
Introducere 


Cum se poate scrie despre mineri după mineriade? Un singur lucru ni 
se pare evident: nu din perspectiva mineriadelor! Dacă o analiză a vieţii 
minerilor din Valea Jiului poate contribui (şi) la o mai bună înţelegere a 
mişcărilor sociale şi politice care au luat, la un moment dat, forma de tristă 
amintire a mineriadelor, reciproca nu este şi ea adevărată: mineriadele nu 
explică practic nimic din societatea minerilor. Doar dacă nu cumva luăm 
drept „explicaţie“ alternativa „brute congenitale“ versus „simplă masă de 
manevră“... 

În conştiinţa publică, minerii mai sunt, de asemenea, actorii unui alt 
eveniment mult mediatizat: disponibilizările. În acest caz, „raționalitatea“ 
lor nu mai este de natură politică, ci economică. Rezultatul dezastruos al 
disponibilizărilor şi „compensaţiilor“ era însă, în linii generale, perfect 
previzibil pentru oricine şi-ar fi dat osteneala să gândească altfel decât în 
termeni de raționalitate abstractă şi oportunitate economică imediată. 
Dincolo de experienţa generală a şomajului, pentru care întreaga populaţie 
actuală a României nu poseda nici un „mod de utilizare“ adecvat, dispo- 
nibilizările au însemnat pentru mineri o experienţă aparte datorită statutului 
lor profesional aparte. A-i blama pentru aceasta, considerându-i „copiii 
răsfăţaţi“ ai comunismului, nu explică, din nou, nimic. Statutul social şi 
simbolic al minerului, cu particularităţile sale specifice pretutindeni în lume, 
dar supradimensionate în comunism, este şi acesta un fapt social ca oricare 
altul, care trebuie să intre ca atare în orice calcul explicativ. Şi nu este vorba 
aici doar despre statutul de „clasă“ al minerilor ca avangardă a proletaria- 
tului, cu toate privilegiile decurgând din acesta, ci şi de un fapt mai subtil şi 
mai intim, într-un fel, legat de statutul de gen al minerului. 

Colectivităţile miniere sunt cam pretutindeni în lume colectivităţi mas- 
culine, cu un prestigiu şi prerogative excepţionale ale bărbatului, legate de 
munca acestuia în subteran. În minele din Valea Jiului, soțiile de mineri 
erau obligate prin contract să nu se angajeze, rămânând acasă să aibă grijă 


6 VINTILĂ MIHĂILESCU 


de gospodărie şi familie. După o scurtă perioadă stahanovistă, în anii '50, 
de promovare ideologică a egalităţii femeii cu bărbatul, acesta din urmă 
redevine încarnarea însăşi a mineritului şi, prin extensie, a Văii. Acest „patri- 
arhalism coincidea în mare cu expectaţiile durabile ale românilor referitoare 
la gen. În măsura în care acesta a fost reîntărit în socialismul târziu, bărbaţii 
au fost reconstruiţi simbolic ca fiind cei care câştigă pâinea, iar femeile ca 
obiecte pasive ale gospodăriei, fecundității şi, mult mai marginal, dorinţei 
sexuale. Dar acest sistem de identitate de gen avea, de asemenea, implicaţii 
în viaţa reală. Prin accentuarea simbolică a importanţei bărbatului în sistemul 
social şi familial românesc, patriarhalismul a încurajat în mod contradictoriu 
frustrările bărbaţilor legate de subordonarea din câmpul muncii şi de 
incapacitatea lor crescândă de a susţine familii tot mai numeroase în vremuri 
de raţionalizare şi declin economic grav“ (Kideckel, 2002). Din acest punct 
de vedere, minerii nu erau doar avangarda proletariatului, ci şi a masculini- 
tăţii!, disponibilizarea căpătând în acest caz valenţele unei adevărate castrări 
simbolice, mai frustrantă astfel decât „simplul“ şomaj. De aici nu trebuie 
însă dedus că minerii sunt produsul social al comunismului şi că această 
referinţă ar fi suficientă pentru a înţelege lumea Văii. 

A-i citi pe mineri doar prin grila economică generală a disponibilizări, 
făcând abstracţie de semnificaţia socială particulară a acesteia, este deci, 
de asemenea, puţin recomandabil. 

Am ţinut să încep cu aceste două delimitări faţă de imaginea curentă a 
minerilor ca actori negativi ai mineriadelor şi ai disponibilizărilor, pe de o 
parte, pentru a clarifica despre ce nu va fi vorba în această carte şi, pe de 
altă parte, deoarece cercetările de teren pe care se bazează aceasta au trebuit 
să înceapă şi ele cu propria noastră eliberare de sub imperiul acestor clişee, 
pe care, inevitabil, le împărtăşeam şi noi. Am decis astfel, programatic, că 
nu vom deschide discuţia despre mineriade — la doar câteva luni după ul- 
tima dintre ele, acesta ar fi fost şi un mod de a ne afecta întregul curs al 
terenului — şi că nu vom insista asupra disponibilizărilor. Informaţiile referi- 
toare la acestea ne-au parvenit, astfel, sporadic şi spontan, integrate în fluxul 
unui context discursiv mai larg. 

Care este atunci interesul particular al acestei lucrări, ce am urmărit, 
de fapt, în lunile de teren din Valea Jiului? Am putea spune, pe scurt, că 


1 Asocierea mineritului cu bărbăţia este mult mai răspândită. Astfel, de pildă, 
pentru tinerii veniţi din comunităţi tribale depărtate pentru a lucra la minele din 
Africa Centrală, mineritul reprezintă şi un soi de rit de trecere de la adolescenţă la 
maturitate — adesea singurul lucru cu care se aleg după câţiva ani de muncă. 

obiectivul l-a constituit un alt clişeu, mult mai răspândit acesta, atât în lumea 
profană, cât şi în cea academică, referitor la specificitatea şi unitatea lumii 
minerilor. Iar bănuiala metodologică ce ne-a animat căutările a fost aceea a 
unei diversităţi şi conflictualităţi sui generis, ascunse în spatele acestei unităţi 
şi solidarităţi uşor mitizate. Mai simplu şi mai concret spus, ne-am întrebat 
dacă şi în ce sens se poate vorbi despre „minerii din Valea Jiului“ la modul 
general, ca despre o comunitate specifică şi unitară. 

Nu este de mirare astfel, poate, că primul lucru care ne-a sărit în ochi 
au fost diferenţele, şi nu unitatea („găseşti ceea ce cauţi“, se spune adesea...). 
Ca în multe alte zone ale industrializării comuniste mai târzii, moldovenii 
alcătuiau şi aici o categorie socială vizibilă şi stigmatizată de barabe, de 
venetici adică. Pe de altă parte, aveam să descoperim simultan categoria 
momârlanilor, „aborigenii“ locului. Mineri şi unii, şi alţii, ei nu erau însă 
mineri în acelaşi fel şi, în orice caz, cel puţin la nivelul percepţiei sociale, 
în alt fel decât „adevărații“ mineri, urmaşii pionierilor colonişti, depozitarii 
„adevăratei“ culturi miniere. A rămas să înţelegem în ce fel şi în ce măsură 
această primă impresie şi acest prim nivel al diferenţierii, datorat reprezen- 
tărilor sociale reciproce, erau adevărate sau nu. Comunitatea unitară a mine- 
rilor se recompunea astfel în apartenenţe şi excluderi! interne mai nuanţate, 
cu cel puţin trei categorii mai mult sau mai puţin distincte: grupul celor 
care îşi declinau o apartenenţă genealogică la cultura minieră, cu normele 
sale profesionale şi alcătuirea sa socială multietnică originară; categoria 
eterogenă a migranţilor din ultimele decenii, în care moldovenii jucau un 


1 Deşi majoritatea acestor grupuri îşi declinau, mai mult sau mai puţin vehe- 
ment, o anumită identitate particulară, am preferat în mod explicit să ne conducem 
analiza noastră în termeni de apartenenţă şi excludere, pornind de la postulatul mai 
general conform căruia sensul ultim şi profund al vieţii sociale nu este atât satisfa- 
cerea interesului individual, cât asigurarea apartenenţei şi evitarea excluderii 
(Mihăilescu, 2002). Viaţa socială este considerată astfel, din această perspectivă, ca 
fiind constitutiv conflictuală (în măsura în care orice apartenenţă înseamnă, în mod 
necesar, şi o excludere) şi dinamică (în măsura în care orice individ negociază per- 
manent, de regulă, diverse apartenenţe şi le organizează în ierarhii semnificative 
diferite). Puteam urmări astfel mai uşor modurile diferite de apartenenţă la comuni- 
tatea „ortacilor“ — şi semnificaţiile mai profunde ale excluderii din această comunitate 
prin disponibilizare —, articularea, în cazul migranţilor, a apartenenţei la mină cu 
aceea la comunitatea sătească de origine, sau, dimpotrivă, substituirea apartenenţei 
locale cu aceea de miner, şi astfel dificultatea revenirii în comunitatea sătească în 
care urmau să-şi reconstruiască o apartenenţă, modul în care momârlanii reuşeau 
să-şi susţină o dublă apartenenţă la gospodăria ţărănească şi la cea minieră etc. 

rol aparte; şi grupul localnicilor, punând în scenă, „la umbra minei“, aşa 
cum se exprimă Magdalena Crăciun în această lucrare, o apartenenţă 
ţărănească străveche. Dincolo de relaţiile mai mult sau mai puţin diferite 
dintre ei, aceştia întreţineau, grosso modo, şi relaţii diferite cu mina, grade şi 
moduri diferite de apartenenţă la comunitatea profesională a acesteia, şi astfel 
semnificaţii diferite ale statutului de minier — diferenţe care erau uneori şi 
interindividuale, nu numai intergrupale, nuanţând astfel şi mai mult lucrurile. 
Cele trei capitole principale ale cărţii urmăresc această (relativă) tripartiţie. 

În spatele acestei diversităţi a minerilor se recompunea însă perma- 
nent unitatea minei. Teza conform căreia minerii sunt un exemplu tipic de 
cultură profesională particulară, generat de o infrastructură specifică în 
condiţii de relativă închidere socială — teză al cărei determinism va fi criticat 
de către Maria Grecu în primul capitol —, nu este totuşi lipsită în întregime 
de temei. Lucrul la mină „are ceva“ care îşi pune amprenta asupra minerilor 
şi asupra vieţii lor sociale. Refuzând atributul de omogenitate, nu puteam 
face totuşi abstracţie de aparențele impresionante de comunitate. Dar în ce 
sens putem vorbi aici de comunitate? 

„Atât Piaţa, cât şi Statul se întemeiază pe o ruptură între producători 
şi utilizatori“ — constată Godbout (2000, p. 10). Pornind de aici, putem 
distinge între organizaţii, care presupun o astfel de ruptură şi care orga- 
nizează relaţiile de apartenenţă la un grup în vederea satisfacerii unui pu- 
blic, altul decât grupul organizaţional, şi comunități (pe care Godbout le 
numeşte „reţele“), în care această ruptură producător-utilizator lipseşte, 
apartenenţa fiind destinată gestiunii colective a problemelor comune ale 
grupului respectiv. Fără a fi mutual exclusive, prezente în forme şi grade 
diferite în orice societate şi împărțind în mare măsură viaţa indivizilor, 
comunităţile şi organizaţiile au totuşi la bază raţiuni diferite de organizare a 
apartenenţei şi excluderii. Raţionalizarea vieţii sociale şi eficientizarea 
activităţilor economice au întărit această delimitare socială, taylorismul 
având chiar ambiția de a scoate cu desăvârşire comunitatea din organizaţie. 
Reintrodusă pe uşa din spate de strategiile recente de muncă flexibilă, 
comunitatea rămâne totuşi principial distinctă de organizaţie şi, de multe 
ori, o reacţie mai mult sau mai puţin împărtăşită şi ordonată la normele şi 
practicile organizaționale! . 


! În acest sens, societatea civilă poate fi considerată şi ea drept o formă sui generis 
de comunitate, organizând reacţiile indivizilor la organizaţiile politice ale statului. 

Din acest punct de vedere, mina este, în mod evident, o organizaţie ai 
cărei membri sunt presupuşi a activa împreună pentru rezolvarea sarcinilor 
organizaţiei, şi nu pentru gestiunea colectivă a problemelor lor comune. 
Mai mult decât în alte organizaţii industriale, organizaţia minei presupune 
însă, tocmai pentru asigurarea propriilor obiective, (şi) o muncă de natură 
comunitară. Pentru a satisface „publicul“ său specific, organizaţia minieră 
se bazează, în mod tradiţional, pe comunităţile de ortaci, care trebuie să 
dezvolte forme de încredere şi solidaritate pe termen lung pentru a face faţă 
exigenţelor şi riscurilor muncii specifice minei. 

Minerul este astfel simultan şi în mod definitoriu membru al unei 
organizaţii formale şi al unei comunităţi informale, între cele două 
componente instituindu-se o tensiune permanentă la fel de definitorie, care 
se exprimă prin conflictele dintre ortaci şi conducerea întreprinderii şi, mai 
larg, prin permanentele negocieri dintre cele două categorii de salariaţi. 
Totodată, minerul pendulează permanent între aceste componente şi prin 
alternanţa intrărilor şi ieşirilor din şut, la suprafaţă fiind parte a unei ierarhii 
formale a organizaţiei, în subteran devenind, într-o măsură mai mică sau 
mai mare, parte anonimă a unei comunităţi informale. Am putea vorbi astfel, 
în termenii lui Turner, despre un fel de joc permanent între structură şi 
antistructură, ceea ce ar putea explica atunci şi propensiunea revendicativă 
atribuită în genere minerilor. 

Organizațiile sunt caracterizate şi prin posibilitatea de exit (Hirschman, 
1970), şi anume nu doar în sensul major, de ieşire din joc, ci şi în cel al 
părăsirii cotidiene a jocului după încetarea formală a activităţilor dedicate 
organizaţiei. Apartenența la organizaţie este — sau poate fi —, în consecinţă, 
discontinuă. Apartenența la comunitate este, dimpotrivă, mai mult sau mai 
puţin continuă, ceea ce în cazul nostru se exprimă prin prelungirea la 
suprafaţă, în moduri şi grade diferite, a solidarităţii dintre ortaci construite 
în subteran. 

Rezumând, putem spune că mina, ca organizaţie, tolerează sau chiar 
întreţine alcătuirea în interiorul său — şi în interesul său — a unor forme 
comunitare mai degrabă informale, care se prelungesc, în moduri şi grade 
diferite, în viaţa socială generală a minerilor. În acest sens se poate vorbi, 
credem, despre o „comunitate profesională“ a minerilor. 

Încercând acum să îmbinăm sub o singură etichetă cele două aspecte 
ale comunităţii miniere pe care le-am contrastat în cele de faţă, am putea 
recurge la termenul de „câmp social semiautonom“, propus de Sally Falk 

Moore (1978). Acesta este caracterizat prin existenţa unor norme şi sancţiuni 
care sunt valide în cadrul unui spaţiu social limitat şi care sunt acceptate de 
către actorii interdependenţi ce alcătuiesc respectivul spaţiu social. „Un 
spaţiu social semiautonom este doar parţial autonom, el poate să-şi 
reglementeze problemele interne doar într-o anumită măsură — să-şi menţină 
propriile norme şi să reziste pătrunderii unor norme externe alternative —, 
dar în acelaşi timp membrii săi sunt şi membri a numeroase alte câmpuri 
sociale şi, ca atare, expuşi unor numeroase alte surse de reglementare“ 
(Griffith, 1995, p. 211). 

Într-o anumită măsură, termenul este un eufemism, dar, după cum 
remarcă acelaşi Griffith, el poate constitui un reper conceptual util pentru 
abordarea unor situaţii concrete, precum cele care constituie obiectul 
volumului de faţă. 


Vintilă Mihăilescu 

În Vale 


De ce mai mergeti în Valea Jiului? 
Se ştie deja totul despre mineri! 


Cu Cozma trebuie să staţi de vorbă, 
nu cu amărâţii ăia din Petroşani! 


Cine n-a intrat în mină 
n-are dreptul să vorbească! 


Orice teren are o istorie. Al nostru a început în vara anului 1999!, când 
am participat pentru trei săptămâni la un teren colectiv şi internaţional care 
ne-a lansat o provocare ce ne face încă şi astăzi să ne întrebăm: „Noi când 
mai mergem în Vale?“ E greu de afirmat care este conţinutul exact al unei, 
aşa cum ne place să spunem de atunci, „provocări de teren“. Că nu putem 
spune că i-am înţeles pe aceşti oameni din Valea Jiului? Că n-am aflat tot, 
chiar prea puţin? Că pentru asta trebuie să mai mergem acolo de câteva 
ori? Desigur. Am şi făcut-o, cele trei săptămâni din iulie 1990 fiind urmate 
de o săptămână în toamna aceluiaşi an, de alte două reprize de două-trei 
săptămâni de teren individual anul următor, de încă douăsprezece zile în 


1 La terenul din iulie 1999, organizat de profesorul Vintilă Mihăilescu, au 
participat mai mulţi studenţi şi tineri cercetători: Răzvan Stan, Raluca Nahorniac, 
Cristina Coroş, Andreea Ogrezeanu, Irina Idiceanu, Maria Grecu, Magdalena 
Crăciun, Simona Niculae, Lia Zamfir, Adriana Lazăr, Ştefan Buliga, Bianca Botea, 
Vasile Şoflău (România); Kostadinka Samsorova, Vera Davidova, Miroslava 
Gueorguieva, Diana Koleva (Bulgaria); Sophie de Carriere, Joel Noret, Anne Schiltz, 
Stephanie Mahieu (Belgia); Vicky Karafoulidou (Grecia), Filippo Zerilli, Laura 
Pietrosanti, Simona Marcmegiani, Michela Maria Garofoli, Liliana Melas (Italia). 

vara lui 2000, când am plecat împreună să facem fotografii, de o altă 
săptămână de teren colectiv în vara lui 2001 şi de alte plecări mai lungi sau 
mai scurte, mai mult sau mai puţin programate, care scapă unei treceri în 
revistă de acest tip. A fost şi motivul pentru care am apelat la fotografii, la 
un moment dat, pentru ca mai târziu să ne aruncăm fără experienţă în filmare, 
căutând mereu o formă mai potrivită de cercetare şi de exprimare. Rămân 
încă, credem şi acum, zeci de interviuri, observaţii şi poze de făcut, date 
statistice de obţinut, oameni de cunoscut, notițe de scris. Provocarea se 
referă însă şi la o tensiune interioară, la nişte schimbări care s-au petrecut 
în noi. Chiar dacă paginile ce vor urma nu vor pune accent pe experienţa 
subiectivă acumulată, propunându-ne, pentru moment, să prezentăm o parte 
dintre rezultatele cercetărilor noastre, punctul de plecare numai aceasta poate 
fi, cu atât mai mult cu cât, poate, învăţătura cea mai mare a terenului este că 
dimensiunea subiectivă nu poate şi nu trebuie să fie eludată, că prin ea vom 
reda, fiecare în felul său, cum devine Valea Jiului Vale pentru Ei şi pentru 
Noi (fără a înţelege prin Vale întotdeauna acelaşi lucru). 

În vara anului 1999, când vedeam pentru prima dată Valea Jiului şi 
Chiar o regiune minieră, eram lipsiţi de experienţă în materie de cercetare 
de tip antropologic, aveam puţine cunoştinţe teoretice în domeniul 
sociologiei sau antropologiei mineritului şi minime informaţii privind istoria 
zonei. Cu toate acestea sau, probabil, cu atât mai mult, provocarea a fost 
importantă şi fascinantă. Nevoiţi să lucrăm în echipe de câte doi-trei studenţi 
sau tineri cercetători, români şi străini, ne-am văzut imediat confruntaţi cu 
o situaţie dificilă, dar interesantă, în egală măsură, de a controla şi negocia 
pe teren un dublu statut de insider şi outsider, de ghizi cu competenţe 
culturale, sau cel puţin lingvistice, şi de observatori ai unei realităţi care ne 
era şi nouă necunoscută. Terenul a devenit astfel un joc continuu între 
„în afară“ şi „înăuntru“, un exerciţiu de comunicare cu instanţe multiple, 
cu străinii, cu localnicii, cu colegii şi chiar cu noi înşine, un efort perma- 
nent de a pune mereu în discuţie normalul nostru şi tot ceea ce părea de la 
sine înţeles. (Iar visele bi- şi trilingve pe care le-am avut cu toţii în acea 
perioadă nu sunt deloc accidentale.) 

Am putea spune că acest teren a fost o continuă descoperire: am 
descoperit treptat instrumentele de cercetare, realitatea din faţă şi pe noi 
înşine. Noroc că n-am fost de capul nostru, că am avut îndrumare şi sprijin 
şi că un anumit lucru l-am auzit exact la momentul potrivit: „Orice realitate, 
dacă o mângâi îndeajuns de mult şi cu răbdare, începe să toarcă...“ 

1. STEREOTIPURILE... 


Privirea unui observator exterior asupra Văii Jiului nu este deloc inocentă. 
Nici a noastră nu a fost. Însăşi decizia de a merge pe teren a fost influenţată, 
într-o anumită măsură, de ceea ce ni se părea a fi un „exotism“ al locului. Sub 
puterea discursului mediatic şi a blamului aruncat asupra ei de o parte a elitei 
intelectuale româneşti, Valea Jiului a fost transformată în anii '90, cel puţin 
în mintea noastră, într-un loc sălbatic, într-o țară a autorilor faimoaselor 
„mineriade“, marginală şi marcată de marginalitate, căzută din locul de frunte 
dat de ideologia comunistă şi caracterizată de tensiuni economice şi sociale. 
Stigmatizată prin forţa împrejurărilor, ea ne atrăgea atenţia şi căpăta valoare 
prin însuşi stigmatul său. Spaţiu prin excelenţă exotic, desemnând, în principiu, 
ceea ce literatura de factură romantică caracteriza drept „lume a tenebrelor“, 
a durității, a suferinţei şi a morţii, lumea minerească apărea, în ochii noştri, 
demitizată, golită de gravitate şi eroism. „Lupta cu cărbunele“ nu ne trimitea 
la „lupta cu muntele“, cum apare în legendele minereşti, ci la reprezentări 
negative, în termeni de abrutizare şi, în cele din urmă, chiar de violenţă. Însă 
toate aceste imagini, întărite pe fondul discursului asupra eşecului politicilor 
de restructurare a industriei miniere, al prefigurării unor identități şi grupuri 
sociale noi — disponibilizaţii —, făceau, cu riscul de a exagera puţin, farmecul 
unui teren în Valea Jiului. Era o aventură! 


„Atâta timp cât eşti sub acelaşi capac, n-ai cum să fii de afară!“ 


Unitatea Văii Jiului este un fapt incontestabil pentru un observator din 
afară. Cărbunele, activitatea extractivă sau mina — cuvinte care, într-un 
limbaj exterior locului, pot fi fără dificultate echivalente, fiind învestite 
mai mult cu o valoare metaforică, utilizate pentru a exprima esenţa „lumii 
minereşti“ — uniformizează spaţiul geografic şi, extrapolând, spaţiul so- 
cial. În fond, într-o regiune minieră urmele cărbunelui pot fi găsite sau 
căutate peste tot; e ceea ce transformă orice zonă minieră într-o „ţară neagră“ 
(pays noir!), cu un peisaj, un habitat, o viaţă socio-economică şi reprezentări 


! Termenul este des utilizat în literatura franceză de specialitate, în special în 
abordarea zonelor miniere din perspectiva geografiei umane (vezi Rabier, J.-C. 
(coord.), Etude anthropologique du bassin minier: un ou des bassins miniers?, Col- 
lection „Etudes“, nr. 3, ianuarie 1999). 

asupra lumii, am spune, specifice, cunoscute a priori şi recunoscute la 
faţa locului. 

În primele zile de teren descopeream cu satisfacţie semnele prezenţei 
minei: vagoanele încărcate cu cărbuni şi turnul minei Dâlja, care se văd de 
cum cobori din tren în Petroşani, puțuri de extracţie, munţi de steril, praful 
de cărbune... De câte ori ne spălam pe mâini la început! Până am priceput 
într-un târziu că este o diferenţă între negrul prafului de cărbune şi murdărie. 
Cum nu ne venea să credem, până n-am văzut „pe viu“ într-o iarnă, că 
zăpada este neagră! Valea Jiului era o „ţară a cărbunelui“, şi se vedea acest 
lucru. Ne e greu să înţelegem şi să acceptăm şi acum neatenţia noastră 
dintr-o vară, când, arătând pozele făcute prin Vale unui miner, acesta ne-a 
spus: „Unde ați văzut voi Jiul albastru, copii? Nu ştiu ce aparat de fotografiat 
aveţi, ce film... sau mai ştiu eu ce aţi folosit, dar numai uitaţi-vă puţin la 
Jiu! E negru, ca un miner care-a terminat gutu’! Să-mi arătaţi şi mie unde 
e albastru...!“ Nu din cauza aparatului, a filmului sau a altor accesorii Jiul 
avea culoarea albastră — firească, şi totuşi de neimaginat. Un simplu cer 
senin de vară care se reflectă în apă, chiar şi în acea pastă neagră care este 
Jiul, poate conduce la un asemenea rezultat. Dar noi nu remarcaserăm falsul. 
Uitaserăm, de fapt. 

Înainte de a ajunge acolo, reprezentarea pe care o aveam şi noi, şi colegii 
noştri asupra Văii Jiului era a unui oraş industrial sumbru în care, din loc în 
loc, trebuiau să existe mine, şi care semăna, cel mai probabil, cu Copşa Mică 
(cu toate că doar unul dintre noi trecuse în urmă cu câţiva ani prin această 
localitate industrială-tip cu care făceam, cu naivitate, analogia). Era acea 
imagine a unui oraş văzut din goana trenului, pe care cu uşurinţă o puteam 
fixa în câteva expresii învăţate pe de rost în Bucureşti: cenuşiu, industrial, 
sărac din punct de vedere cultural, care se îndreaptă cu repeziciune spre ruina 
economică. „Descălecarea“ noastră în Vale a transformat-o însă. Privit de 
aproape (deşi nici nu ştiam prea bine la ce să ne uităm în primele zile), oraşul 
pe care îl anticipam apărea în unele părţi, dar şi dispărea în altele. 

Mulţi am aflat abia atunci că Petroşaniul nu era totuna cu Valea Jiului 
(o astfel de reprezentare, oare, a determinat-o, într-o zi, pe cea care anunţa 
trenurile în gara din Cluj să confunde cele două nume?), alte cinci oraşe şi 
câteva sate situându-se la dreapta şi la stânga lui. O continuitate şi o coerenţă 
exista totuşi între ele, lăsându-ne câteodată impresia că se contopesc într-unul 
singur, alungit şi destul de uniform. Locuirea era, cam peste tot, aceeaşi, în 

blocuri tipic comuniste, murdare şi dărăpănate, cele mai multe dintre ele. 
Excepţie făceau, în acest sens, unii oameni care aveau case şi grădini, undeva 
mai mult pe dealuri, şi care nu se aflau, prin urmare, chiar în ceea ce 
consideram a fi Valea Jiului. Ei reprezentau mai degrabă nişte „rămăşiţe 
rurale“, pentru a folosi explicaţia pe care a dat-o cineva atunci, cărora nu 
trebuia să le acordăm prea mare importanţă. Ce altă influenţă putea avea, în 
fond, mina, dacă nu una uniformizatoare, care omogeniza habitatul, viaţa 
socială, comportamentele oamenilor, aspiraţiile lor? Oraşele păreau nişte 
„tentacule sociale ale unei mine“, după cum s-a exprimat o colegă, în care 
experienţele cotidiene ale oamenilor erau, aparent, destul de limitate, 
constrânse de un model colectiv. Între acasă şi mină, locuitorii aveau, în 
virtutea unei reguli nescrise, dar evidente pentru cineva din afară, o viaţă 
puţin diferențiată, cu puţine oportunităţi şi dorinţe de diversificare, în care 
cârciuma sau mersul la bere şi jucatul tablelor pe bănci, în faţa blocurilor 
sau în parcuri, constituiau modurile privilegiate de petrecere a timpului 
liber. De fapt, ce altceva se putea face în Valea Jiului? 

Şi, cu toate acestea, surprizele apăreau la tot pasul. Existau în „lumea 
minerilor“ şi librării, magazine de design interior, discoteci (deşi e greu de 
explicat de ce ne-am mirat de existenţa lor), fără a uita de nenumăratele 
biserici, de Teatrul „I.D. Sârbu“ şi de Universitatea din Petroşani, o 
universitate foarte frumoasă şi cu un număr mare de studenţi. Noi înşine 
eram cazaţi la un cămin studenţesc, plasați, prin urmare, de la bun început 
(cu toate că am conştientizat mai târziu acest lucru) într-o categorie locală 
care, în mintea noastră, nu se potrivea întocmai cu spaţiul mineresc. Astfel 
de prezenţe insolite s-au multiplicat pe parcurs, determinându-ne să ne 
întrebăm tot mai des: chiar suntem în Valea Jiului? Iar când a avut loc vizita 
la mina Lonea am descoperit o colonie minerească. În acel loc, pe o bancă, 
pe iarbă sau într-o bucătărie, am uitat de toate şi am stat fiecare, pur şi 
simplu, de vorbă cu oamenii. 


„Casca-n cap, țigara-n gură, sunt miner, hai la o bere!“ 


Tensiunea este foarte mare în prima zi de teren, în special dacă ajungi 
seara, când întunericul învăluie tot, în timp ce dorinţa cea mai puternică e 
să te uiţi în jur şi să observi ce se întâmplă, când barurile se închid prea 
devreme şi străzile se golesc, când realitatea parcă se sustrage de sub privirile 

tale, exact în momentul în care visezi cel mai mult să pui mâna pe ea. Aşa 
ne-am simţit noi în seara în care am coborât din tren în Petroşani, neputincioşi 
şi deziluzionaţi că Valea Jiului adormea sub ochii noştri fără să ne dezvăluie, 
din prima, lumea pe care ne-o proiectam. Viaţa străzii trebuia să fie, con- 
form planurilor noastre, destul de zgomotoasă, cu cârciumi înţesate de 
oameni în salopete de miner. Dar, spre nedumerirea noastră, la 11 seara 
Petroşaniul era liniştit şi aproape pustiu. 

Nici a doua zi şi nici în zilele următoare n-am zărit pe stradă salopete 
de mineri, n-am găsit barurile pline, n-am fost martori sau „victime“ ale 
unor manifestări agresive şi n-am văzut nici disponibilizaţi cerşind la fiecare 
colţ de stradă. Iar dacă am fi neglijat, măcar pentru un timp, obsesia noastră 
de a cunoaşte nişte mineri şi de a merge la o mină, dar şi de a face în fiecare 
seară un duş cu apă caldă, am fi uitat, probabil, că suntem în Valea Jiului. 
Constatam, cu naivitate, că în oraşele de pe Jiu trăiesc şi tineri, şi femei, şi 
persoane în vârstă, că există mici întreprinzători şi tot felul de instituţii care 
n-au legătură cu mineritul, hoteluri, restaurante şi fast-food-uri unde servirea 
şi mâncarea sunt foarte bune. Treptat, ne-am dat seama că reprezentările 
exterioare negative se depărtau tot mai mult de realitate. Iar în ceea ce 
priveşte cercetarea de teren, am descoperit că este imposibil să operăm cu 
construcţia abstractă a unei totalităţi minereşti, a acelei lumi care trebuia 
privită în întregul şi în centrul său, în care individualităţile şi excepţiile 
deveneau, automat, parte neglijabilă. De aici, probabil, şi paradoxala inhibiţie 
metodologică care a urmat. Dacă nu mai puteam face interviuri doar cu 
câţiva mineri, pentru a generaliza pe urmă la un grup mult mai larg, cum 
urma să procedăm? Dacă nu totul în Valea Jiului se reducea la minerit, 
către ce să ne îndreptăm mai întâi atenţia? 

Poate că ruptura de prejudecățile pe care le aveam ar fi fost mai rapidă 
şi mai brutală dacă ele n-ar fi fost cunoscute de către interlocutorii noştri şi 
modelate deja într-o „conştiinţă a stigmatului“. Dincolo de surprizele pe 
care le-a lansat terenul, mirarea noastră cea mai mare a fost şi rămâne mirarea 
lor. Ce căutam noi acolo? Nu ne era frică? — eram întrebaţi cu ironie. Cum 
ni se părea Valea? Am fost la Rusu sau la Straja? Dar ce ştiu străinii despre 
Valea Jiului? — nu uita nici unul să ne întrebe. „Să nu rămână cumva cu 
impresia că suntem nişte sălbatici! Haideţi, staţi cu noi la o bere şi dup-aia 
putem merge şi acasă, să vă pregătească soția ceva de mâncare, bem un 
lichior, să vă simţiţi bine la noi!“ 

Prezenţa noastră în Valea Jiului era de neînțeles pentru cei mai mulţi 
dintre cei cu care stăteam de vorbă. Ca studenţi, nu puteam fi decât „de la 
geologie“, iar ca studente, nu prea aveam asociat un statut foarte clar. Ca 
simpli străini de Valea Jiului, nu cunoşteam, uneori chiar pe bună dreptate, 
limbajul local. Obişnuiţi din mass-media cu sintagme de genul „ortacii din 
Valea Jiului s-au unit cu ortacii din alte bazine miniere“, sau „ortacii îl 
urmează pe Miron Cozma“, am aflat, un pic stânjeniţi, că, dacă vrem să 
înţelegem ceva, trebuie să renunţăm la ele. Cuvintele „ortac“ şi „miner“ nu 
le puteam folosi drept denumiri generice pentru toţi cei care lucrau în in- 
dustria minieră, cu atât mai puţin pentru locuitorii Văii Jiului. „«Ortacul» e 
minerul, dar nu cum spune Berceanu sau pe PRO TV. E o chestie de orgoliu 
profesional, ortacul. Eu nu pot fi ortac cu oricine, ci numai cu cel cu care 
lucru, cu cel cu care zi de zi mănânci o pâine. Da’ ziariştii ăştia ce să 
ştie?... Uite, ortacul tău e colega ta, cu care-mi iei mie acuma interviu“ 
(V., miner şef de schimb, Lupeni). Pe de altă parte, mulţi eram bucureşteni 
şi trataţi, în consecinţă, drept „copii răsfăţaţi“, după cum s-au exprimat 
nişte mineri de la Lonea. „Văd la TV tot felul de lucruri în Bucureşti, cum 
că cartierul nu-ştiu-care nu a avut două zile apă caldă. Scandal mare, 
domnule! Tragedie la bucureşteni! Păi să veniţi aici să faceţi baie, două 
ore pe zi, două zile pe săptămână! Vă imaginati, domnişoară? Că nu vă 
întreb dacă ați putea să locuiţi aicea...“ (H.I., miner, Lupeni). Numai un 
copil răsfăţat, care nu cunoaşte greutăţile vieţii, putea să n-aibă habar de 
concursul de la ţigările LM, aruncând cu nepăsare folia în timpul unui 
interviu, şi numai o copilă răsfăţată ar avea tupeul să se ducă la un miner 
abia ieşit din şut, numai ca să dea noroc cu el! 

Prezenţa şi întrebările noastre le aduceau la început, cel puţin unora, o 
ofensă. Aceasta a fost una dintre particularităţile terenului, una dintre 
dificultăţile cu care ne-am confruntat foarte des, neștiind cum să ne raportăm 
faţă de ceea ce consideram a fi un joc al apartenenţei şi non-apartenenţei la 
o categorie socială discreditată, al afirmării mândriei de a fi miner şi al 
apărării în faţa stigmatului. Dacă noi căutam mineri, ei de ce să nu ne 
anticipeze dorinţa?! Cu toate acestea, şi noi, şi ei am mai învăţat câte ceva 
şi ne-am modificat statutul unii în raport cu ceilalţi după ce-am intrat în 
subteran la Lonea, simțind pe pielea noastră, timp de o oră, ce înseamnă 
munca în abataj (chiar dacă am fost duşi pe o galerie-,„bulevard“, doar pe 
un suitor de 50 de metri şi într-un loc de muncă unde se putea sta în picioare). 

„.„ȘI PROVOCĂRILE TERENULUI 


„Evidenţa“ de acasă şi „evidenţele“ terenului! E greu de reconstruit şi 
de redat dinamica lor. E riscant, totodată, prin faptul că am putea fi tentaţi 
să dăm deja un sens definitiv acestui joc, să reificăm, într-un fel, contradicţiile 
şi schimbările din atitudinea noastră. Cu toată sinceritatea, ce se poate spune 
este că, după numai câteva zile, descoperiserăm că Valea Jiului era o lume 
mult mai mare şi mai complexă decât ne aşteptam, cu o pluralitate de lumi 
în interiorul ei, care meritau studiate. Iar puţin mai târziu am înţeles că mai 
importantă decât diferenţa construită în raport cu noi era cea construită 
înăuntru, între ei, motiv pentru care, credem, şi capitolele acestui volum se 
completează reciproc. 

După prima săptămână a lui iulie 1999, temele propuse pentru cercetare 
erau deja foarte diverse. Din acest moment încep multele istorii ale terenului, 
de care doar fiecare în parte ar putea da seama, explicând de ce a fost atras 
de un subiect şi nu de un altul, cum anume a încercat să-l abordeze şi ce 
dificultăţi a întâmpinat. Dar cum să nu te intereseze tot ce este legat de 
simbolistica minei, când, o dată ce tu însuţi ai intrat înăuntru, observi că 
există nişte practici aproape rituale care fac posibilă trecerea de la suprafaţă 
în subteran? Cum să nu te întrebi ce înseamnă solidaritatea în echipele de 
lucru, atunci când afli că „mina nu-i farmacie“, că „mina nu te iartă“ şi că, 
într-un caz nefericit de accident, toţi, cu riscul vieţii, fac tot posibilul ca 
nimeni să nu rămână blocat în subteran? Pe de altă parte, nu poţi neglija 
diferenţele de la suprafaţă, când constaţi că populaţia se divide, pe nişte 
criterii numai de ea ştiute. „Rămăşiţele rurale“ au un nume — momârlani —, 
au nişte trăsături caracteristice şi un loc aparent aparte în spaţiu şi în viaţa 
socio-economică şi culturală. Iar dacă barabele constituie imaginea în 
oglindă a acestora, desemnându-i pe cei care au migrat în Valea Jiului, care 
nu sunt consideraţi de-ai locului în aceeaşi măsură în care sunt momârlanii, 
moldovenii par să fie, în logica Văii Jiului, cele mai barabe dintre barabe. 
Nu merită înţelese aceste criterii de diferenţiere? "Totodată, observaţia banală 
că există şi femei în „lumea minerilor“ nu putea să nu conducă spre întrebarea 
dacă există şi care sunt formele de sociabilitate specifice lor, complementare 
faimoasei solidarităţi a minerilor. În acelaşi timp, privind într-un mod mai 

detaşat realitatea, nenumărate frânturi de social pot deveni cu uşurinţă obiecte 
valide de cercetare: piaţa din Petroşani cu mecanismele ei de funcţionare, 
colonia din acelaşi oraş — una dintre puţinele ansambluri de locuinţe „tradi- 
tional“ minereşti rămase — cu istoria ei şi cu schimbările sociale survenite 
de-a lungul timpului şi, nu în ultimul rând, fanfara minerilor, care străbate 
istoria Văii Jiului de la începuturile exploatării miniere şi până în ziua de azi. 
Astfel de întrebări şi problematici ni se par astăzi fireşti. O oarecare 
conversie a privirii trebuie să se fi petrecut însă între timp, mai ales după 
ce, acum, putem observa că în iulie 1999 nimeni nu s-a mai gândit să se 
ocupe de tema conflictului, a ţiganilor sau să facă o anchetă socială în rândul 
disponibilizaţilor. În plus, tot atunci Valea Jiului a devenit Valea. 


2. UN SPAȚIU ȘI UN TIMP 


Valea? Valea Jiului e unicat! „Valea Plângerii“, cum se spune acum. 
Şi e într-o vale, izolat faţă de lume, față de oraşele mari, cum ar fi Craiova, 
Severin, Bucureşti. Aici nu se pune problema de recoltă; e o vale în 
problema cărbunelui. De altceva nu poți să te ocupi. 


(probă de limbă, P.J., 41 de ani, Lonea) 


Una dintre expresiile auzite din primele zile de teren, „Valea“, reprezintă 
denumirea obişnuită pe care locuitorii Văii Jiului o dau bazinului minier. O 
simplă şi firească prescurtare, la urma urmei, Valea părea învestită însă, în 
utilizările sale cotidiene, cu multiple semnificaţii. Rezumând, în primul 
rând, apartenenţa la un loc anume — „aici în Vale“, „când am venit în Vale“, 
„Când eram la ţară eram fericită de fiecare dată când auzeam ceva despre 
Vale“, „Valea asta a noastră!“ —, cuvântul „Vale“ a devenit firul roşu al 
unei cercetări privind construcţia simbolică a Văii Jiului. Care este câmpul 
semantic al „Văii“? În ce măsură Valea coincide cu bazinul minier? Există 
oare şi care sunt frontierele mentale ale Văii? Exprimă ea o unitate geografică 
şi o unitate istorică? Sunt întrebări la care am încercat să găsim răspunsuri 

folosind probe de limbă! şi hărţi mentale?, pe de-o parte, şi istoriograme:, 
pe de altă parte. 


„Suntem ca-ntr-o găleată între munţii ăştia, izolaţi de lume“ 


Pe harta geografică a României, bazinul minier Valea Jiului se identifică 
cu depresiunea Petroşani din Carpaţii Meridionali. Înconjurat de munţi, 
bazinul se întinde pe cei doi afluenţi ai Jiului, Jiul de Vest (Jiul Românesc) 
şi Jiul de Est (Jiul Ardelenesc), şi este legat de Oltenia prin Defileul Jiului, 
iar la nord, prin Pasul Merişor, de Valea Streiului şi Țara Hațegului. Şase 
oraşe se aliniază de-a lungul celor doi afluenţi, minele, nouă aflate încă în 
activitate, situându-se în interiorul sau apropierea lor. 

Din interior, locuitorii Văii Jiului par să-şi apropie acest spaţiu. Doar 
pentru un număr mic dintre cei intervievaţi „Valea“ îşi păstrează exclusiv 
sensul clasic de depresiune: „cum curge râul aşa la vale, de aia i se spune 
«vale» “; „aşezare între munti“; „popular, asta este: doi munti, doi versanţi, 
Jos curge un fir de apă, ca la noi aici, Jiul“. Restul probelor de limbă 
dezvăluie îmbogăţiri semantice locale construite în jurul raportului de 


! Începând cu iulie 1999 s-au realizat, în mai multe etape, 65 de probe de 
limbă. Cuvintele avute în vedere au fost următoarele (ordinea a fost păstrată cu 
stricteţe): abataj, ortac, vale, momârlan, mină, barabă, şut, moldovean, miner, 
disponibilizat, oltean, noroc. 

? Hărțile mentale au fost realizate în vara şi toamna anului 1999, în toate oraşele 
Văii Jiului, de către mai mulţi studenţi. 50 de subiecţi au fost rugaţi să deseneze pe 
o foaie A4 cum îşi reprezintă Valea, consemnul iniţial fiind formulat astfel: „Pentru 
noi, ca străini, Valea Jiului se întinde până la Dunăre. Din câte am discutat cu oamenii 
de aici, Valea are altă semnificaţie şi altă întindere. Ne puteţi spune de unde şi până 
unde se întinde Valea Jiului, de fapt?“. În cazul în care subiectul nu intra în joc, 
întrebarea era reformulată în felul următor: „Târgu-Jiu face parte din Valea Jiului?“ 

3 Istoriogramele (în număr de 50) au fost realizate împreună cu hărţile mentale. 
Subiecţii au fost rugaţi să spună, fără a li se da nici un reper temporal, care au fost 
evenimentele importante din istoria Văii Jiului: „Dacă ne gândim la o axă a timpului 
(se desena pe o foaie A4 o linie verticală), ne puteţi spune care ar fi perioadele, 
evenimentele din istoria Văii, de la începuturi până în prezent?“. Ca întrebare 
ajutătoare se putea folosi: „Care ar fi cel mai vechi lucru (eveniment) pe care îl ştiţi 
despre Valea Jiului?“. În vederea comparării rezultatelor, s-au realizat şi scurte istorii 
de viaţă. 

identitate între Vale şi Valea Jiului, mergând până la substituirea definiţiei 
curente cu cea de bazin carbonifer: „Ce Vale? Vale! Vale înseamnă un bazin 
carbonifer, un bazin cu minereu. Cărbunele! Că altceva nu se exploatează... 
Cherestea, asta nu... Deci asta se numeşte Vale. Că-i zice unii Valea 
Plângerii, asta-i altă treabă, dar «vale» înseamnă Valea Jiului. Asta iau eu 
în considerare. Deci asta înseamnă bazinul carbonifer. Asta-i vale. Mă 
întrebaţi ce înseamnă «vale»!?... “ (N., Petroşani). 

Valea coincide, prin urmare, cu bazinul minier. Definiţiile date de 
localnici atribuie spaţiului şi alte caracteristici, efect al unei condiţionări 
geografice şi al unui proces istoric. Descrierea Văii se face foarte des în 
termeni de „groapă“, „lighean“, „găleată“ şi „văgăună“. „Suntem între munţi, 
acoperiți de ambii părți, şi noi suntem jos, în vale, ca-ntr-o groapă. De 
aia-i zice Vale...“ Caracterizările obţinute de la localnici nu numai traduc o 
reprezentare spaţială, ci au şi o încărcătură afectivă importantă. Nu de puţine 
ori am avut şi noi pe teren sentimentul că suntem într-o lume îngropată de 
munţi şi între munţi şi am căutat să evadăm, aşa cum ni s-a sugerat în 
repetate rânduri, urcând în Parâng sau, cel puţin, pe dealurile din împreju- 
rimile oraşelor. 

Caracterul de spaţiu închis se desprinde, de altfel, şi din rezultatele 
analizei hărților mentale, reprezentat explicit prin desen, prin trasarea unui 
contur al Văii Jiului ce desemnează fie frontiera munţilor (unii subiecţi 
desenând chiar munţii), fie limita imaginară a stratului de cărbune, sau 
implicit, prin comentariile care au însoţit schiţele, de genul „Valea Jiului e 
înconjurată de munti“, „e o zonă închisă“, „suntem închişi, izolaţi aici între 
munţi“, „Valea Jiului e de aici şi până aici“ (de la Lonea şi până la Câmpul 
lui Neag; sau de la Livezeni şi până la Uricani etc.), „după dealuri deja e 
Sibiul, nu mai avem loc acolo“. 

Ideea de închidere şi izolare este întărită şi de faptul că o parte dintre 
cei intervievaţi vorbesc de existenţa unui număr mic, variabil între una şi 
trei, de căi de acces spre Valea Jiului, de „uşi“, după cum se exprimă chiar 
ei, cea mai des menţionată fiind Defileul Jiului, amintit şi pentru frumuseţea 
lui. „Câteva drumuri care ne leagă, eu ştiu, de Târgu-Jiu, Deva, numai să 
se blocheze, şi am putea să ne decretăm insulă!“ De aceea şi conotaţia de 
hotar a acestor intrări în Vale, mănăstirea Lainici, de pildă, jucând un rol 


A 


deosebit, de „piatră de hotar“, în această geografie simbolică. 

Imaginea pe hârtie a Văii Jiului nu este deloc uniformă. De la mărimea 
schiţei (raportul între desen şi foaia A4) şi până la conţinutul ei, există 
diferenţe importante între hărţile mentale. Dacă facem apel la literatura 
dedicată reprezentărilor spaţiului urban, care scoate în evidenţă natura 
interactivă a procesului lor de construcţie, se poate spune că variabilitatea 
proiecţiilor asupra Văii Jiului se explică prin aproprierea subiectivă a 
locurilor, prin experienţa fiecărui individ, iremediabil limitată şi unică, cu 
acest teritoriu. Valea este interpretată prin prisma relaţiilor particulare ale 
intervievaţilor cu teritoriul şi este învestită astfel cu semnificaţii diferite, 
transformată şi reprezentată în maniere diverse într-un spaţiu semnificativ, 
de unde şi desenarea, în multe dintre hărţile mentale, doar a uneia dintre 
părțile Văii Jiului, de est sau de vest, în funcţie de locul de rezidenţă al 
subiectului: „Jiul de Est e la noi, Jiul de Vest e în Oltenia“ (Z.P., pensionară, 
Lonea); „Normal, eu asta numesc Valea Jiului: Livezeni- Uricani, şi pe aicea 
sunt minele“ (A.B., 32 de ani, miner, Lupeni). Valea este reprezentată grafic 
în mod diferit, fie sub forma unei linii drepte cu capetele bine delimitate, 
care uneşte oraşele — „e o salbă de localităţi de-a lungul râului“ — şi care 
este Jiul sau şoseaua, fie a unei curbe ce închide minele şi localităţile, fie 
sub forma unui centru, de regulă Petroşaniul, cu multiple ramificații. În 
toate situaţiile însă există percepţia unor limite precise, care determină 
subiecţii să afirme că „dincolo de Uricani (sau Polatişte, Lainici, Câmpul 
lui Neag) nu mai e Valea Jiului. 

Dincolo de diferenţele care apar de la caz la caz, se remarcă totuşi 
existenţa unei imagini împărtăşite de către toţi asupra Văii Jiului, în măsura 
în care aceasta este văzută ca un spaţiu relativ închis, cu graniţe destul de 
clare şi cu trăsături specifice ce ţin de minerit. Fără a putea vorbi de nişte 
veritabile modele colective care orientează percepţia indivizilor, se pot 
desprinde câteva elemente comune hărților mentale, cum ar fi echivalenţa 
în mărime între localităţi — oraşe, sate, foste colonii — şi nelipsita prezenţă 
a minelor, una dintre frazele recurente din interviuri fiind: „acolo unde nu 
mai sunt mine (sau localităţi miniere), Valea se termină“. Acest teritoriu 
care este apropriat, trăit, semnificat, apare profund marcat de activitatea 
minieră. E un spaţiu care nu este neutru, care este valorizat şi devalorizat, 
care trăieşte şi are o istorie, de unde, probabil, şi conotaţiile de declin, de 
sfârşit, asociate decăderii industriei miniere din ultimii ani. Un număr 

semnificativ de probe de limbă, de exemplu, dezvăluie acest sens: „Ce 
cuvânt, «vale»! Cum «vale»? Primul lucru... aşa, ce să mă gândesc? În 
afară de Valea Jiului...? În nici un caz la asta nu mă mai gândesc cât îi 
lumea! Vale... ce să fie vale?“ (L., disponibilizat, 36 de ani); sau „Sper că nu 
vă referiţi la Valea Jiului? ...“ (M.P., disponibilizat, 40 de ani); „Valea? «Valea 
Plângerii». Altceva nu mai înțeleg prin «vale» (F., miner, 40 de ani, Lonea). 
Valea reprezintă, după părerea multora, „ceva care acum deja s-a terminat. 


„Despre Vale n-auzi vorbindu-se decât despre mină şi despre cărbuni“ 


În afara determinărilor geografice şi geologice, există şi un întreg proces 
istoric care ar putea contribui la formarea conştiinţei unei lumi aparte, 
distincte de restul ţării. Dacă acest spaţiu are o istorie a lui, care, după toate 
aparențele, este cea a exploatării cărbunelui şi a evoluţiei minelor, o istorie 
al cărei sfârşit începe să se prefigureze, ce evenimente s-au întipărit în me- 
moria colectivă? Şi ce adâncime are această memorie, cât de mult merge ea 
în trecut? 

Primul eveniment menţionat în istoriograme de către o parte importantă 
din cei intervievaţi este cel al deschiderii minelor în timpul Imperiului 
Austro-Ungar, fixat în timp cu precizie de către unii, „la jumătatea secolului 
trecut“ (secolul al XIX-lea), sau cu mai puţină siguranţă, cândva „după 
1800, când a început colonizarea Văii“, după cum spun alţii. Amintit atât 
de tineri, cât şi de cei mai în vârstă, atât de cei născuţi în Valea Jiului, cât şi 
de cei veniţi din alte zone ale ţării, acest moment pare să reprezinte 
„evenimentul inaugural“, în termenii lui P. Ricoeur (1995), în măsura în 
care toţi consideră că „Valea Jiului nu exista înainte de deschiderea minelor“ 
şi că istoria ei începe o dată cu exploatarea cărbunelui şi cu migrațiile masive 
de populaţie. 

Prezenţa „momârlanilor“” în acest spaţiu, înainte de începuturile 
industriei miniere, este menţionată de către un număr mic de subiecţi, cu 
precădere de către „băştinaşii“ înşişi. Ei se consideră şi sunt consideraţi în 
mod simbolic „adevărații autohtoni“, „descendenţi ai lui Decebal şi Traian“, 


«cl 


! Etnonimul este folosit pentru a-i desemna pe ţăranii localnici (a se vedea 
capitolul „La umbra minei“). 

care au ocupat aceste locuri „cu mult înainte de minerit“. Dar, dacă pentru 
momârlani dorinţa unei distincţii identitare se exprimă prin recursul la origini 
mitice, evenimentul fondator al identităţii Văii rămâne, pentru majoritatea 
celor intervievaţi, deschiderea minelor: „Primii au fost momărlanii aici, 
creşteau animale, ca şi acum... dar oamenii au început să vină după cărbune, 
să lucre la mină. Aşa s-a născut Valea Jiului“ (M.P., 67 de ani, Lonea). 

Mina joacă un rol fundamental în coagularea reprezentărilor asupra timpului 
Văii. Toate momentele amintite în istoriograme sunt strâns legate de mină şi de 
evoluţia mineritului. Valurile de migraţie a forţei de muncă, în special cele 
caracteristice primei perioade — „veneau unguri, nemti, polonezi, cehi, slovaci 
pentru a lucra la mină. Ei au deschis mineritul în Valea Jiului“ —, sau cele 
specifice anilor '80 — „se făceau acțiuni, acțiunea 2000, 5000, 7000, când 
se aduceau oameni din toată tara. [...] Atunci s-a dublat populația în 
minerit“ —, reprezintă evenimente constitutive esenţiale ale memoriei 
colective. Sunt nelipsite grevele, de la greva din '29 şi cea din '77, prezente 
în aproape toate istoriogramele, indiferent de vârsta şi locul de origine ale 
intervievatului, şi până la „mineriade“ sau la „grevele din anii '90“, numărul 
lor variind, însă, de la caz la caz. Venirea preşedintelui Constantinescu în 
Vale este amintită de câteva ori, dar anul 1997, anul primelor disponibilizări, 
nu este uitat aproape de nici unul dintre cei cu care am stat de vorbă. Mai des 
menţionate de către bătrâni decât de către tineri sunt deschiderile şi închiderile 
anumitor mine, marile accidente şi explozii, inovațiile tehnologice şi schim- 
bările în condiţiile de muncă, dezvoltarea industriilor anexe, distrugerea 
coloniilor şi construirea noilor blocuri de locuinţe. 

În percepţia celor intervievaţi, cele două războaie mondiale, instaurarea 
sau căderea comunismului, sau alte evenimente semnificative la scară naţio- 
nală, nu ocupă un rol important în istoria Văii Jiului. Anii '309, '48 sau '50 
sunt amintiţi de un număr mic dintre ei, şi numai prin prisma schimbărilor 
petrecute la nivel local, cum ar fi închiderea unor mine, începerea construcţiei 
Defileului Bumbeşti-Jiu, sau redeschiderea minelor şi creşterea numărului 
de angajaţi. Decembrie 1989, sau, mai precis, „revoluţia“, după cum apare 
specificat, fără alte comentarii, în câteva istoriograme, pare să aibă, de 
asemenea, mai mult o semnificaţie locală, fiind asociată doar cu încetarea 
migraţiei în Valea Jiului şi cu perceperea unor înrăutăţiri în condiţiile de 
trai şi de muncă. 

Pe scurt, aşa cum se desprinde din acest studiu explorativ, Valea este 
expresia unei Distincţii. Numărul mic de hărţi mentale şi de istoriograme 
realizate nu ne permite să facem generalizări cu privire la imaginea socială 
a Văii Jiului, dar faptul că aproape toţi cei cu care am stat de vorbă folosesc 
tierele geografice ale depresiunii Petroşani au devenit pentru ei frontiere 
mentale care separă şi delimitează bazinul minier de restul ţării, care închid 
un teritoriu a cărui memorie pare să se confunde cu istoria mineritului. Cât 
de mult se suprapun graniţele pe care fiecare le proiectează, pe ce criterii se 
diferenţiază ele, care sunt evenimentele care s-au imprimat în memoria 
colectivă şi cum diferă semnificaţiile ataşate lor, rămâne de văzut. 

Valea, din câte am înţeles noi, reprezintă o „ţară a minerilor“ aşa cum 
locuitorii înşişi şi-o apropie şi şi-o definesc în raport cu Celălalt. A o asocia 
însă cu o imagine unitară a unei totalităţi minereşti şi cu o coerenţă internă 
la nivel de semnificaţii, care se reproduce de la sine, ar fi, considerăm, 
greşit. Un semn de întrebare în acest sens îl ridică, de exemplu, discursurile 
actuale, oficiale şi neoficiale, legate de statutul de „regiune turistică de 
interes național“, din care reiese că peisajul alpin şi „tradiţiile momârlăneşti“* 
reprezintă specificul Văii Jiului, ce se cere valorificat în şi pentru viitor. 
Dacă nu mineritul, ci locurile definite de noi a priori ca „marginale“ trebuie 
puse în valoare, nu readuce în discuţie oare tema turismului ideea 
(re)construcţiei identitare a lumii minereşti? Nu intrăm astfel într-o problemă 
a dinamicii reprezentărilor simbolice, întrebându-ne cât de mult se 
întemeiază pe minerit unitatea sau identitatea Văii şi cât de imobilă este 
această identificare a Văii Jiului cu o regiune exclusiv minieră? Numai o 
cercetare aprofundată atât asupra imaginarului colectiv, cât şi asupra 
politicilor şi practicilor sociale ar reuşi să arate cât de puternică este presiunea 
simbolică a Minei şi dacă şi în ce măsură ea conduce la formarea unei 
comunităţi rezidenţiale. Un lucru pare însă evident: Valea constituie pentru 
locuitorii ei un spaţiu identitar puternic, cu o istorie proprie şi definitorie, 
ambele construite şi trăite în raport cu Mina, o schimbare de imagine a 
acesteia implicând o mutație identitară profundă şi neputând fi, astfel, opera 
unei simple decizii „strategice“. 

Şi acum mai există casa aia unde am locuit prima dată. E o casă 
mare care se zicea că e pentru cocişi, că era lângă colonie — colonia 
lucra cu caii. Acolo am stat, de acolo am început să mă duc la grădiniță, 
de acolo m-am dus la şcoală; am terminat şi eu şase clase — fiindcă 
eram prea mare nu mai aveam loc în bancă. Şi în '32 a început preparaţia. 
Atunci a apărut. Şi eu m-am dus acolo, aveam 14 ani şi am început să 
lucru. La cărat mortar, la cărămidă, adică nu mă puneau la grele. Şi de 
când am început, la 14 ani, şi până am ieşit la pensie, nu m-am lăsat de 
lucru. Taică-miu era brigadier, avea grupă, câştiga foarte bine şi-mi tot 
spunea mie să stau acasă, dar cum să stai acasă? Eram cinci inşi. Şi de 
la preparaţie am trecut în mină; cam în '35, '36, căci nu era voie decât 
numai la 18 ani. La început la suprafată, la vagonet, pe la puț; trebuia să 
treci prin toate categoriile astea. Atunci se vorbea mai mult nemţeşte [...]. 
Am intrat în mină la 18 ani, dar trebuia ca vizitiu la început, căci în mină 
se lucra cu caii. Fiecare cal lucra pe schimbul lui şi cu omul lui, opt ore. 
Dar mie de cal îmi era frică ca de dracu’ şi am vorbit cu taică-miu — era 
şef de brigadă, şi era văzut bine, şi câştiga foarte bine —, m-a trecut 
direct la el în grupă, vagonetar. Aşa că am trecut peste cal. 


Andrei Ignat, sau cum îi spun cei apropiaţi, Naţi Baci, are astăzi 84 de 
ani şi locuieşte în Petrila, în cartierul Evidenţiaţilor, pe o străduţă cu case-tip 
de patru apartamente, construite în anii '50 pentru cei decoraţi în muncă. 
Familia lui, venită din Baia Mare, s-a instalat în Valea Jiului în 1922, după 
ce tatăl lui Naţi s-a angajat la mină. Întrebat de ce a început să lucreze de la 
14 ani, el răspunde simplu: „Păi lux nu era. Vara umblam descult, nu aveam 
adidaşi, ca acuma. Era greu... Dar se trăia bine, nu mureai de foame“. 
A făcut Şcoala de partid, apoi Şcoala de maiștri, pentru ca, după trei ani, 
mina să-l trimită la Institut. Se şi mândreşte că are o traiectorie profesională 
mai aparte şi nu uită niciodată să amintească că a fost decorat cu Ordinul 
Muncii în 1948. „Când ajungi la mină începi ca vagonetar, restul e întreținere, 
cărat de lemne etc. Abia după trei ani avansezi la ajutor miner, nu ca acum, în 
trei luni de zile ajungi miner. Pe mine m-o făcut destul de repede, că mi-era şi 
frică să-mi asum răspunderea, că răspundeai de oamenii care erau în 
schimbul tău. În doi ani eram deja şef de schimb. Dar pentru munca asta am 

fost decorat! Eram cel mai bun şef de schimb... cât am fost eu, un singur mort 
am avut, pentru care nu eram eu vinovat, dar fiecare a luat câte o amendă.“ 
Pensionat în 1968, după 35 de ani de muncă, el este şi astăzi foarte 
activ. Face lunar 35 de kilometri cu bicicleta, are grijă de soţia şi cumnata 
sa, amândouă grav bolnave, face parte din Asociaţia veteranilor de război 
şi menţine legături strânse cu ingineri-şefi, foşti directori şi cu actualul di- 
rector al minei Petrila, deşi preferă să nu se implice prea mult în problemele 
de la mină. „Eu am fost corect şi am fost pentru mină. Aici, în casa asta, o 
venit după mine, după ce-am ieşit la pensie, directorul Giuga, nici nu m-o 
cunoscut, numai din auzite, şi o venit după mine un inginer: «Tovarăşu” 
Andrei, te cheamă domnul director să ne ajuţi». — «Nu mă duc că mă hui- 
duiesc oamenii.» Eu am ieşit cu pensia cea mai mare de la mina Petrila, aveam 
3000 de lei fără vreo câţiva lei. Şi nu m-am dus. O venit alt inginer. Vine 
nevastă-mea: «Hai că te cheamă». Tot nu m-am dus. Vin ei la mine şi stăm de 
vorbă.“ Pe scurt, Naţi Baci este o persoană şi un personaj de excepţie, care se 
autocaracterizează cu mândrie: „am fost descurcăreț şi-am fost şi capabil. 
Când îl vezi prima oară — un bărbat înalt, slab, care se ţine mereu 
drept şi pe a cărui figură se amestecă blândeţea şi severitatea —, nu poţi să-i 
dai cei 80 şi ceva de ani, cât ai aflat că ar avea. Vocea stinsă şi hainele 
modeste şi peticite îi trădează însă vârsta. Auzindu-l povestind cu atâta 
plăcere, uneori cu gravitate, alteori cu haz, despre peripeţiile lui din timpul 
războiului (căci a fost şi în Crimeea), spunând bancuri despre femei şi 
vorbind cu luciditate despre valorile minereşti, despre tipul de muncă şi 
modul de viaţă pe care-l presupune mina, nu poţi uita nici o clipă de ce ai 
fost trimis să-l cunoşti. Te găseşti în faţa unui bătrân care a trecut prin mai 
multe perioade istorice, care poate să-ţi spună ce însemna mineritul în timpul 
regelui şi în perioada comunistă şi să facă comparații cu anii '90, şi care, pe 
bună dreptate, îşi merită statutul de „interpret recunoscut al «adevăratei» 
culturi minereşti“, de „depozitar al «autenticului» mineresc“. Pe Naţi îl 
asculţi fascinat când îţi povesteşte cum „în mină se lucra cu caii“: 


„Acolo. Acolo trăiau caii, în mină. A fost un cal care s-a scos afară 
după vreo douăzeci şi cinci de ani, numa. Era bătrân, nu mai putea, şi 
când l-a scos afară noaptea, domne’, e o minune să-l vezi ce făcea, cât 
era de bătrân, când l-o dus la suprafată; i-o dat drumul liber până l-o 
dus la abator; domne’, sărea ca un copil, juca, n-ai mai văzut aşa ceva. 

Na, fiecare schimb avea caii lui, fiecare cal avea cocişul lui; opt ore 
lucra calul, opt ore lucra cocişul. Se lucra pe trei schimburi. Ş-apoi, era 
câte un cal atâta de deştept încât, dacă agătai mai multe vagonete decât 
opt, nu pornea. Puteai să-l omori, că nu pornea. La sfârşitul schimbului, 
dacă mai rămânea câte un vagonet sau doi, întindeau zalele, să nu se 
audă, țac-ţac, că le număra!“ 


Pe Naţi îl înţelegi, parcă, de ce îţi zice că „pe timpul regelui“ „era tare 
bine, [căci] nu se plătea pentru nimic“. Există o chestiune de onoare, de 
prestigiu în beneficiile materiale acordate minerilor, şi o întreagă tradiţie în 
acest sens. De exemplu, în contractul colectiv de muncă din 1935 se prevedea 
un credit asigurat de societăţile miniere pentru achiziţionarea de alimente, 
îmbrăcăminte şi încălţăminte. Familiile celor angajaţi la mină primeau un 
ajutor financiar sau contravaloarea lui în făină, zahăr, untură, slănină şi 
cartofi. Lucrătorii din subteran primeau anual trei perechi de bocanci, iar 
cei de la suprafaţă, printre care se numărau şi femei, două la preţul de 
8,80 lei perechea. Societăţile erau obligate, „în măsura posibilităţilor“, să 
acorde locuinţă în mod gratuit, electricitate sau petrol, şi 6000 de kg de 
cărbuni, repartizate pe lunile de iarnă, primăvară şi toamnă. În contract 
erau prevăzute şi alte ajutoare, în caz de boală, accident, înmormântare, 
pentru familiile cu mulţi copii sau pentru concedii. 


„Pe timpul regelui erau opt ore de lucru, cu tot cu intrare şi cu 
ieşire. Ceauşescu a schimbat la opt ore efectiv. [...] Mâncare? Cum era? 
Era pe litere la magazin. [...] Cum e acuma toamna: câte kile de cartofi 
îți trăbă, câte kile de ceapă, câte de varză? Te scriai şi nu-ţi cerea nici un 
leu. Mergeai la magazin şi-ţi luai. [...] Cartofii, când luai cu sutele, venea 
vagonul, şi te anunța: «Mergi la vagon şi ia-ți cartofii!» Fără nici un 
leu, fără nimic. Magazinul... pe o lună întreagă, începând de la — 
faică-miu, săracu ”, cu tutunul era el — tutun, rom, cafea, zahăr, făină, 
Slănină, tot, tot, o lună de zile, şi se dădea după alfabet; nu se îngrămădea 
nimeni. Prima dată luau ştabii, cum se spune, ofițerii, subofițerii... 
funcționarii, dup-aia litera A, B... 

Asta pentru toată lumea? 

Pentru toți care lucrau la societatea aia. Întreprinderea nu-ţi cerea 
nici un leu. Erau oameni care lucrau... lucrau mai pe la... mai puțin 
câştigat, câştigau mai puţin, şi ăştia nu se ajungeau, cumpăra mai mult 

decât o muncit. Te atenţiona: «Vezi că luna viitoare să te încadrezi, că, 
uite, ai depăşit!», dar n-ai rămas nemâncat, ţi-o dat de mâncare. Nu 
exista să mori de foame. 

Şi ce alte beneficii mai aveau minerii pe timpul regelui? 

Primeam în fiecare lună cărbuni, o căruţă, cât îți trebuia. Cu fiecare 
căruţă venea şi o legătură de așchii, de la tăiat scândurile. La fiecare 
trei luni primeam un metru cub de lemne de fag, tăiat, pentru că fiecare 
făcea pâine acasă. Nu era prăvălie de pâine nicăieri, niciunde. Nu erau 
aragaze, frigidere, nimic. Curent electric nu plăteai, apă nu plăteai, nimic, 
nimic nu plăteai. Umbla o căruţă cu gunoaie, nu erau blocuri, şi suna cu 
clopotelul, şi gunoiul n-aveai voie să-l arunci altundeva, că te amenda. 
Da, zilnic venea, cu clopotelul. Murdărie nu exista. Şi în mină! Pe timpul 
regelui nu era voie să fie perforatoare cu care baţi găuri, ciocane de 
abataje [...] să fie pe jos, ca acuma, în ultimul timp. Era lună pe jos. [...] 

Cum îşi petreceau oamenii concediile? 

Păi, ca oricare, dar nu puteai să mergi la mare. Eu n-am văzut 
marea până n-o venit comunismul. Dar nimeni. Trăiau mai bine oamenii; 
nu umblau aşa eleganti, nu dădeau pe asta banii, dădeau pe mâncare şi 
pe băutură. Era ordine. Pe atunci te dădea afară şeful de grupă, nu şeful 
de întreprindere. Nu se făceau nemotivate, nu exista aşa ceva. Cum să 
faci nemotivate, domnule? Altă viață. Aşa n-o să mai ajungem niciodată... 

Pe timpul regelui era un necaz mare. Oamenii nu ieşeau la pensie, 
ăsta era dezavantajul, pentru că pensiile erau mici, vreo câteva sute, 
vreo cinci sute, şi după trei luni de zile trebuia să părăseşti locuinţa. 
Atunci, în perioada aia, oamenii au început să construiască căşi 
particulare, să aibă unde să stea la pensie. Era un inginer, un inspector 
— că pe vremea aia nici ingineri nu existau — care nu dădea cu lunile pe 
la mină; şi omul când a ajuns la pensie era deja neputincios, că lucra 
până la 70 de ani, până nu mai putea mişca, nu ca acum, la 45 de ani — 
asta a fost cea mai mare greşeală. Şi se duce la inspector: «Domnule 
inspector, mai lăsaţi-mă, căci, uite, atâția ani am lucrat...» — «Câţi ani 
ai lucrat?» — «Păi vreo 35, 40.» — «Mă, dacă în fiecare zi — zice — 
numai o cărămidă să fi pus, aveai vilă, mă, nu casă!» Da, asta-i, te 
dădea afară, ăsta era dezavantajul.“ 


Iar când auzi că „pe timpul meu [în mină] intram cu pantofi de lac“, 
reprezentarea pe care ţi-o faci automat asupra evoluţiei mineritului din Valea 
Jiului este cea a unui declin social şi economic şi a unei decăderi morale, în 
ultimă instanţă, de care şi alţi „mineri vechi“ vorbesc. Pentru ei, „minerul 
adevărat e un gospodar“ (P.I., fost şef de brigadă, Lonea). „Disciplina“, 

„respectul“ şi „corectitudinea“ reprezintă valorile fundamentale ale unei 
culturi minereşti, care s-au pierdut, însă, în ultimul timp. Acum, spune un 
fost brigadier, „fiecare face cum vrea, maiştrii nu mai sunt cei care erau pe 
vremea mea. [...] Păi şefii de brigadă care sunt acum eu nu puteam să-i fac 
nici ajutori de miner!“ (A.G.). 


„Mina nu-i farmacie! Acuma-i nenorocire. M-am dus numa” ca s-o 
văd. Vai de mine! Pe timpul meu puteai să intri cu pantofi de lac în mină; 
acuma cu cizmele, pline de noroi şi de asta. A făcut o prostie c-o băgat 
benzi. Când era cu vagoneți, era linie, curat [...]. Azi, explică la conducă- 
tori să spună ceva. «Bă, mă aşteaptă şi-mi dă în cap!» Eeh, păi, pe timpul 
meu, numai când mă uitam la unul aşa urât, păi ăla tremura! Nu-l 
sancţionam. Îl chemam la raport, aveam două birouri, şi-l tineam acolo 
până se plictisea şi-l întrebam: «Bă, mai faci ceva? ». Asta era, nimic nu 
mai făcea. Se lucra corect şi perfect. Era severitate. 

Când? Pe timpul comuniştilor? 

Da. Păi să vă spun cum e acum. Acum nu se respectă nici directorul. 
Păi îmi povestea... Să nu facă ce-i spun? Păi imediat, pe loc îl călcam în 
picioare. Acum îți dă în cap. Debandadă, asta e acum. S-a stricat, le-a 
dat prea multă libertate. Ş-apăi o lipsit mult religia. Acum înjură ca 
birjarii şi copiii. Când a venit comuniştii: «Bă, să nu se răcească coada 
la lopată!» — aşa striga. 12 ore se lucra, atât te costa de acasă şi până te 
întorceai înapoi acasă. A fost greu cu comuniştii... Dar, totuşi, şi cu 
comuniştii a fost mai bine decât acuma. Era o disciplină severă. Acum 
ti-e frică să ieşi noaptea afară, că-ţi dă în cap. Şi ziua în amiază. Hoţii 
ăştia au vândut toată țara, aşa spunem noi, ăştia vechii, care am lucrat 
şi pe timpul regelui, şi pe timpul comuniştilor, şi la democrați... 

V-am zis povestea cu colonelul, când aşteptam în fata biroului, după 
ce m-am întors în '43 la mină. Ce palme le-a dat! Doi făcuseră nemotivate, 
unul a fost la o nuntă şi în loc de trei zile a venit după cinci, şi altul, tot 
cam aşa. Până atunci nu ştiusem ce-s ălea nemotivate. «Ei, ați văzut, 
măi copii, ce-am făcut?» — «Văzut.» — «Deocamdată la noi disciplina 
este frica!» Şi acuma ţin minte ce ne-a spus! Şi avea dreptate, aşa am 
făcut şi eu.“ 


Istoria de viaţă a lui Naţi Baci este mult prea coerentă şi bine structurată, 
semn că a relatat-o, probabil, de multe ori. Are anumite episoade biografice 
preferate, iar răspunsurile la întrebările care nu intră în schema lui narativă 
sunt laconice. Dar prin poveştile lui putem avea o imagine a gloriei şi 

decadenţei mineritului. În ce măsură este ea reală? Nu de puţine ori am 
obţinut, de la diverse persoane, cu poziţii diferite în spaţiul social, de la 
reprezentanţi ai elitei intelectuale, de la mineri, de la pensionari, sau de la 
disponibilizaţi, un discurs asupra declinului Văii. Dacă în literatura de 
specialitate acesta se traduce printr-un declin industrial secondat de o 
decădere a statutului muncitorilor, atât pe dimensiunea socio-economică, 
cât şi simbolică!, oamenii obişnuiţi vorbesc de lucruri mărunte, de o 
experienţă directă a unui „înainte de“ şi „după“: 

„Înainte se trăgea clopotul la intrarea în şut, iar duda suna altfel la 
accidente.“ „Înainte se cunoştea toată lumea cu toată lumea. S-au distrus 
coloniile şi s-au construit blocurile ăstea pentru noua forță de muncă.“ 

„Nici ziua minerului nu mai e ce-a fost pe vremuri. Ziua sectorului, 
ziua brigadierilor... era frumos, se mergea la Lunca Florii, cu colegii, cu 
familiile...“ 

„Era bine înainte! Te găseai cu unul-cu altul, mergeai la o bere. Acum 
nici nu mai pot să calc pe la mină. Îmi dă în cap dacă mă duc pe acolo.“ 

Datele de identificare nici nu mai au importanţă, pentru că există o 
multitudine de asemenea afirmaţii, toate diferite, dar toate făcând referire 
la un „autentic“ mineresc, fie el fixat la nivelul muncii propriu-zise, al 
condiţiilor de lucru sau al salarizării, la nivelul vieţii sociale şi culturale din 
afara minei, în planul locuirii sau al familiei. Interesant ar fi ca, din perspectiva 
unei sociologii istorice, să se reconstituie procesul specific de formare a Văii 
Jiului şi evoluţia statutului social, economic, cultural şi politic al minerului. 
Pe de altă parte, reconstruirea unor itinerarii individuale ar pune în evidenţă 
multiplicitatea experienţelor şi a contextelor de referinţă, în raport cu care 
sunt stabilite semnificaţiile unei aşa-zise „culturi minereşti“ şi în funcţie de 
care s-ar putea nuanţa ceea ce unii autori numesc „hegemonia minei“? asupra 
vieţii locuitorilor comunităţilor miniere, ai Văii, în cazul de faţă. 

Într-una dintre primele zile de teren, am rugat o cunoştinţă de-a noastră 
din Vale să ne ajute să facem interviuri cu vecinii săi. S-a uitat la blocurile 


1 Kideckel, D., „Storm and Stasis: The Paradox of Labor în Post-Socialist Ro- 
mania“, în Emergo: Journal of Transforming Economies and Societies, 6(2):24-46, 
primăvara, 1999. 

2 În Le monde privé des ouvriers. Hommes et femmes du Nord (P.U.F., 
1990), O. Schwartz afirmă că mina nu reprezintă un simplu fapt economic, ci o 
„referinţă hegemonică“, sau „ceea ce am putea numi un «fapt social total»“ (p. 11), 
o întreagă societate construindu-se în jurul ei. 

din preajmă şi ne-a răspuns, nedumerit: „Dar acolo trăiesc doar moldoveni! 
Aştia nu sunt mineri adevăraţi, n-aveţi ce să aflaţi de la ei“ Am catalogat 
imediat răspunsul drept „patriotism local“ şi „elitist“, exprimând doar un 
anumit tip de discurs, şi nu o „realitate socială“. Am început să întrezărim 
însă, cu timpul, că mineritul este o specie sui generis de „cultură a onoarei“, 
cu istoria sa particulară, şi că aceasta continuă să reprezinte o referinţă, 
multiplu instrumentată, chiar şi în prezent. Diferit şi divers, chiar şi „moldo- 
venii“ recurg la ea, în anumite contexte, ca argument şi marcă identitară. 
Discursul lor este însă mult diferit de cel al prietenului nostru. 


4. UNITATEA ȘI DIVERSITATEA 
COMUNITĂȚII MINEREȘTI 


Antropologia mineritului a meritat, în urmă cu şaptesprezece ani, un 
articol în prestigioasa revistă Annual Review of Anthropology!. În acele 
pagini autorul îşi propunea să facă un bilanţ al literaturii antropologice asupra 
mineritului, atrăgând atenţia asupra contribuţiilor celorlalte ştiinţe sociale 
la studiul zonelor miniere şi indicând, totodată, teme de cercetare încă 
neexploatate. Sinteza realizată astfel de Ricardo Godoy, bazată pe un număr 
impresionant de referinţe?, rămâne în mod explicit tributară unei concepţii 
globale asupra mineritului ca un tot unitar, cu o bază economică ce determină 
o suprastructură socio-politică şi ideologică. O astfel de perspectivă ar trebui 
să guverneze, potrivit autorului, toate cercetările de antropologie a mine- 
ritului, care, în general, riscă să neglijeze dimensiunea economică, procesul 
de producţie şi dinamica demografică, în favoarea analizelor purtate la 
nivelul procesului de formare a comunităţilor miniere, al organizării lor 
sociale şi al migraţiei cu care ele se confruntă. 

Din acest punct de vedere, vom încerca, pe scurt, să poziţionăm 
propriul nostru demers în câmpul de studiu al zonelor miniere, atrăgând 
totodată atenţia asupra tentaţiei de a accentua identitatea şi unitatea acestora 


! Este vorba despre articolul lui R. Godoy, „Mining: Anthropological Per- 
spectives“, în Annual Review of Anthropology, 1985, nr. 14, p. 199-217. 
2 Godoy oferă nu mai puţin de 215 referinţe bibliografice. 


În Vale 33 


şi asupra riscurilor pe care o asemenea perspectivă le comportă. O analiză 
exhaustivă a problemelor legate de minerit nu există, şi cu atât mai puţin un 
model teoretic cu valabilitate universală, însă direcţia de cercetare pe care 
o considerăm potrivită este cea care porneşte de la conceptul de „comunitate 
ocupaţională“. El permite o lectură mai nuanţată a legăturii dintre mină şi 
comunitate, a acestei dialectici care a pus întotdeauna în dificultate explicaţia 
teoreticăl. 


4.1. Abordarea holistă 


În general, atenţia cercetătorilor din ştiinţele sociale a fost atrasă de 
exemplele de industrializare masivă, cu efecte locale directe şi cu implicaţii 
foarte mari la nivel social şi politic — consideră B. Ganne (1984). Privilegiind 
studiul zonelor monoindustriale, aparent caracterizate de omogenitate 
socio-economică şi culturală, n-au condus ei oare, se întreabă Ganne, la 
construirea unor reprezentări ale unei realităţi lipsite de puncte de fisură, 
cu o ordine structurată în jurul unui sistem de identitate, ocultând toate 
mecanismele de diferenţiere socială internă? Şi nu le-au transformat ei în 
terenuri „tipice“, în modele teoretice de referinţă? 

În această privinţă, aşezările minereşti „au reprezentat tipuri ideale 
exemplare, datorită presupusei lor izolări, închideri şi caracterului mono- 
industrial“ (Strangleman, 2001, p. 253), accentul punându-se foarte mult 
pe omogenitatea lor internă. Într-o clasificare a modurilor de abordare 
sociologică a comunităţilor minereşti, Bulmer (1975) pune în evidenţă trei 
tipuri de perspective care privilegiază determinismul structural în explicarea 
regularităţilor empirice observate în teren, care conduc la construirea unei 
imagini a unei totalităţi minereşti unitare şi cu frontiere bine delimitate. 

Într-un prim model, cel al „proletariatului arhetipal“, se consideră că 
specificul unei comunităţi minereşti constă în caracterul de clasă muncitoare 
exploatată?. Astfel, minerii constituie un grup distinct, cu o identitate 


1 A se vedea Morel, A., introducerea de la Cultures du travail. Identités et 
savoirs industriels dans la France contemporaine, Cahiers du patrimoine 
ethnologique, ianuarie 1987. 

2 În „Networks, Place and Identities în Post-Industrial Mining Communities“, 
din International Journal of Urban and Regional Research, vol. 25.2, iunie 2001, 

puternică, format sub presiunea exploatării capitaliste a resurselor şi a forţei 
de muncă, şi care ocupă o poziţie înaltă în rândul muncitorilor prin condiţiile 
extreme de lucru şi prin solidaritatea lor manifestată în confruntarea cu 
patronatul. Critica majoră pe care o aduce Bulmer în acest sens rezidă, pe 
de-o parte, în imprecizia conceptului de exploatare, care explică foarte multe 
procese fără a fi el însuşi explicat şi adaptat contextelor socio-economice şi 
politice particulare. Pe de altă parte, Bulmer consideră că modelul este 
incapabil să furnizeze o interpretare adecvată dinamicii sociale a comunităţii 
minereşti şi că suprasolicitarea determinismului forţelor externe asupra 
comportamentului uman ocultează natura endogenă a schimbărilor sociale, 
importanţa acţiunilor actorului social în definirea propriei situaţii. 

Teoria „masei izolate“ a fost propusă pentru explicarea diferenţelor 
dintre industrii în raport cu propensiunea spre grevă şi a valorilor înalte pe 
care aceasta le înregistrează în cazul minerilor, marinarilor, al docherilor şi 
al muncitorilor forestieri. Variabila explicativă o constituie natura mediului 
industrial şi, în special, gradul de integrare al grupurilor din respectivele 
industrii în societatea globală. 


„„Minerii [...] formează mase izolate, aproape o «rasă aparte». Ei au 
comunităţile lor separate [...]. Aceste comunităţi au coduri, mituri, eroi şi 
standarde sociale proprii. [...] Toţi membrii acestor grupuri au aceleaşi 
nemulțumiri. Formează o masă omogenă şi nediferenţiată — toţi fac relativ 
aceeaşi muncă şi toţi au aceleaşi experienţe.“! 


Oportunităţile de mobilitate geografică, ocupaţională şi socială sunt 
foarte reduse în acest tip de colectivităţi. În ele, sindicatul ajunge să deţină 
un rol foarte important, contribuind la întărirea sentimentului de aparte- 
nenţă la comunitate şi la exprimarea unui antagonism în raport cu societatea 
din exterior. 

Bulmer susţine însă că, potrivit unor cercetări bazate pe comparații 
regionale asupra incidenţei mişcărilor greviste din minerit, relaţia cauzală 


Strangleman foloseşte conceptul de „proletariat tradiţional“, în sensul că minerii au 


A 


servit drept imaginea ideală a muncitorului manual, drept „celălalt tradiţional“, în 
dezbaterile asupra clasei sociale din sociologia britanică. 
! C. Kerr şi A. Siegel, apud Bulmer, M., „Sociological Models of the Mining 


A 


Community“, în Sociological Review, 1975, 23 : 61-92, p. 64. 

postulată de modelul „masei izolate“ ar trebui nuanţată. Mineritul, aminteşte 
el, cunoaşte în anumite perioade şi în anumite societăţi perioade de linişte, 
astfel încât ar trebui verificată ipoteza existenţei unor factori interni care 
pot determina relaţii conflictuale, dar care, totodată, pot fi contracaraţi. El 
respinge ideea unui determinism implacabil al mediului în conturarea 
conştiinţei comunităţii minereşti. Cu toate că cele două caracteristici, izolarea 
şi ocupaţia comună, desfăşurată în condiţii grele, sunt intrinseci comuni- 
tăţilor miniere, viziunea propusă este prea simplistă. În plus, afirmă Bulmer, 
presupoziţia implicită a acestei teze este că există o asociere necesară între 
tipurile de colectivităţi amintite şi radicalismul politic, când, de fapt, o serie 
de cazuri o pot invalida. 


„Aceste condiţii (ale colectivităţilor în chestiune — relativă izolare, 
ocupaţie comună, mobilitate redusă etc.) pot să susţină şi să întărească o 
ideologie, dar este greu de explicat cum pot ele determina conţinutul 
ideologiei, ca fiind fie colectivist, fie radical sau moderat, de stânga sau 
de dreapta.“! 


Majoritatea studiilor asupra comunităţilor miniere susţin importanţa 
caracterului industrial în explicarea regularităţilor empirice, precizează 
Bulmer. Divergenţele de opinii apar la nivelul mecanismelor şi proceselor 
care se ascund în spatele acestor regularităţi. O teorie alternativă, care 
propune o analiză tot la nivel structural, dar care acordă importanţă surselor 
endogene ale schimbării sociale, este cea sugerată de Rimlinger. Mineritul 
ca activitate industrială are anumite trăsături ce ţin de piaţa economică, de 
natura şi tipul de organizare al muncii, care fac dificilă comunicarea dintre 
mineri şi administraţie, dar care, totodată, asigură un anumit grad de auto- 
nomie la locul de muncă, oferind astfel condiţii pentru întărirea şi 
manifestarea solidarităţii. 


„Fie că muncitorii din minerit sunt izolaţi demografic sau doar 
segregaţi în colonii [...], localizarea şi ocupaţia fac din ei un grup distinct 
de care atât ei, cât şi cei din afara grupului sunt pe deplin conştienţi. 
[...]Munca şi practicile din timpul liber îi fac să se simtă altfel faţă de 
ceilalţi muncitori, chiar şi atunci când au contacte frecvente cu ei. Au 


1 Newton, apud Bulmer, op. cit., p. 71. 

sărbătorile şi tragediile lor, instituţiile şi tradiţiile lor. [...] Organizarea 
muncii... Relaţiile de rudenie... Combinarea tuturor acestor factori este 
în general suficientă pentru a le da un sentiment puternic de destin comun, 
pe care pot să-l transpună într-o acţiune concertată.“! 


Deşi teza pe care o lansează Rimlinger pentru înţelegerea „comporta- 
mentului industrial“ — măsurat, în special, prin propensiunea spre greve — 
este mult mai nuanţată, luând în considerare factori socio-culturali şi 
posibilitatea variabilităţii comportamentelor, ea nu explică, precizează 
Bulmer, legătura dintre industrie şi comunitatea în ansamblul ei. De altfel, 
„limitele acestor câteva modele discutate rezidă în încercarea de a postula 
o relaţie prea simplă între caracteristicile de clasă sau industriale, pe de-o 
parte, şi solidaritatea şi comportamentul industrial sau militant politic, pe 
de altă parte“ (idem, p. 75). 


„Un model sociologic adecvat al dezvoltării şi schimbării sociale 
din comunităţile miniere trebuie, aşadar, să recunoască nu numai [...] 
influenţa structurii industriale asupra comunităţii, cât şi [...] influenţa 
endogenă a colectivităţilor locale asupra proceselor sociale generale. 
Existenţa acestor colectivităţi este, bineînţeles, o problemă de investigat, 
şi nu de definit a priori. Cu toate acestea, a le recunoaşte potenţiala 
existenţă reprezintă un avantaj considerabil asupra invocării unor categorii 
generale, precum «cultura» sau «tradiţia», în încercarea de a explica 
regularităţile distinctive de la nivelul structurii sociale ale aşezărilor 
minereşti“ (idem, p. 76). 


4.2. Perspectiva culturalistă 


După cum sugerează şi Bulmer, invocarea unui substrat cultural în 
argumentarea unităţii şi excepţionalităţii colectivităţilor minereşti reprezintă 
o altă tentaţie a cercetătorilor. Construcţia unei figuri stereotipice a minerului 
ca ideal-tip al celui ce lucrează manual, în condiţii foarte grele şi îndepărtate 
de experienţa obişnuită, care are trăsături cu totul aparte, se înscrie în această 
viziune. 


! Rimlinger, apud Bulmer, op. cit., p. 73. 

O perspectivă culturalistă asupra mineritului presupune o unitate şi o 
identitate a comunităţii minereşti, care derivă din însăşi munca la mină. 
Mineritul ca formă de producţie, caracterizat de condiţii fizice de lucru 
foarte dificile şi de un grad înalt de tensiune şi pericol, determină o cultură 
ocupaţională care, după toate aparențele, consideră Moodie (1983), este 
universală. Ea se exprimă printr-o cooperare foarte strânsă între mineri, 
atât la locul de muncă, cât şi la suprafaţă, prin anumite credinţe în forţe 
supranaturale, însoţite de fatalism, dar şi de mândrie, printr-o atitudine faţă 
de autoritate mai mult informală în subteran decât la suprafaţă şi printr-un 
prestigiu al statutului muncitorilor din subteran. 

Moodie arată, pe bună dreptate, că această cultură, susţinută şi reprodusă 
la suprafaţă prin relaţiile sociale, nu este nediferenţiată, idee care apropie 
conceptul său de cel al lui Bulmer, de „comunitate ocupaţională“!. Diferenţa 
o găsim însă în modul în care autorul explică mecanismele de diferenţiere. 
O parte dintre cei care lucrează la mină, spune el, se integrează total în 
cultura minieră şi îşi schimbă identitatea socială. În acest sens, Moodie 
poate să vorbească de o „experienţă a minei“, de o „experienţă a subte- 
ranului““ şi de o „viaţă a minei“, pe care le consideră atât de puternice încât 
ele pot „schimba cu totul un individ“, transformându-l într-o „creatură a 
minei“ (idem, p. 194). Alţii pot avea o atitudine oportunistă în raport cu 
munca, fără să-şi însuşească valorile minereşti şi păstrându-şi intactă 
identitatea de origine, singurul profit urmărit de ei fiind cel material. Analiza 
lui Moodie este interesantă, dar ar trebui nuanţată, deoarece o asemenea 
abordare alunecă spre ideea existenţei unei „identități normative“, în funcţie 
de care sunt gândite „abaterile“. 

Considerăm că o perspectivă culturalistă riscă să exagereze coerenţa 
şi omogenitatea culturii minereşti, care, în consecinţă, uniformizează 
comportamentele. Ea conduce spre o posibilă reprezentare a minei ca 


1 În „Mine Culture and Miners’ Identity on the South African Gold Mines“ 
(în Bozzoli, B. (coord.), Town and Countryside in the Transvaal, Johannesburg, 
Ravan Press, 1983), Moodie susţine că cele două concepte sunt sinonime. Pe de 
altă parte, Bulmer respinge ideea că cei doi termeni sunt interşanjabili. Este 
„preferabil — spune el — să reținem conceptul de comunitate ocupaţională, deoarece 
atrage atenţia atât asupra complexului de relaţii sociale, cât şi asupra legăturilor 
dintre industrie şi comunitatea mai largă“ (op. cit., p. 83). 

„instituţie totală“ ce exercită un control socio-cultural puternic, sau spre o 
conceptualizare a mineritului ca „mod de viaţă“. O cultură minerească, 
dacă există, este constituită istoric, şi nu determinată ecologic. 


4.3. Comunitatea minieră şi relaţiile sociale 


Conceptul de „comunitate ocupaţională“ propune o abordare nu atât 
alternativă celor structurale, cât complementară lor, luând în considerare şi 
semnificaţiile atribuite acţiunilor sociale, definirile de situaţii şi obiectivele 
urmărite de actorii sociali (Bulmer, 1975). Redând cuvântul individua- 
lismului metodologic, el deschide calea spre relativizarea argumentaţiilor 
deterministe, de tipul celor prezentate mai devreme. Blauner (apud Bulmer, 
1975), cel care a dezvoltat conceptul de „comunitate ocupaţională“, iden- 
tifică trei trăsături definitorii ale acesteia (idem): 

a) relațiile sociale construite în grupurile solidare de muncă sunt 

extinse în activitatea extraprofesională; 

b) persoanele care muncesc împreună tind să petreacă timpul liber 

cu persoane din aceleaşi domenii de activitate; 

c) o comunitate ocupaţională este relativ închisă în ea însăşi, sufici- 

entă sieşi. Ea îşi defineşte modelele de comportament şi un sistem 
propriu de diferenţiere internă. O asemenea comunitate are o 
cultură proprie, exprimată printr-un repertoriu lingvistic specific. 


„Izolarea geografică a multor comunităţi miniere constrânge într-o 
anumită măsură oamenii să interacţioneze între ei. Gradul în care aşezările 
spaţiale sunt autosuficiente sau devin din ce în ce mai integrate în sistemele 
regionale şi naţionale este de o semnificaţie empirică particulară. Atâta 
timp cât implicarea în muncă este unul dintre determinanţii-cheie ai 
comunităţilor ocupaţionale, prăbuşirea autonomiei comunităţii locale nu 
conduce în mod obligatoriu la slăbirea puterii comunităţii ocupaţionale“ 
(idem, p. 81). 


Pot fi luaţi în considerare numeroşi factori structurali care susţin 
existenţa comunităţilor ocupaţionale, printre care, specifică Bulmer, se 
numără: a) însăşi natura muncii (prin modul ei de organizare şi practicare) 
introduce două criterii — spaţiul şi timpul — care strâng relaţiile dintre cei 

care lucrează împreună şi favorizează petrecerea timpului liber în comun; 
b) un spaţiu geografic închis, izolat, monoindustrial poate conduce la crearea 
unei comunităţi ocupaţionale; c) tăria relaţiilor sociale extraocupaţionale 
corelează cu gradul ridicat de implicare în muncă şi cu un nivel înalt de 
responsabilitate, atât individuală, cât şi colectivă, în condiţiile unei autonomii 
apreciabile la locul de muncă. 
Cauzele menţionate nu epuizează posibilităţile şi condiţiile de apariţie 
a unor asemenea comunităţi. În cazul mineritului există mai mulţi factori 
care favorizează dezvoltarea şi continuitatea unei comunităţi ocupaţionale: 
— în general, regiunile miniere sunt zone monoindustriale, aproape 
izolate din punct de vedere geografic, trăsături structurale ce reduc 
oportunităţile de contact cu alte ocupaţii; 
— munca în mină este efectuată în grupuri solidare şi relativ auto- 
nome, care solicită un grad înalt de implicare personală; 
— activitatea este organizată în schimburi de muncă; 
— munca reprezintă subiectul principal de discuţie în timpul liber. 


O analiză construită în jurul conceptului de „comunitate ocupaţională“ 
reprezintă astfel, în termenii lui Bulmer, un demers sociologic de analiză a 
unei colectivităţi miniere prin luarea în considerare a nivelului micro al 
orientărilor individuale şi al semnificaţiilor cu care sunt învestite relaţiile 
sociale, excluzând de la bun început presupoziţia omogenităţii. 


„Cu toate că organizarea tehnologică şi economică pot constitui 
originea şi fundamentul existenţei unei comunităţi ocupaţionale a mine- 
rilor, menţinerea şi continuitatea sa se datorează altor condiţii sociale, 
cum ar fi formarea unui grup separatist, dezvoltarea unei identități ocupa- 
tionale de către mineri şi întărirea ei de către un model complex de relaţii 
sociale în care sferele muncii şi non-muncii se intersectează. Relaţiile 
comunitare de rudenie, rezidenţă şi prietenie ajută la constituirea unei 
ordini locale a interacțiunilor sociale, care, în timp, poate deveni relativ 
autonomă în raport cu activitatea economică dominantă“ (idem, p. 84). 


Bulmer propune un „tip ideal“ al comunităţii miniere. În această calitate, 
modelul nu este menit să fie supus testului de validare empirică; dimpotrivă, 
scopul oricărei cercetări centrate pe organizarea socială şi politică a unei 


40 


MARIA GRECU 


zone miniere ar trebui să constea în identificarea şi explicarea diferenţelor 
situaţiilor concrete în raport cu schema teoretică. Astfel, sunt enumerate 
următoarele caracteristici ideal-tipice: 


a) 


b) 


c) 


d) 


e) 


izolare fizică: comunitățile miniere sunt imobilizate într-un spațiu 
geografic datorită particularităților industriei extractive, fapt ce 
conduce la dezvoltarea unui sentiment de apartenență la o 
comunitate; 

izolare socială: contactele sociale cu exteriorul sunt mult diminuate 
din cauza izolării geografice, dezvoltând, mai departe, conştiinţa 
unui destin comun; 

predominanţa economică a mineritului: regiunile miniere sunt 
adesea zone monoindustriale. Monopolul industrial local are 
puternice implicaţii la nivelul structurii sociale, impunând o 
omogenitate ocupaţională şi prefigurând un destin profesional, 
economic şi social asemănător pentru majoritatea indivizilor; 
natura deosebită a muncii în mină: mineritul este o activitate care 
solicită mult efort fizic şi care presupune pericole mari. Munca, 
statutul şi remuneraţia minerului depind în mare măsură de 
priceperea şi capacitatea fizică. Muncitorii calificaţi din frontul 
de lucru au cel mai înalt prestigiu, fiind urmaţi de muncitorii 
necalificaţi din subteran, şi apoi de cei de la suprafaţă. Munca 
este o sursă de mândrie pentru cei care lucrează în minerit, iar 
grupurile de bărbaţi care lucrează în echipă tind să fie strâns unite 
şi bine integrate. Acest fapt şi permanenta prezenţă a pericolului 
fizic conduc la un nivel înalt de implicare în muncă şi la o 
responsabilitate şi interdependenţă accentuate; 

activităţile din timpul liber: munca reprezintă centrul vieţii sociale 
şi un important subiect de conversaţie. Petrecerea timpului liber 
se organizează în jurul grupului de lucru, astfel încât o puternică 
comunitate ocupaţională este creată în afara muncii; 

familia şi prevalența relaţiilor comunitare: rolurile maritale ale 
soţului şi soţiei sunt clar segregate. Centrul de activitate al bărba- 
tului se află în afara casei, în timp ce activităţile femeii sunt centrate 
pe gospodărie. Paralel cu lumea bărbaţilor se construieşte o lume 

a femeilor. Relațiile sociale de muncă, petrecerea timpului liber, 
relațiile de vecinătate şi prietenie se suprapun, formând o colectivitate 
strâns unită; 

g) conflictul economic şi politic: propensiunea spre mişcări revendi- 
cative este una dintre caracteristicile fundamentale ale comunității 
miniere. 


4.4. Studii asupra Văii Jiului 


După cum afirmă şi Ricardo Godoy (1985), se pare că zonele miniere 
încep să capete importanță în ochii specialiştilor din ştiinţele sociale abia în 
contextul unui dezechilibru socio-economic. Cazul românesc nu face 
excepție de la această „regulă“. Criza ce afectează de câțiva ani încoace 
zonele miniere a făcut vizibilă o realitate „explozibilă“, care a atras atenția 
cercetătorilor. De atunci, interesul pentru Valea Jiului nu s-a mai concretizat 
numai în analiza mineriadelor din prisma instrumentării lor politice, ci şi 
într-o serie de studii care evaluează impactul socio-economic al restrângerii 
activităţii miniere asupra vieţii oamenilor. Din păcate, numărul lor este încă 
mic şi cea mai mare parte a lor rămân tributare unor abordări exclusiv 
cantitative, semnificaţiile pe care indivizii le construiesc în raport cu întregul 
proces nefiind, de regulă, luate în calcul!. Un loc aparte ar trebui acordat 
cercetărilor întreprinse de colectivul actualei Catedre de Psihosociologie a 
Universităţii din Petroşani. Ele au fost însă circumscrise, de-a lungul 
timpului, problematicii descrise de sociologia clasică a muncii, interesându-se 
de aspectele legate de organizarea echipelor de muncă, de protecţia muncii, 
de problema alcoolismului etc. Mai recent, integrarea muncitorilor de la 
minele închise sau trecute în conservare în noile colective de muncă, 
conversia forţei de muncă disponibilizate din industria minieră şi calitatea 


! Există doar câteva excepţii. În Larionescu, M., Rădulescu, S., Rughiniş, C., 
Cu ochii minerului. Reforma mineritului în România. Evaluări sociologice şi studii 
de caz (Ed. Gnosis, Bucureşti, 1999), ancheta pe bază de chestionar a fost dublată de 
realizarea unor interviuri şi focus-grupuri. Cercetarea lui D. Săulean privind dispo- 
nibilizările din minerit — „Social Assesment: Petroşani Region After the Miners’ 
Dismissal. Fall 1997“, în Romanian Journal of Sociology, vol. VIII, nr. 2, 1997 — 
s-a realizat prin interviuri cu „experţi în problematică“. 

programelor de protecție socială dezvoltate pentru cei disponibilizați 
constituie obiectele de cercetare ale acestei catedre!. 

Nu se poate afirma că există o tradiție de cercetare a implicaţiilor sociale 
ale mineritului în ştiinţele sociale din România. În această privinţă, nu există 
nici o carte de istorie socială a Văii, iar singurul studiu de istorie a Văii 
Jiului se opreşte la anii '40?, întreaga perioadă a regimului comunist fiind 
lăsată ca subiect unei literaturi encomiastice. Interesantă este încercarea 
unui grup de jurnalişti din Petroşani de a reconstitui contextul şi modul de 
desfăşurare al grevei minerilor din 1977 prin mărturiile orale ale celor care 
au participat direct atunci la ea. În rest, Valea Jiului poate să rămână un 
„laborator“ privilegiat de analiză a comunismului şi a efectelor lui 
socio-economice“, fără ca cineva să fi întreprins o cercetare riguroasă privind 
inserţia politicii comuniste la nivelul vieţii sociale a minerilor şi a locuitorilor 
Văii, în general. 


4.5. Trecut versus prezent industrial 


În 1997, în anul în care a început restructurarea industriei miniere în 
România, a fost publicat în Current Anthropology un articol care pledează 
pentru dezvoltarea unei abordări interdisciplinare a minerituluis. În ciuda 
subiectului familiar, modul de problematizare ni s-a părut complet 
necunoscut. Motivul este aproape banal: pentru o parte a lumii, mineritul 


1 A se vedea: Ciocodeică, V., „Protecţia socială a minerilor disponibilizaţi din 
Valea Jiului în baza Ordonanţei Guvernamentale nr. 22/1997“, Krausz, S., „Percepţii 
asupra stării mineritului şi vieţii în Valea Jiului“, Krausz, S. şi Pârvulescu, I., 
„Calitatea protecţiei sociale“, publicate în Cercetări şi rezultate în ştiinţă şi tehnică, 
Petroşani, 1997. 

? Baron, M., Cărbune şi societate în Valea Jiului: perioada interbelică, 
Ed. Universitas, Petroşani, 1998. 

3 Barbu, M., Chirvasă, G. (coord.), După 20 de ani sau Lupeni '77-'97, 
Ed. Cameleonul & Cotidianul „Matinal“, Petroşani, 1997. 

+ Rus, A., „Valea Jiului, o capcană istorică“, disertaţie de master în antropo- 
logie culturală, Facultatea de Studii Europene, Universitatea Babeş-Bolyai, 
Cluj-Napoca, 2001. 

5 Este vorba despre recenzia semnată de B. Knapp şi V. Pigott în „The Arche- 
ology and Anthropology of Mining: Social Approaches to an Industrial Past“, în 
Current Anthropology, vol. 38, nr. 2, aprilie 1997. Autorii realizează o sinteză a 
lucrărilor prezentate în cadrul unei conferinţe internaţionale asupra zonelor miniere. 

reprezintă un „trecut industrial“ (industrial past), atenţia specialiştilor 
focalizându-se pe căutarea unor modalităţi diverse pentru reconstruirea cât 
mai exactă a trecutului. Propunerea pe care o avansează autorii este de a se 
elabora o concepţie globală asupra mineritului, în care toată bogăţia de 
informaţii conținută în cultura materială să completeze descoperirile istorice 
şi etnografice, în scopul revizuirii modelelor teoretice utilizate şi al 
dezvoltării unora noi. Fondată pe o întreagă literatură privitoare la 
dimensiunile tehnologice, socio-economice, demografice, politice şi 
ideologice ale activităţii miniere şi ale comunităţilor minereşti, la raportul 
dintre minerit şi agricultură, dintre minerit şi relaţiile dintre sexe, la influenţa 
industriei extractive asupra peisajului, această concepţie ar pune bazele unei 
„arheologii sociale“ — ceea ce alţii numesc, amintesc cei doi autori, 
„postprocesualism“, sau „arheologie interpretativă“ —, care scoate în 
evidenţă rolul activ al culturii materiale în citirea practicilor sociale şi a 
tuturor aspectelor vieţii sociale ale minerilor din trecut. 

În aceeaşi sferă de interes intră şi preocuparea cercetătorilor francezi 
pentru conservarea patrimoniului industrial din fostele zone miniere!. Muzee 
ale mineritului, ateliere de creaţie, parcuri industriale au luat naştere în 
vechile spaţii miniere, grija „etnologilor regionali“ fiind de a reconstitui 
memoria unei lumi industriale, urmând două imperative: pe de-o parte, de 
a respecta diversitatea internă la nivelul întreprinderilor şi comunităţilor 
miniere şi, pe de altă parte, de a pune cât mai bine în lumină toate urmele 
trecutului minier”. 

Din acest punct de vedere, cazul României este cu totul diferit?. 
Mineritul reprezintă un „prezent industrial“, un prezent dur şi o prezenţă 
sensibilă, care cu greu ar putea fi abordat cu detaşarea unei arheologii sociale 
sau cu aceeaşi exigenţă de exhaustivitate. Cunoaşterea consecinţelor sale 


! Restructurarea industriei miniere din Franţa a început în anii '50 şi s-a făcut 
treptat, întinzându-se pe o perioadă de 40 de ani. A se vedea Mazade, O., La recon- 
version des mineurs des Houilleres du Bassin du Nord-Pas de Calais. Aspects 
historiques et statistiques, Coll. „Etudes“, nr. 8, iunie 1999. 

> Rezultatele analizelor făcute în sprijinul acestui plan au fost publicate în 
caietele de cercetare din seria „Anthropologie du bassin minier“, Coll. „Etudes“. 

3 Şi alte ţări, precum Ungaria, Polonia sau Rusia, se confruntă cu un proces de 
restructurare treptată a industriei miniere. O comparaţie la nivel regional privind 
consecinţele restrângerii activităţii din minerit asupra comunităţilor respective ar fi 
binevenită. 

socio-economice, politice şi simbolice la nivelul comunităților locale este 
însă cu atât mai necesară, cu cât procesul de restructurare a industriei miniere 
ridică probleme şi provoacă conflicte sociale. În acest sens, cercetarea 
comparativă realizată de antropologul american D. Kideckel, privind 
reacţiile sociale la procesul dezindustrializării în două zone industriale — 
Valea Jiului şi Făgăraş —, pune în evidenţă, pe de-o parte, similarităţile şi 
diferenţele regionale, şi, pe de altă parte, elementele care unifică, disting şi 
opun grupurile şi comunităţile din interior. 


Nu este oare unitatea Văii Jiului o construcţie recentă şi, în mare 
măsură, ideologică? Având o bază reală, ce derivă dintr-o anumită omoge- 
nitate ocupaţională, unitatea devine criticabilă atunci când se observă 
variabilitatea internă, atât la nivelul minei, cât şi al organizării sociale din 
exterior. Ceea ce ne vom propune să redăm şi să contextualizăm în capi- 
tolele următoare este această tensiune dintre tendinţele unificatoare şi unifor- 
mizatoare induse de munca la mină şi definițiile concurente pe care 
indivizii şi comunităţile locale le dau integrării în activitatea economică 
şi în mediul social al Văii Jiului. 


! Kideckel, D., „A New «Cult of Labor»: Stress and Crisis Among Romanian 


Workers“, în Sociologie românească nr. 1, 2000. 


În căutarea minerilor „adevăraţi“ 


— Cultura profesională în Valea Jiului! — 


Când vine vorba despre industrie, se pare că „antropologii sunt 
preocupaţi de aspectele umaniste ale muncii. Principalul lor concept teoretic 
— noțiunea de cultură — se referă la idei, valori, atitudini şi comportamente 
şi implică studiul relaţiilor umane în mediile de muncă şi în alte aşezări 
culturale. 

Acest studiu se înscrie şi el în această perspectivă, urmărind să analizeze 
în ce măsură există o cultură profesională a minerilor din regiune, precum 
şi să identifice mecanismele prin care mineritul ca activitate profesională 
contribuie la structurarea relaţiilor sociale în afara muncii. 

Cercetarea a fost focalizată în special asupra muncitorilor mineri care 
lucrează în subteran, în frontul de cărbune. Ei sunt numiţi adesea mineri 
adevăraţi şi sunt reprezentanţi ai unei identități şi culturi profesionale 
puternic valorizate. 

Voi începe prin descrierea modului în care apar în imaginar „mina“ şi 
„minerul“. Voi prezenta apoi natura relaţiilor sociale dintre muncitorii mineri 
care lucrează în frontul de cărbune, în mină şi în afara minei. În final, voi 
aborda diferenţele care apar între categoriile de muncitori în participarea la 
şi identificarea cu ceea ce am numit „cultura profesională minerească“. 


1 Cercetarea de teren a avut ca subiecţi muncitori mineri care lucrau la mina 
Lonea din Valea Jiului şi a fost realizată în perioada iulie 1999 - iulie 2001, în mai 
multe etape însumând opt săptămâni. 

2 Applebaum, Herbert, „Theoretical Introduction“, în Work in Market and 
Industrial Societies, State University of New York Press, Albany, 1984, p. 3. 

Mina! nu este un simplu loc de muncă. Ea contribuie la construirea 
unei culturi şi a unei identități profesionale. Imaginarul şi ritualizările legate 
de mină sunt elemente ale acestei culturi. 

Subteranul este un spaţiu al imprevizibilului, al pericolului iminent?: 
„De la intrare şi până la ieşire poate să se întâmple orice“ (J.I., miner). 
Există însă unele gradaţii. Cele mai periculoase locuri sunt fronturile de 
lucru, „colivia“ şi „suitoarele“: „La frontal e cel mai periculos [...] şi la 
puturi. Şi la suitor“* (V.N.). 

Confruntarea cu moartea domină imaginarul minei. Mina este o entitate 
personalizată de mineri: „Acolo mina nu iartă, şi dacă ai greşit o dată nu 
te-a mai iertat. Aia n-o saturi, aia te mănâncă imediat“ (M.L., miner). 

Există personaje supranaturale care sunt asociate minei. Personajul 
negativ este Vâlva minei. Aceasta are o acţiune nefastă asupra minerilor ce 
sunt găsiţi singuri în subteran. La polul opus se află Sfânta Varvara, 
protectoarea minerilor. Ziua acestei sfinte este pe 4 decembrie. În această 
zi minerii nu intră în subteran şi participă la ceremonii religioase închinate 
sfintei, care au loc în incinta minei. 

Deplasările cotidiene între suprafaţă şi subteran sunt ritualizate. 
Identitatea minerească se construieşte printr-o continuă pendulare între cele 
două lumi. Unul dintre elementele care marchează liminalitatea este ritualul 
rugăciunii şi al închinării: „Sunt toți religioşi. Cred în Dumnezeu, în Varvara, 
că e patroana lor. Se închină când intră, când iese“ (J.I., miner). Momentul 
liminal este marcat şi de salutul „Noroc bun“, salut specific minerilor: „Pe 
galerie, în subteran, când vine vorba de salut, toţi ne salutăm, chiar dacă 


! Principalele niveluri de organizare ale minei Lonea sunt suprafaţa şi 
subteranul. Mai departe, mina este organizată pe sectoare de producţie, sectoare 
auxiliare şi administraţie. 

? Ratele de accidentare sunt relevante în acest sens (vezi Anexa 1 de la sfârşitul 
capitolului). 

3 Fronturile de lucru sunt locurile unde se extrage cărbunele; „colivia“ este 
liftul care transportă muncitorii şi materialele între suprafaţă şi subteran; „suitoarele“ 
sunt scări de acces între diferitele niveluri ale subteranului. 

+ Acest element de imaginar este întâlnit şi în cazul minerilor din alte regiuni 
ale lumii. În studiul We Eat the Mines and the Mines Eat Us: Bolivian Mine Workers 
(op. cit., p. 138), June Nash scrie: „Există o calitate canibalistă în relaţia dintre muncitori 
şi mină. «Noi mâncăm mina», mi-a spus un bărbat, «şi mina ne mănâncă». 

nu ne cunoaştem. Care intră, ăla dă salutul celui care iese“ (V.N., miner). 
„«Noroc bun» înseamnă că trăieşti. Dimineaţa când ai ieşit pe galerie vine 
unul şi îti spune «Noroc bun». Dacă îți spun «Noroc bun» înseamnă că 
trăieşti. Îi dai respectul înapoi: «Noroc». Dacă nu l-ai dat înseamnă că nu 
trăieşti. [...] Îi şi pentru el norocul că a intrat, şi pentru el că a ieşit. Are 
pe cine să salute, are cine să-l salute. «Noroc bun» înseamnă că ai intrat şi 
ai ieşit. În momentul în care nu mai răspunzi «Noroc bun», nu mai ieşi“ 
(R.A., miner). 

Dar cine este „minerul“? 

Strict profesional, „miner“ este o funcţie pe care o au o parte dintre 
muncitorii care lucrează în subteran, în fronturile de cărbune. În imaginar 
apar însă unele nuanţări. Se face distincţie între „miner“, în sensul de „om 
care munceşte în subteran la mină“, şi „mineri adevăraţi“, care lucrează 
numai în front: „Cei care lucrează la abataj (front), ei sunt adevăraţi mineri, 
cei care scot cărbunele“. „Miner este un om care munceşte în subteran, în 
stratul de cărbune. Toţi sunt mineri, dar numai cei care lucrează în abataj, 
în stratul de cărbune“ (L.D.). 

Există nişte calităţi specifice ale minerului. Să fii miner înseamnă „să 
fii un om hotărât, să nu-ţi fie frică indiferent ce se întâmplă“ (C.L.)!. Minerul 
are mândria meseriei. Există o ierarhie informală a prestigiului între 
angajaţii minei. Cei care lucrează în subteran au un statut mai înalt decât 
cei care lucrează la suprafaţă, iar între muncitorii care lucrează în subteran, 
cei care lucrează în front ocupă cea mai înaltă treaptă în ierarhia prestigiului: 
„Minerul este miner, lucrează numai la front. Este o chestie şi de mândrie 
să fii miner, pentru că nu oricine poate să bată nişte găuri la front, nu 
oricine îşi poate asuma responsabilitatea unei puşcături la front. lar minerul 


1 În lucrarea Work in Market and Industrial Societies, Herbert Applebaum 
atribuie ocupaţiilor periculoase, între care şi mineritul, un „ethos cultural [...] dominat 
şi orientat masculin, cu un puternic accent pe valorile «macho» — mare forţă fizică, 
vitejie şi asumare de riscuri“ (op. cit., p. 101). 

Este relevantă în acest context predominanţa masculină a personalului minei 
Lonea. Astfel, din totalul angajaţilor, 91,9% sunt bărbaţi şi numai 8,% sunt femei. 
Din totalul personalului de sex masculin, 89,8% lucrează în subteran, 3,4% lucrează 
parţial în subteran, parţial la suprafaţă, şi 6,8% lucrează la suprafaţă; în cazul 
personalului feminin se constată absenţa muncii integrale în subteran (0%), prezenţa 
muncii parţial în subteran, parţial la suprafaţă în proporţie de 17,2%, şi în special a 
muncii la suprafaţă (82,8%). 

în sine este mai mare decât directorul întreprinderii. Minerul ştie ce are de 
făcut şi nu trebuie să i se spună“ (R.T.). 

„Miner“ nu este deci numai o funcţie, un rol profesional, ci şi o marcă 
identitară. 


2. ÎNTRE EGALITATEA MUNCII ȘI IERARHIA 
RESPONSABILITAȚII 


— Organizarea socială a muncii în brigadă — 


În mină suntem toţi la fel — în afară de respectul de funcţie. 
(S.S.) 


Muncitorii care lucrează în subteran, în frontul de cărbune, sunt 
organizaţi în grupuri de muncă numite brigăzi. Acestea! realizează extracția 
efectivă a cărbunelui în subteran, în fronturile de lucru. De activitatea lor 
depinde bunul mers al întregii mine. 

Brigada este compusă din patru echipe care lucrează fiecare pe câte un 
schimb (şase ore/schimb) în acelaşi punct de lucru. Schimburile se rotesc 
săptămânal. Numărul membrilor fiecărei echipe poate varia în funcție de 
mărimea frontului. 

Brigăzile sunt grupuri primare de muncă, caracterizate prin inter- 
dependență şi cooperare față în față. Fiecare echipă de pe schimburi este 
alcătuită din mai multe echipe de câte doi muncitori. Specificul lucrărilor 
şi pericolul mereu prezent al accidentării fac necesar acest tip de organizare 
colectivă a muncii: „Acolo ne ajutăm, că n-avem ce face. Unul singur nu 
poate să facă lucrarea. Cel puţin doi inşi. N-ai cum. Eu iau balotul de plasă, 
dar singur nu pot să-l pun“ (R.A., miner). „Tot timpul lucrii doi în echipă. 
Deci la un loc de muncă nu se lucră singur, pentru că e pericol, te loveşti, 
păteşti ceva. Deci numai în doi oameni poţi să lucrezi în mină [...], niciodată 
nu se plasează un om singur. Poate să fie gaze, poate să fie ceva, şi dacă eşti 
singur nu are cine să te salveze sau să anunţe că ai păţit ceva“ (M.E.). „Tot 
timpul trebuie să ai grijă de tine şi de cei de lângă tine, când se întâmplă 
ceva cu ortacul tău, cum îi vorba la noi, pentru că automat e acolo, asta e 


! În structura organizatorică a minei, aceste grupuri de muncă aparţin sectoarelor 
de producţie. 

solidaritatea. În primul rând trebuie să faci orice pentru colegul tău să-l 
salvezi, să-l ajuţi dacă s-a întâmplat ceva cu el, i s-a făcut rău, s-a lovit, s-a 
prins“ (M.G.). 

Există o ierarhie a încadrărilor şi a funcţiilor de conducere în cadrul 
brigăzii. În ordine crescătoare a încadrărilor, membrii acesteia pot fi 
muncitori necalificaţi, vagonetari, ajutori de miner şi mineri. De obicei, 
fiecare echipă-pereche conţine un miner care coordonează activitatea şi un 
muncitor de încadrare mai joasă, care îl ajută. Ierarhiei funcţiilor de 
conducere din brigadă îi corespunde o ierarhie a răspunderii, aceasta din 
urmă vizând productivitatea şi securitatea muncii. Astfel, în echipele-pereche 
răspunderea o poartă minerul: „Avem un caz. A fost un miner şi a murit 
vagonetarul, şi a plătit şi mai plăteşte la soție, şi, după ce termină şi iese la 
pensie, trebuie să facă puşcărie“ (V.L., miner). Minerul şef de schimb este 
responsabil pentru echipa de pe schimbul său. Minerul şef de brigadă este 
responsabil de producţia brigăzii şi, în mod particular, de activitatea echipei 
(schimbului) pe care o conduce săptămânal. În această perioadă el preia 
responsabilităţile şefului de schimb. 

În front, norma este munca. Între „ortaci“ există o egalitate şi o 
solidaritate stricte în munca depusă. Există şi o serie de mecanisme prin 
care este încurajată munca şi sancţionată ne-munca. Astfel, retribuirea se 
realizează în funcţie de producţia colectivă a brigăzii: „Cu cât dai mai mult, 
cu atât câştigi mai mult“ (J.I., miner). Câştigul brigăzii este distribuit în 
concordanţă cu ierarhia încadrărilor şi a funcţiilor de conducere. Se poate 
vorbi şi de o solidaritate în realizarea muncii: „În frontal, dacă sunt 
şapte-opt oameni într-un Schimb, nu-ți permiţi să stai şi altul să dea la 
lopată, pentru că retribuția se face colectiv“. Şeful de schimb şi cel de 
brigadă pot decide penalizarea prin neluarea în considerare a orelor lucrate 
(tăierea „şutului“) sau excluderea din brigadă a celui care se sustrage muncii. 

Avansarea sau coborârea în ierarhia încadrărilor se realizează în funcţie 
de abilităţile în muncă. Propunerea pentru înaintarea într-o altă treaptă de 
încadrare este făcută de şeful de schimb şi de cel de brigadă: „Intervine 
şeful de sector şi întreabă, cum ar fi pe mine ca şef de brigadă, zice: «Bă, 
uite, în luna viitoare sau anul viitor, sau când se apropie examenele, se dau 
încadrări, ai ceva băieţi care merită să primească?» [...] Plus de asta, 
şeful de schimb îmi spune «Bă, ăla nu mi-l mai dai, că nu lucră», şi atuncea 
îți dai seama şi părerea lui, că el stă împreună cu el tot timpul“ (S.I). 
„Trebuie să ai o anumită vechime şi să munceşti. Nu să-ţi dea încadrare şi 

să nu te ţii de muncă. Deci trebuie să ai şi nişte calităţi, să vadă că munceşti, 
că îți dai silința, că cunoşti meseria“ (M.E.). 

La fiecare şase luni are loc un instructaj şi o testare a personalului 
minei. Muncitorii din brigadă care nu trec testul pierd încadrarea. De 
asemenea, pot fi scoşi din brigadă: „Faci două zile de instructaj; nu l-ai 
luat, mai faci încă două, nu l-ai luat, te scoate la suprafată“ (P.D., 
vagonetar). Alte situaţii care pot duce la pierderea încadrării sunt greşelile 
grave în muncă (de exemplu, surparea frontului) sau accidentele de muncă. 

Alegerea şefilor de schimb se face pe criteriul priceperii în muncă: 
„Trebuie să cunoşti meserie ca să ajungi şef de schimb. Deci să fii mai bun 
ca toţi ceilalți de pe schimbul tău. Atunci poți să fii şef de schimb. Dacă nu, 
ia celălalt care e mai bun ca tine. Deci şefi de schimb îs cei mai buni după 
brigadier, cei mai pricepuţi“ (M.E.). Şeful de brigadă se consultă cu oamenii 
înainte de a propune viitorul şef de schimb: „Vede fiecare: «măi, este mai 
capabil față de mine», «ăla este corect, ăla îl punem, alegem noi din 
brigadă». Brigadierul merge la şeful de sector“ (M.B., miner). Scăderea 
rezultatelor echipei atrage schimbarea şefului de schimb: „Dacă ai o 
perioadă, o săptămână, două, când nu-ţi merge treaba, fiind nemulțumit 
de tine, te schimbă. Şi aduce altul. Şi ăla pe care l-a adus stă trei-patru zile 
sau poate să rămână doi ani în conducere. Când nu merge iară treaba un 
timp, iar îl schimbă, aduce altul“ (M.E.). Alegerea şi schimbarea şefului de 
brigadă se realizează după o dinamică similară. 

Avansul într-o încadrare sau funcţie superioară aduce muncitorului din 
brigadă nu numai un venit mai mare, ci şi un prestigiu asociat: „Fiecare îşi 
doreşte să avanseze, eşti plătit şi mai bine. [...] Eşti şi mai văzut. Şi în 
relaţiile cu oamenii. Dacă rămâi tot pe funcția aia zice: «Uite ce prost 
omul ăsta, n-a mai avansat» (M.E.). Pe de altă parte, răspunderea creşte. 
Acesta este motivul pentru care unii muncitori preferă să rămână la o 
încadrare mai redusă: „În momentul în care ai mers şi eşti miner, ţi-o dat 
ortac. Tu răspunzi de viața lui. Cam mulți se retrag. Decât să aibă 
răspundere, mai bine stă ca ajutor“ (R.A., miner). „Au fost cazuri când au 
ieşit la pensie vagonetari. Îi e frică, sau nu se pricepe, sau nu vrea să aibă 
responsabilităţi“ (V.L., miner). 

Dacă lucrările tind să fie distribuite în funcţie de pricepere, răspunderea 
se distribuie în concordanţă cu ierarhia încadrărilor şi a funcţiilor. Există 
cazuri în care priceperea muncitorului este superioară încadrării pe care o 
deţine. Dacă situaţia de muncă o cere, astfel de muncitori pot realiza lucrări 

care corespund unei încadrări sau funcții mai înalte. Răspunderea se 
distribuie însă în concordanţă cu ierarhia funcţiilor: „Sunt multe cazuri când 
nu vin minerii. Şi ajutorul ia un necalificat sau un vagonetar, şi execută 
lucrare de miner. Da” ăsta merge pe riscul şefului de schimb. Dacă se 
accidentează amândoi, sau se accidentează vagonetarul, tot şeful de schimb 
răspunde. Nu răspunde ajutorul“ (V.L., miner). Se întâmplă ca un muncitor 
de încadrare mai joasă să fie mai priceput decât unul care are încadrarea de 
miner. În astfel de cazuri lucrarea este condusă de cel cu încadrare mai 
joasă, dar răspunderea rămâne a minerului: „ĉi un vagonetar, şi un muncitor 
necalificat, dacă are vechime şi nu e calificat în meseria respectivă, miner 
Sau ajutor, poate să ştie mai multe decât un miner“ (S.L., şet de brigadă). 
„Deci eu conduc lucrarea dacă ştie şeful de schimb că eu sunt mai capabil 
ca tine, care eşti miner. Da’ afară, în fața legii, tu răspunzi pentru greşeala 
mea“ (M.E., ajutor miner). 

Cazurile în care se execută lucrări corespunzătoare unei încadrări mai 
joase sunt curente: „Dacă ai încadrare de miner, toate lucrările le faci, 
indiferent. Deci ce lucrare ţi-o dat“ (R.A., miner). 

În brigadă nu există o specializare strictă a muncitorilor din cadrul ei. 
Se poate vorbi de o multiplicitate a abilităţilor individuale. Policalificarea 
contribuie la îmbogățirea gamei de activităţi realizate. Această flexibilitate 
a muncitorilor este necesară şi pentru a face faţă situaţiilor imprevizibile pe 
care le aduce munca în subteran: „Nu are fiecare o specializare strictă la 
un anumit domeniu. În mină trebuie să ai o mulţime de calificări: lăcătuș, 
electrician dacă e nevoie, miner. Sunt situaţii inedite, când trebuie să găseşti 
o soluţie atunci, pe moment, nu aştepţi să vină maistrul sau inginerul“ 
(P.L., miner). Se tinde astfel către o egalitate (omogenitate) în tipul 
activităţilor realizate de muncitorii din brigadă. 

Semnificativă pentru prezentarea jocului dintre egalitate şi responsabi- 
litate este şi relaţia dintre lider — fie el şef de schimb sau şef de brigadă — 
şi echipa pe care o conduce. În grupul de muncă ordinele sunt respectate cu 
stricteţe. De aceasta depind bunul mers al muncii şi prevenirea accidentelor. 
Liderul este respectat pentru răspunderea pe care o poartă: „El are 
răspunderea. Trebuie să-l respecţi, să-l asculți“ (M.C., miner). De altfel, 
după cum am arătat, membrii echipei îşi propun liderul, iar aceasta contribuie 
la învestirea lui cu autoritate: „Oricare trebuie să-l asculte, că de aia îl 
alege“ (.L., miner). Între lider şi ceilalţi membri ai echipei se păstrează 
însă o relaţie de egalitate în muncă. El este atât lider, cât şi „ortac“, fiind 

perceput ca membru al echipei: „Eu nu pot să dau ordin şi să mă uit la ei 
cum lucrează. [...] Lucrăm în echipă. Nu e chestia că eu sunt şef, şi eu dau 
ordin şi nu lucrez. Lucrăm toți cot la cot“ (P.L., miner). În luarea deciziilor, 
liderul se consultă cu colegii: „Dacă nu sunt convins că am dreptate, cer și 
părerea lor. Poate unul are o părere mai bună. Deci nu neapărat e bătut în 
cuie, ceea ce ştiu eu, asta trebuie făcut. Ne consultăm, totdeauna“ (P.L., 
miner). „El vede altfel din spatele meu. Atuncea îmi spune: «uite aşa, uite 
aşa». Ne consultăm. Luăm hotărârea cea mai bună“ (J.I., miner). 

Relația din echipele din subteran îmbină astfel organic respectul 
ierarhic, datorat responsabilității, şi o egalitate mai mult „existențială“ 
decât profesională — şi astfel cu atât mai profundă —, derivată din condiţiile 
comune de muncă. Această relaţie devine vizibilă, manifestă, şi în afara 
muncii: „Ne cunoaştem de nouă-zece ani, deci nu e relaţia dintre şef şi 
subaltern, ci o relaţie egală. Numai că eu, fiind conştient şi am bunul-simţ, 
pot să vorbesc cu el la per tu, dar când mi-o spus «faci aia», e lege. Că pe 
urmă glumeşti şi râdem şi facem toate prostiile, aia e altceva. Ne permitem 
orice, dar când ne spune ceva că trebuie să faci, aia e lege, aia nu se 
comentează“ (M.E.). „Suntem şi colegi, şi prieteni, la un pahar, la o glumă. 
Nu există diferența asta dintre conducător şi subaltern, la noi. Nu se 
poate [...]. Şeful la lucru, dar în viaţa de toate zilele suntem prieteni, suntem 
colegi, nu există să fii şef şi pe stradă. Aia e o prostie, la noi nu se concepe 
aşa ceva“ (P.L., miner). 

Această egalitate ce caracterizează relaţiile de muncă în cadrul echipei 
face ca „nepotismele“ să nu fie, teoretic cel puţin, tolerate: „Nu contează 
nimeni. Acolo nu mai eşti frate, nu mai eşti cumnat, nu mai eşti fin, nu mai 
eşti nimic. Decât că strigi la el. În rest, munceşte toată lumea pentru tona 
de cărbune. Afară ne împrietenim iară“ (.L., miner). „Strict la front, nu 
contează că e frati-miu sau e nepotă-miu şi gata, ba dimpotrivă, trebuie 
să-i ceri mai mult de lucru, ca să nu zică lumea că îl protejezi. [...] Se 
supără ceilalți: «Bă, da” dă-o dracului, ţi-o fi el fin, dar ţi-e fin afară, nu la 
muncă». Ne facem toţi datoria. Dincolo de locul de muncă sunt relaţiile de 
rudenie“ (P.L., miner). 

În timpul muncii identitatea muncitorilor din fronturile de cărbune se înscrie 
deci pe dimensiunile egalităţii în muncă şi ale ierarhiei responsabilităţii. 
Ei nu contează ca persoane, ci ca membri ai grupului de muncă. Identitatea 
personală şi relaţiile personale reapar, devin manifeste în afara muncii, 
„la suprafaţă“: „Când ai ieşit din mină e deja viața ta particulară“ (S.S.). 

3. DESPRE ORTĂCIE 
— Relaţii sociale în afara muncii — 


Am arătat că muncitorii care lucrează în frontul de cărbune sunt 
interdependenţi în timpul muncii. Activitatea şi viaţa fiecăruia depind de 
ceilalţi. Se formează relaţii de încredere şi „apropiere“ care se continuă în 
diferite forme şi în afara muncii. De altfel, termenul „ortac“ semnifică şi 
continuitatea relaţiilor: „Ortac este un coleg de muncă. Te înţelegi bine cu 
el şi la lucru, şi afară, n-ai ceartă cu el“ (S.V.). Ortac este „un coleg de 
muncă, dar mai mult decât coleg. E şi prieten. De toate intră în cuvântul 
ăsta“ (0.M.). 

Relaţiile în afara muncii nu se păstrează, în acelaşi grad, cu toţi colegii 
de echipă. Anumite forme de sprijin şi moduri de petrecere a timpului liber 
au loc numai între colegii mai „apropiaţi“: „Care ţi-s mai apropiaţi te ajută, 
cum e Feri, şeful meu de schimb. Deci care ţi-e mai apropiat şi ai mai mult 
timp lucrat cu el, mai multă vechime“ (M.E.). 

În continuare, voi prezenta specificul şi funcţiile rețelelor de ortăcie 
în afara minei, fără intenţia de a reduce la acest tip ansamblul relaţiilor 
sociale ale muncitorilor. 

Există diferite forme de sprijin care apar între ortaci. Principiul acestora 
este, de regulă, reciprocitatea. În cazul accidentării unui coleg în mină, de 
pildă, sprijinul ortacilor merge dincolo de momentul accidentării. Colegii 
de muncă oferă bani pentru spitalizare, fac vizite la spital, donează sânge, 
îşi folosesc relaţiile medicale: „Am avut un coleg. E la Petroşani internat, 
cu fractură la picioare. S-a rupt nişte rocă şi nu a avut timp să se ferească. 
[...] În primul rând, i-am acordat primul ajutor. Am format o targă, l-am 
pus pe nişte scânduri. [...] L-am ajutat şi financiar [...]. Au fost, au donat 
sânge. Mai mergem, mai vorbim, când avem timp“ (M.B., miner). „Se strâng 
bani. Se dau la familie, sau la doctor, unde e cazul. Mergem la ei la spital“ 
(V.L., miner). 

În situaţiile în care are loc decesul unui muncitor, colegii de muncă 
ajută familia să realizeze înmormântarea. Ortacii oferă ajutor financiar 
familiei şi contribuie la desfăşurarea ritualului. „La înmormântări, că am 
avut la noi la sector, fieşcare a cotizat cu câte o sumă, cât l-a lăsat inima, 

pentru familie, să-l ajute“ (M.B., miner). „Îi sapă groapa ortacii de muncă, 
îl duc, merg la priveghi“ (R.A., miner). 

O practică întâlnită între ortaci este „claca minerească ““. Aceasta constă 
în ajutorul oferit de colegi pentru realizarea unor lucrări casnice. Sprijinul are 
la bază reciprocitatea. Cel ajutat oferă o „plată“ simbolică. El face o cinste 
colegilor care l-au ajutat: „Am avut ortac care a avut de construit la casă. 
Ne-am adunat chiar tot schimbul. Ne-am dus, i-am turnat temelia la casă. 
Era un fel de clacă. Se aduna mai mulţi. Ne-am ajutat. Ne-a dat mâncare, 
băutură. Păi, ca să plătească, cred că îi cerea 60-70 000 pe zi. Aşa ne-am 
dus şi într-o zi i-am terminat lucrarea. Ne-o dat un bidon-două de ţuică. El a 
fost mulțumit, noi «la revedere» şi cu inima împăcată. Poate după aia îmi 
vine şi mie rândul, şi vine şi el“ (M.B., miner). „Păi dacă are nevoie de lucru! 
De exemplu azi. «Mâine îmi zugrăvesc apartamentul. Băi, vii să mă ajuţi?» 
— «Păi da” normal că vin.» [...] Deci ca să faci o clacă. Normal aşa se spune 
aici. [...] După aia se lasă cu bere. Păi da” normal. Trebuie să sponsorizeze“ 
(M.L., miner). Ajutorul în muncă se oferă şi în alte situaţii, cum ar fi mutatul 
mobilei sau muncile în grădină. 

Pentru o parte însemnată din muncitorii care lucrează în front, salariul 
obţinut reprezintă principala sursă de venit pentru familie. Munca în front 
este prea epuizantă pentru a lăsa loc unei a doua modalităţi de câştig bănesc. 
„Aici nu e o meserie ca să poţi să ieşi pe piaţă sau ca să vând la un bufet. 
Pentru că e foarte obositor. Oboseala nu te lasă“ (R.A., miner). În aceste 
condiţii, o practică frecventă în grupurile de muncă este sprijinul financiar. 
Acesta se realizează sub formă de împrumut sau de girare: „Majoritatea, 
mai ales acum, în criză financiară, mai degrabă apelează la un ortac: 
«Dă-mi milionul luna asta, luna ce vine ţi-l dau înapoi, să-mi fac şi eu 
treaba» (M.B., miner). „Și cu giranții, cu ăştia, cum se scot banii, de pe la 
CAR, de pe la ADAS. Ne girăm unul pe altul“ (.L., miner). Există şi o 
formă colectivă de sprijin financiar, numită „roata țigănească“. Prin această 
formă de sprijin reciproc se obţine o sumă mai mare de bani şi se evită plata 
dobânzii ce ar trebui plătită în cazul unui împrumut bancar: „De multe ori, 
Jocurile astea, cum se fac, joc țigănesc, cum se dau banii, câte un milion 
sau câte cinci sute de mii, depinde cu cât se joacă. [...] Se apucă cinci sau 
zece inşi şi se trage la numere. Fiecare, când vine biletul, tu iei primul, ăla 
al doilea, şi pune fiecare“ (M.G., miner). 

Pentru muncitorii care lucrează în front, principalele moduri de 
petrecere a timpului liber sunt la cârciumă şi în familie. Cârciuma nu este 

numai un loc de deconectare. Relaţiile de muncă continuă cumva şi la acest 
nivel. Dacă în mină principalul subiect de discuţie îl constituie femeile, aici 
sunt frecvente discuţiile pe tema muncii. Cârciuma este, în acelaşi timp, 
spaţiu de socializare şi educare profesională: „Acolo se înființează şi se 
dezvoltă mineritul. Fiecare ce ştie atunci spune, şi care e interesat să 
priceapă ia de la ăla, ia de la ăla, şi dacă le ține minte pe toate îşi dă 
seama cu ce se poate întâlni. Că fiecare om se întâlneşte — azi te întâlneşti 
cu un lucru, mâine cu alt lucru. Dacă le ţii minte, «bă, ăla a zis că a făcut 
aşa, aşa atunci». Dacă s-o întâlnit ziua următoare cu genul de lucru care o 
spus ăla, trebuie să facă aşa“ (S.L., şef de brigadă). „Noi, când ieşim afară, 
le rezolvăm pe cele de jos. Ce ar trebui făcut jos? Cum ar trebui? Ce am 
făcut? Cum am greşit? Iar o glumă. Altceva n-ai unde să te duci, ce să 
faci“ (M.C., miner). 

Între colegi, prietenii de familie constituie o categorie aparte. Nu toţi 
colegii se invită acasă, ci doar cei care sunt prieteni de familie. De asemenea, 
relaţiile se poartă nu numai între colegii de muncă, ci şi între familiile 
acestora: „Aşa vine, «prieteni de familie»: tu eşti prieten cu el, şi atunci şi 
nevestele sunt prietene. Deci care vin pe acasă. Care vin în crâşmă, ne 
respectăm aşa. [...] Se fac prieteni de familie. Altfel n-ai avea cum să-ți 
omori şi timpul“ (M.C., miner). 

Există şi alte moduri de petrecere a timpului liber. Colegii se întâlnesc 
„la câte un fotbal, câteodată. Vara mergem după zmeură, după bureți. Sau 
luăm familiile, ortacii, cu familiile lor. Ne întâlnim două, trei familii. Mergem 
sus. Punem toți mână de la mână, potol“ (M.B., miner). Aniversările şi 
sărbătorile constituie de asemenea ocazii pentru întâlnirea colegilor de 
muncă: „Când este ziua la cineva, ne aşteaptă după şut, cu prăjituri, cu 
băutură. Ne omenim pe cât se poate“ (M.G). „De sărbători, cu ortacii. Sau 
de Crăciun, a treia zi, când se împodobeşte bradul. A treia zi seara mergem 
unii pe la alții, mai povestim, ori o cafea, ori, dacă nu, câte o sticluţă de 
bere sau o felie de cozonac sau de tort“ (R.A., miner). 

O altă ilustrare a relaţiilor de apropiere între ortaci o constituie relaţiile 
de rudenie spirituală pe care le dezvoltă aceştia: „Acolo este grupul care 
este, şi-n afară, care sunt neamuri, iară. Şi se fac neamuri între ortaci“ 
(M.C.). „Suntem în aceeaşi brigadă, acelaşi schimb. Normal că eşti în relaţii 
mai bune cu colegii. Dacă poti şi ai posibilitatea, îl ajuţi. Se cunună, îl 
botează“ (J.I., miner). O mare parte dintre muncitorii care lucrează în brigăzi 
sunt veniţi din diferite părţi ale ţării. Înrudirea spirituală între ortaci apare, 

astfel, şi pe fondul slăbirii relaţiilor cu familia extinsă: „Majoritatea nu au 
rudele aici. De exemplu, fraţii mei sunt la Iaşi, cu părinţii. Păi dacă am un 
copil, de exemplu, păi mă duc la ăia să-i rog, sau pe naşul meu de botez? 
Apelez la cineva cu care mă cunosc şi mă am bine aici, că de multe ori 
relaţiile dintre noi sunt mai ceva ca între fraţi, aici. Pentru că viaţa şi condiţiile 
şi că locuim împreună ne solidarizează, ne uneşte, ne face mai apropiați 
decât rudele. Şi atuncea e logic să apelez prima dată la un ortac, decât să 
apelez la ăia“ (PLL., miner). Se poate spune astfel că minerii care lucrează în 
front nu sunt numai „ca o familie“, ci, deseori, ei „se fac neamuri“. 


„Acolo şi frate. «Lucru, lucru», după aia «frate, frate». Acolo, în 
mină, nu suntem «tu eşti frate cu mine, şi gata, eu te ţin să stai pe 
scândură», sau ălălalt să lucre şi tu nu. Toţi lucrăm. În mină nu suntem 
frați, nu suntem prieteni. Afară. 

Aţi zis că sunteţi fraţi în mină, sau afară? 

S.: Afară. 

Şi înăuntru sunteţi... 

S.: Ortaci. Se lucră, tată. Se munceşte. 

Deci asta e diferenţa: ortaci sunteţi în mină, şi lucraţi. 

S.: Păi da, frate, frate, zici că-ţi pare rău, şi trebuie protejat. Aşa şi 
cu prietenul. Acolo nu se mai ţine cont. 

[...] 

In ce moduri vă ajutaţi cu colegii? 

S.: Fiecare sunt grupuri, grupulețe. Deci eu ajut pe cineva de care 
m-am lipit mai aşa. Sunt grupuri, grupuri, şi fiecare se ajută între ei. 
Dacă vine şi la mine, mă duc şi îl ajut şi eu cu ce pot. 

Cu ce vă ajutaţi? 

S.: Ne ducem la o mobilă. Cum stau eu la casă, vine, am polizor, am 
aparat de sudură, pentru sudat. Sau depinde ce. Orice. Bani, iară. Că 
vine, cere împrumut, că are un necaz. 

Deci vă ajutaţi cu împrumuturi. 

S.: Da, cu împrumuturi. Asta este toată chestia. Cum te ajuţi cu 
împrumuturi. Bineînţeles, dacă sunt oameni. Deci, i-ai dat o dată, să 
zicem la plată, şi ţi i-a adus la avans, îi mai dai o dată. 

Altfel cum vă mai ajutaţi? 

S.: Păi, depinde. Vine ăla de la mina aia, sau de la sectorul 4, ce 
să-l ajut eu pe ăla? 

Tocmai asta este, şi noi suntem şi ne ajutăm, cum m-a ajutat şi el pe 
mine, şi eu îl ajut. Deci eu l-am ajutat pe el o dată, el mă ajută cu altceva, 
şi tot aşa. 

Şi vă ajutaţi [...] cu ortaci din echipa cu care lucraţi? 

S.: Da. Deci acolo e. Acolo este grupul care este, şi-n afară, care 
Sunt neamuri, iară. Şi se fac neamuri între ortaci. 

Cum adică se fac neamuri? 

S.: Îmi place de cutare, şi l-am pus moş la copilul meu. 

Deci îl iau ca naş? 

S.: ÎI iau ca naş, îl iau ca moş. [...] Păi naşul meu e prin Oltenia. 

Asta nu ştiam. 

S.: Da. S-o pierdut chestia asta. [...] Deci se face aici, între ei. Între 
noi ne facem aici, ca să ne putem ajuta. Deci asta e. Chiar dacă eşti 
singur, dacă vrei poţi să-ţi faci neamuri. “ 


(interviu realizat cu un miner de front oltean, 
într-o cârciumă din Lonea) 


4. ÎNTRE GREVE SPONTANE ȘI GREVE GENERALE 


— Despre comportamentul revendicativ — 


Se pot identifica doi poli ai puterii în cadrul minei: brigăzile din 
sectoarele de producţie şi conducerea executivă. Brigăzile de producţie sunt 
cele ce extrag efectiv cărbunele. Conducerea executivă gestionează fondurile 
pentru salarii şi poate decide păstrarea sau concedierea angajaţilor. Există 
un joc între cei doi poli ai puterii, care este vizibil atunci când apar situaţii 
conflictuale. 

Grevele spontane realizate de muncitorii din brigăzi sunt o ilustrare 
în acest sens. Cel mai frecvent motiv al apariţiei lor îl constituie neplata 
salariilor la timp: „Astea spontane se întâmplă mai mult din nemulțumirile 
din cauză că nu vin banii la timp. Foarte mulţi au rate la CAR-uri şi trebuie 
să deie la o dată fixă. Şi, cum trece de data fixă, cresc dobânzile enorm. 
[...] A fost atunci, nu s-a lucrat vreo trei schimburi. Au intrat în subteran, 
dar stăteau la putul 11“ (M.B., miner). 

Un alt caz este cel în care plata nu este făcută corect: „Au fost. Chiar 
noi am avut la noi la sector, prin '96. Am avut o brigadă, nu le-a convenit 
salariul care li s-a făcut, ei pretinzând că ar fi dat mai mult cărbune. Şi s-a 
ajuns, au stat două zile sau trei zile în mină, din brigada aia oamenii, şi au 
ajuns până la urmă de au schimbat şeful de sector, şi le-au făcut la oameni 

de la 0.8, cât au avut «K-ul», le-au dat 2 procente şi le-au făcut «K-ul» 
de 1. Deci salariul de bază“ (S.I., şef de brigadă). 

Greve spontane apar şi în cazul desfacerii contractelor de muncă: 
„A mai fost iar când au făcut trei ingi. A fost tot o grevă de asta, ilegală cum 
s-ar zice, de am făcut-o noi. Aştia desfăcuse contractul la trei ingi. Au făcut 
greva foamei, acolo la incinta minei, vreo trei zile. La a patra deja ne-am 
solidarizat cu ei şi n-am mai vrut să intrăm în subteran. I-a reangajat înapoi. 
I-a pus în toate drepturile. Bineînţeles că ei au avut dreptate“ (V. I., miner). 

Dorinţa de a schimba şeful de sector poate fi de asemenea un motiv 
pentru izbucnirea unor greve spontane: „Am făcut noi o dată, că nu ne-a 
convenit de şeful de sector. L-am schimbat. Am făcut o grevă, că ni se 
repartizase un şef de sector mai tânăr, nu cunoştea nici minerit, după părerea 
noastră, şi vorbea şi foarte urât cu oamenii. Şi atunci am făcut listă. Am 
mers la administrație, administrația: «nu voi schimbaţi şefii, îi schimbăm 
noi», şi până la urmă l-am schimbat tot noi. I-am spus: «stăm aci până 
când îl schimbi». L-am pus pe cel care a fost înainte şi cu care am fost 
mulțumiți şi de salarii, şi de felul în care vorbeşte cu oamenii, şi de relaţiile 
dintre el şi administraţie“ (P.L., miner). 

În contrast cu brigăzile, angajaţii din administraţie nu au aceeaşi putere 
în raport cu conducerea executivă: „Directorul îi controlează sută la sută 
pe cei din administraţie. Ori îți dai demisia, ori îți desface contractul de 
muncă, sau execuţi ce ţi se spune“ (P.L., miner). 

Reuşita grevelor spontane nu trebuie însă absolutizată nici pentru 
cei care lucrează în brigăzi. Conducerea executivă este cea care poate des- 
face contractele de muncă, iar implicarea într-o grevă spontană creşte 
probabilitatea de desfacere a contractului de muncă: „Acuma, dacă faci o 
grevă spontană, după aia eşti vizat. [...] Prima mişcare greşită, «ai sărit» 
(M.L., miner). 

Forţa muncitorilor din subteran, în raport cu conducerea, constă în 
capacitatea lor de solidarizare: „De obicei se evită să se facă treburi de 
astea, că automat se întind ca o flacără. Şi ceilalți de la alte mine au 
nemulțumiri, şi se adună, şi iese câte o grevă generală“ (PLL., miner). 

Alte tipuri de comportament revendicativ au fost grevele generale şi 
marşurile de protest: mineriadele. Chiar dacă în această lucrare nu am ca 
scop o analiză a acestor comportamente revendicative, ratele de aderare a 
muncitorilor de la mina Lonea la greva generală şi la marşul de protest din 

ianuarie '99 sunt sugestive atât pentru ilustrarea unităţii, cât şi a diversităţii 
acestora. Aderarea la grevă a avut o pondere relativ ridicată între angajaţii 
acestei întreprinderi, însă nu s-a realizat omogen. Astfel, 87,44% din 
muncitorii din sectoarele de producţie au aderat la grevă, faţă de numai 
65,2% din cei de la sectoarele auxiliare şi 63,53% din angajaţii administraţiei 
întreprinderii. Diferenţele se amplifică în cazul acordului pentru deplasarea 
la Bucureşti!. 


5. CULTURA PROFESIONALĂ MINEREASCĂ — 
ÎNTRE UNITATE ȘI DIVERSITATE 


Mineritul dă naştere unei distincţii identitare şi unei culturi 
profesionale. După Moodie, „cultura minerească, în toată dependenţa ei 
de minerit ca activitate de producţie, este susţinută şi reprodusă în structura 
socială care defineşte relaţiile dintre conducere şi mineri şi în modelele de 
interacţiune personală dintre minerii înşişi“?. Analiza identităţii şi culturii 
profesionale minereşti necesită însă o abordare nuanţată. 

Am arătat că în imaginarul social nu toţi muncitorii care lucrează la 
mină sunt „mineri“ în acelaşi grad: cei care lucrează în subteran sunt 
„mineri“ pur şi simplu, doar cei care lucrează în frontul de cărbune fiind 
„mineri adevăraţi“. Subcapitolele precedente s-au focalizat asupra acestei 
ultime categorii de muncitori, în calitate de reprezentanţi ai culturii 
profesionale minereşti. Am abordat cultura profesională pe următoarele 
dimensiuni: a) specificul muncii şi relaţiile profesionale, b) relaţiile de putere 
în cadrul minei şi comportamentul revendicativ; c) relaţiile sociale cu colegii 
de muncă în afara minei. În toate aceste domenii, muncitorii care lucrează 
în frontul de cărbune se bucură de cel mai mare prestigiu. Curajul şi 
priceperea sunt atribute ale imaginii acestora. Ei realizează cea mai dificilă 
şi riscantă muncă în cadrul minei. Sunt organizaţi în grupuri de muncă 
solidare, cu un nivel ridicat de autonomie. Relaţiile profesionale ale 
muncitorilor de front sunt descrise de ierarhia responsabilităţi şi de egalitatea 


1 Vezi Anexa 2 de la sfârşitul capitolului. 

> Moodie, D., „Mine Culture and Miners’ Identity on the South African Gold 
Mines“, în Town and Countryside in the Transvaal, ed. B. Bozzoli, Johannesburg, 
Ravan Press, 1983, p. 182. 

în muncă. Sunt solidari atât în mişcările revendicative de la nivelul minei, 
cât şi în cele generale!. Relaţiile solidare cu colegii se continuă în afara 
minei şi ocupă un loc central în ansamblul relaţiilor sociale ale muncitorilor. 
Petrecerea timpului liber şi diferite forme de sprijin, cum sunt ajutorul în 
caz de accidentare, ajutorul în activităţile gospodăreşti şi sprijinul financiar, 
au loc mai ales între colegii de muncă. Se poate vorbi deci, în cazul acestor 
muncitori, de o centralitate a muncii, de o identificare cu rolul profesional 
şi, astfel, de o cultură profesională care îşi pune puternic amprenta pe întreaga 
sferă a relaţiilor sociale. 

Diferite categorii de muncitori se raportează însă diferențiat la 
cultura profesională minerească. Fără să am intenţia unei abordări ex- 
haustive a acestei probleme, voi schiţa câteva dintre aceste diferenţe prin 
prisma dimensiunilor mai sus menţionate. 

Un prim factor de diferenţiere îl constituie locul de origine. 

Dintre muncitorii veniţi din alte regiuni ale ţării, muncitorii moldoveni? 
au cea mai mare pondere relativă a lucrului în subteran (96,2% dintre minerii 
moldoveni de la mina Lonea lucrează în subteran). O mare parte dintre 
minerii care lucrează în frontul de cărbune sunt moldoveni. Între mineri, ei 
sunt văzuţi ca oameni muncitori, ca oameni de bază. Moldovenii „îs nişte 
oameni de treabă, oameni muncitori, foarte muncitori, te poţi baza pe ei la 
orice“ (S.L, şef de brigadă). În privinţa comportamentului revendicativ, 
din interviurile realizate rezultă că participarea muncitorilor moldoveni atât 
la mişcările de protest locale (greve spontane în cadrul minei), cât şi la cele 
generale (greve şi marşuri de protest) a fost, în general, ridicată. În ansamblul 
relaţiilor sociale ale minerilor moldoveni, cele cu colegii de muncă ocupă, în 
general, un loc dominant. Distanţa mare faţă de spaţiul de origine şi impli- 
carea aproape totală pe care o cere munca în subteran — şi în front, în special 
— au dus la slăbirea legăturilor cu familia extinsă şi la pierderea resurselor 


1 Am arătat că muncitorii care lucrează în sectoarele de producţie, între care şi 
cei care lucrează în frontul de cărbune, au avut cea mai mare rată de aderare la 
grevele şi marşurile de protest din ianuarie 1999 (vezi Anexa 2 de la sfârşitul 
capitolului). 

? Muncitorii moldoveni reprezintă segmentul cel mai larg al populaţiei venite 
să lucreze în minerit în Valea Jiului. 

3 Se constată o asociere semnificativă statistic între această categorie de 
muncitori şi munca în subteran (vezi Anexa 3 de la sfârşitul capitolului). 

asociate acesteia. În cazul acestor muncitori, identificarea cu rolul profe- 
sional şi cu statutul asociat acestuia sunt puternice, în mare măsură având o 
valență compensatorie pentru pierderea relaţiilor comunitare şi de rudenie. 

Muncitorii olteni lucrează atât în subteran, cât şi la suprafaţă?. Ei păs- 
trează într-o mai mare măsură decât muncitorii moldoveni legăturile cu 
spaţiul de origine. Sunt cazuri în care nu numai munca în mină constituie o 
sursă de câştig pentru familie, ci şi munca agricolă la ţară. Oltenii „se chinuie 
foarte mulți. Ei trag aici. Trimit soțiile la țară cu grădinăritul, cu vinul. 
Sunt mai aproape. Mie nu-mi convine să mă duc la şase sute de kilometri“ 
(M.B., miner, Bacău). 

O categorie distinctă prin prisma aderării la cultura profesională 
minerească este cea a muncitorilor „momârlani““. Aceştia lucrează mai 
ales în sectoarele auxiliare şi la suprafaţă. Ei preferă acele locuri de muncă 
unde se cere o investiţie mai mică de timp şi energie, chiar dacă sunt mai 
prost plătite. Pentru ei principala activitate este cea pe care o desfăşoară în 
gospodărie. Munca în mină este o activitate adiacentă, o modalitate de a 
obţine un venit suplimentar. „Momârlanii în general lucrează pe la regie 
[sectoare auxiliare], unde e mai uşor. Ei lucrează acasă mult“ (B.C.). 
Participarea şi solidaritatea muncitorilor momârlani la mişcările reven- 
dicative este discutabilă. Următorul citat este relevant în acest sens: „Au 
fost şi momârlani la grevă? Da’ cum să nu! Au fost toți minerii. Nu se face 
diferența între momârlani şi ceilalţi. Sunt toţi împreună. Deci nu că 
momârlanii stau acasă şi ceilalți merg. Deci toți merg. Parcă ar fi toţi de o 
... toţi momârlani sau toţi moldoveni. În mod corect mănâncă aceeaşi pâine. 
Munceşti ca o familie“ (P.G., momârlan). „Aici greşeşti! Anul trecut n-or 


A 


mai fost momârlani. Or lăsat pe alții să se ducă. Da’ în '91, '90, când 
dracu’ a fost, or fost o grămadă“ (G.M., momârlan). În percepția celorlalți 
mineri, participarea momârlanilor este şi mai îndoielnică. Se poate conchide 
astfel că relaţiile profesionale au, în general, o pondere secundară în 


ansamblul relaţiilor sociale ale acestei categorii de muncitori. 


1 Mihăilescu, V., Grecu, M., Unite de la mine, diversité des mineurs. Travail 
partagé et partage du travail dans le bassin minier de Petroşani, Universitatea 
Bucureşti, 2000, p. 8. 

2 Nu apar asocieri semnificative statistic cu nici unul dintre aceste niveluri de 
organizare a minei (vezi Anexa 3 de la sfârşitul capitolului). 

3 Momârlanii reprezintă populaţia autohtonă a Văii Jiului. Vezi capitolul „La umbra 
minei“. 

Gradul de adeziune la cultura profesională minerească diferă şi în 
funcție de proiectele individuale. Astfel, există muncitori care au venit în 
Valea Jiului pentru a se stabili aici permanent, şi există muncitori veniți 
numai temporar în Vale, pentru a aduna resursele necesare stabilirii în alt 
spațiu. Investirea banilor în construcția unei case la țară este o strategie 
întâlnită la muncitorii din această a doua categorie. Ei „îşi păstrează ancorajul 
rural şi legăturile cu spaţiul de origine, care vor conta pentru revenirea 
într-o zi“!. Aceşti „«mineri de ocazie» se regăsesc în toate situaţiile de 
revendicări, negocieri şi în alte ocazii care le pot asigura beneficii“.? 
Aderarea la cultura profesională minerească este, în cazul lor, numai 
temporară şi parţială. 


Cultura profesională minerească, practicile şi valorile care i se asociază 
sunt originate în activitatea de minerit. Imaginarul şi ritualizările legate de 
munca în subteran, organizarea socială a relaţiilor de muncă, practicile 
revendicative, continuitatea relaţiilor cu colegii în afara minei sunt elemente 
ale acestei culturi profesionale. Participarea diferitelor categorii de muncitori 
la cultura profesională minerească şi identificarea cu aceasta se face însă 
diferențiat. Şi din acest punct de vedere, unitatea şi omogenitatea comunităţii 
miniere sunt mai reduse decât pot părea la o primă vedere. 


1 Op. cit., p. 9. 
> Ibidem. 

Anexa 1 
Rata accidentelor de muncă la E.M. Lonea în funcţie de sector 


Tip de PRO- SECTOARE | ADMINIS- | uzi 
sector | DUCŢIE | AUXILIARE | TRAŢIE să 


Rata 
acciden- 10,07% 1,43% 0% 5,29% 
telor de 
muncă 


Sursa: Întreprinderea minieră Lonea, Compartimentul de protecţia muncii 


Anexa 2 
Ponderea aderării la greva din ianuarie 99, în funcţie de tipul de sector 


ENE A E 
[IEZI CIICE ANEI 0 3 
tie lee bu Pet = 


de tipul de sector 


Sursa: Biroul Sindical Local al întreprinderii miniere Lonea 

Anexa 3 


Distribuţia locului de origine în funcţie de locul de muncă 
(frecvențe absolute şi relative) 


Sursa: Centrul de calcul al întreprinderii miniere Lonea 


1 Am considerat relevantă analiza separată a acestui judeţ, date fiind diferenţele 
statistice care apar. Nu se confundă însă populaţia muncitorilor „„momârlani“ cu cea 
a muncitorilor născuţi în judeţul Hunedoara. Cea din urmă o include pe prima, dar 
nu se reduce la aceasta. 

2 Cifrele îngroşate sunt valori reziduale standardizate ajustate şi indică asocierea 
pozitivă sau negativă semnificativă statistic pentru un prag de semnificaţie de 0,05. 


„Am întâlnit moldoveni 
care au devenit oameni...“ 


— Stigmatizarea şi apartenenţa moldovenilor 
la comunitatea minerească — 


A 


„De unde ştii care sunt țigani?“, m-a întrebat V.! în a doua sau a treia 
zi de teren, în timp ce ne plimbam pe stradă. „După haine“, i-am răspuns 
eu laconic, dornică să evit discuţia, dându-i însă un reper pe care îl 
consideram corect şi, totodată, neutru. „Cum o să recunoaştem care sunt 
moldoveni şi care nu?“, a urmat întrebarea câteva zile mai târziu, când 
toate trei — V., B. şi cu mine — porniserăm să facem interviuri”. „După 
haine“, am auzit-o atunci, spre surpriza mea, pe B., care ne-a povestit cum, 
în timp ce făcea o cercetare despre moldovenii stabiliţi în Braşov, a ajuns 
să-i poată deosebi pe stradă în funcţie de îmbrăcăminte. „Ori poartă 
treningurile ălea de fâş, foarte colorate, ori combină, cu un prost-gust evi- 
dent, haine aşa-zis moderne. Oricum, îi recunoşteam imediat.“ Există oare 
marcatori sociali atât de vizibili, chiar la nivelul înfăţişării fizice, care să 
permită realizarea unei distincţii nete între moldoveni şi ceilalţi? În fond, 
presupune ceva special originea de moldovean? — mă întrebam, oarecum 


1 V, nu era româncă. Se afla pentru prima oară în România şi era la primul ei 
teren. În acele trei săptămâni din iulie 1999, cu ea am făcut echipă de la bun început, 
iar, după o săptămână, ni s-a alăturat şi B. 

2 În afara primelor zile, când nu aveam nume sau adrese precise, n-a trebuit să 
acostăm oamenii pe stradă sau în baruri şi să-i întrebăm de unde sunt veniţi. Listele 
de membri ai Asociaţiei Disponibilizaţilor şi cele cu angajaţii minelor Lonea şi 
Petrila au constituit sursele principale de găsire a subiecţilor. În revenirile mele 
ulterioare pe teren am utilizat reţelele informale ale moldovenilor pe care îi cunos- 
cusem deja: de vecini, prieteni, cunoştinţe, rude, colegi şi foşti colegi de muncă. 

3 Confirmarea am obținut-o şi eu când, aflându-mă la Braşov pentru câteva 
zile, am auzit exact acelaşi lucru de la cei pe care i-am cunoscut acolo. 

contrariată de vorbele lui B. şi, de fapt, de întregul nostru demers de cercetare. 
Cu toată nemulţumirea mea, motivul pentru care şi dorinţa de a cunoaşte 
moldoveni, şi problema pe care şi-o punea V. erau, dacă nu legitime, cel 
puţin fireşti, ţinea chiar de teren. Mai precis, de anumite imagini şi 
caracterizări negative ce păreau uzuale în Vale şi care trimiteau la o construc- 
ţie aproape etnicistă a ceea ce, mai în glumă, mai în serios, ajunseserăm să 
numim „diferenţa de a fi moldovean“. 


1. CE-I CU MOLDOVENII DIN VALE? 


Încă din primele zile de teren am auzit fel şi fel de bancuri la adresa 
moldovenilor din Vale, iar repertoriul lor s-a îmbogăţit foarte repede, după 
ce toţi am început să notăm tot ce se spunea, în diverse contexte, despre 
moldoveni. Adunate, ele acopereau o paletă simbolică largă, întinzându-se 
de la glume care traduceau stereotipuri regionale destul de răspândite, de 
genul: La mină, ca-n armată: moldoveanul stă la cratiţă, olteanul după 
gratii, ardeleanul freacă șopârla, şi până la afirmaţii foarte dure, ca de 
exemplu: Care e diferența dintre un şobolan şi-un moldovean? Păi, dacă 
eşti cu maşina şi un şobolan trece strada, opreşti. Dacă un moldovean 
traversează strada, nu opreşti. Mi-am zis atunci, simțind nevoia să păstrez 
o distanţă critică faţă de reprezentările şi discursurile cotidiene, că nu am 
voie să supralicitez acest imaginar, care nu traduce neapărat, în plan 
comportamental, o marginalizare a moldovenilor. Dar, oricât de precaută 
îmi doream să fiu, folclorul local contura o categorie socială cu trăsături 
aparte, judecată în termeni negativi, o prezenţă care, în cele din urmă, deranja 
pe cineva (oricât de abstractă ar fi referinţa) şi care era, potenţial, 
marginalizată. 

Cum s-ar putea aborda această prezenţă, în special în condiţiile în care 
un asemenea interes de cercetare lipseşte în studiile privind Valea Jiului!? 
Ce sugerează aparenta ei discreditare? Pe cine să asculţi şi cum să asculţi 


! Cercetări privind aparent binecunoscuta „colonizare“ a Văii şi efectele ei 
asupra comunităţii locale nu există. Procesul formării colectivităţii Văii şi caracterul 
eterogen al acesteia sunt neglijate şi în studiile sociologice recente asupra Văii Jiului, 
singurele cercetări, după câte ştiu, care dezvăluie diferenţierile interne ale comunităţii 
minereşti operate pe criteriul originii fiind cele ale antropologului american David 

pentru a înţelege semnificaţiile acestei distincţii operate în interiorul unei 
comunităţi care, în principiu (şi îmi asum naivitatea unei asemenea 
convingeri), n-ar fi trebuit să conţină astfel de diferențieri? Răspunsurile 
le-am aflat treptat printr-un joc de dus-întors, de aruncare în teren slab 
ordonată teoretic şi exprimată printr-o căutare frenetică a indivizilor 
excepţionali şi a discursurilor picante, şi de conştientizare ulterioară a 
iluziilor ce ghidau demersul meu de cercetare; de descoperire dezarmantă a 
numeroase paradoxuri, a unor excepţii pe care preferam să le las deoparte, 
şi de acceptare a lor şi de înţelegere că ele însele dau viaţă realităţii sociale 
şi explică dinamica acesteia. 

În cele trei săptămâni din iulie 1999, imaginile negative vehiculate la 
adresa moldovenilor din Vale, culese de toţi cei care au participat pe teren, 
prin probe de limbă, discuţii şi interviuri, au făcut vizibilă o problemă ce 
cuprindea în sine, într-o anumită măsură, şi modul de citire a ei. Era vorba 
de construcţia unui stigmat — cel de moldovean — care cerea reconstituirea 
unui „portret robot“ al moldoveanului, identificarea caracteristicilor lui 
neconforme cu o oarecare normă (şi desluşirea normei, în consecinţă, mult 
mai greu, dacă nu imposibil, de realizat), pentru a observa, în final, 
incidenţele „identităţii stigmatizate“ la nivelul raporturilor sociale. 

Dar a vedea dincolo de reprezentări sociale şi de stereotipuri este o 
operaţie dificilă. Aşa cum sugerează R. Brown, unul dintre lucrurile care se 
pot reproşa stereotipurilor este „etnocentrismul lor şi faptul că trăsăturile 
importante sunt genetic înscrise în grupuri“. O cercetare asupra „identităţii 
moldoveneşti“ şi asupra stigmatului de moldovean poate cu uşurinţă să 


xec 


cadă într-o capcană pe care îndrăznesc s-o numesc ,„substanțialistă“, riscul 


Kideckel („A New «Cult of Labor»: Stress and Crisis Among Romanian Workers“, 
în Sociologie românească nr. 1, 2000) şi cele ale profesorului Vintilă Mihăilescu 
(Mihăilescu, V., Grecu, M., „Unité de la mine, diversité des mineurs. Travail partagé 
et partage du travail dans le bassin minier de Petroşani“, în Annuaire de la Société 
d’Anthropologie Culturelle de Roumanie, Ed. Paideia, 2000). Dezinteresul manifestat 
de profesorii din domeniul ştiinţelor sociale de la Universitatea din Petroşani față 
de tema mea mă pune şi acum pe gânduri: de ce moldovenii din Valea Jiului nu 
reprezintă un subiect legitim de cercetare, în timp ce „momârlanii“ merită, din 
punctul lor de vedere, un studiu aprofundat (privind tradiţiile locale, în special)? 

1 Brown, R., apud Yzerbyt, V., Schadron, G., „Stereotipuri şi judecată socială“, 
în Bourhis, R. şi Leyens, J.-F. (coord.), Stereotipuri, discriminare şi relaţii 
intergrupuri, Ed. Polirom, Iaşi, 1997, p. 97. 

fiind acela de a interpreta „defectele“ moldovenilor, conturate în 
reprezentările colective, drept caracteristici structurale, „genetice“. 
„Moldovenitatea“ nu este însă ceva în sine, ci reprezintă o construcție 
socială, care, prin reificare, se autonomizează, ajungând să aibă o consistenţă 
şi să creeze o realitate prin ea însăşi. Atributele negative cu care este învestit 
faptul de a fi născut în/venit din Moldova ajung, după cum atrage atenţia 
Erving Goffman (1975), să se coaguleze într-o „teorie“, într-o „ideologie a 
stigmatului“, prin care, deseori, se raţionalizează un conflict bazat pe alte 
diferenţe, ce ascunde multiple semnificaţii. Iar, în cazul Văii Jiului, ipoteza 
care a început să se verifice pe parcursul cercetării este că întregul discurs 
stigmatizant asupra moldovenilor maschează un fenomen de „poluare 
simbolică“, pentru a prelua conceptul propus de Mary Douglas (2001). 
Construcţia stigmatului de moldovean „sancţionează [...] includerea a ceea 
ce ar fi trebuit să rămână deoparte“!, o categorie reziduală care vine în 
contradicţie cu anumite clasificări acceptate şi ordonate într-un sistem. În 
această abordare durkheimiană, „poluarea este un gen de pericol care nu 
poate, de regulă, apărea decât acolo unde structura, fie ea cosmică sau 
socială, este clar definită“. În condiţiile în care mineritul din Vale are o 
tradiţie de peste 150 de ani, el a produs o cultură minerească puternică, o 
comunitate ocupaţională solidă, cu valori şi norme bine precizate. Venirea 
masivă a moldovenilor — migraţie cu trăsături particulare, desfăşurată într-un 
anumit context socio-politic — a produs, în imaginarul colectiv, o deteriorare 
a ordinii sociale, fiind astfel refuzată şi discreditată. 

Aceasta reprezintă însă numai o faţetă a aşa-numitei „probleme 
moldoveneşti“, mai precis o interpretare a ei din perspectiva semnificaţiilor 
pe care migraţia moldovenilor o are pentru Vale. Pentru a înscrie problema 
de cercetare în dialectica intern-extern a construirii identităţilor şi 
apartenenţelor sociale, trebuie operată o distincţie metodologică şi 
conceptuală între categorie şi grup. Perspectiva expusă mai sus constituie 
o abordare ce pune în prim plan procesul de categorizare socială. Într-o 
asemenea analiză, moldovenii formează o categorie, o categorie stigmatizată, 
în speţă. În reprezentările colective s-a creat imaginea esenţializată a 


! Douglas, M., „Poluarea simbolică“, în Alexander, J., Seidman, S. (coord.), 
Cultură şi societate. Dezbateri contemporane, Ed. Institutul European, Iaşi, 2001, 
p. 147. 

> Douglas, M., op. cit., p. 147. 

moldoveanului, imagine care reprezintă rezultatul unui proces de definire 
şi de abstractizare a Celuilalt pe criterii stabilite în exterior. Sunt însă membrii 
acestei categorii conştienţi de această identificare colectivă şi şi-o asumă? 
Are categoria „moldoveni“, cu natura şi compoziţia ei, o realitate socială? 
Aşa cum sugerează unii autori, „categorizarea socială creează totuşi 
identificarea ca grup măcar ca o posibilitate imanentă“!. În consecinţă, al 
doilea moment al cercetării a constat în trecerea de la categorie la grup, de 
la imaginar la relaţii şi practici sociale, scopul urmărit fiind cel de a vedea 
în ce măsură stigmatul îi uneşte sau îi separă pe cei veniţi din Moldova, şi 
în ce măsură statutul de miner întăreşte sau dizolvă potenţiala comunitate 
de origine. 

Într-o frumoasă analiză de teorie socială, Vintilă Mihăilescu postulează 
primatul sociabilităţii, al unei sociabilităţi definite ca „«nevoie» imperativă 
de a trăi într-o formă sau alta de «asociere permanentă cu semenii săi»"?. 
Sociabilitatea nu este astfel un mijloc, ci un scop, sensul fiind, în ultimă 
instanţă, cel de „asigurare a apartenenţei şi evitare a excluderii“. În realitatea 
socială, sociabilitatea este mereu conflictuală, „căci implică, în egală măsură, 
apartenenţa (unora) şi excluderea (altora). Aşadar, întrebarea care se pune 
este: cu cine împarţi şi pe cine elimini din jocul schimburilor sociale? 
Schimbul constituie mijlocul de asigurare a apartenenţei şi, implicit, calea 
privilegiată de identificare a „apartenenţelor de referinţă“. 

În acest scop, interviurile mele s-au centrat atât pe reprezentări, cât şi 
pe relaţii sociale. Au fost lungi, dense, şi am avut întotdeauna impresia că 
nu aflu totul de la interlocutorii mei, că-mi lipsesc informaţii despre viaţa, 
aspiraţiile, experienţele, proiectele lor. Şi am căutat să vorbesc cu cât mai 
mulţi oameni, neştiind că voi ajunge să lucrez doar pe câteva interviuri, 
restul care completează ansamblul de patruzeci de înregistrări utilizându-l, 
în final, pentru a contextualiza şi nuanţa mai bine o serie de probleme. Nu 
pot să spun decât că una dintre cele mai mari surprize ale terenului a fost să 
descopăr că oamenii (în general sau, poate, în mod special cei pe care i-am 
întâlnit în Vale) sunt deschişi şi au răbdare. De ce natură a fost schimbul 


1 Jenkins, R., Identitatea socială, Ed. Univers, Bucureşti, 2000, p. 120. 

> Mihăilescu, V., „Vecinătate şi socialitate“, în Mihăilescu, V. (coord.), Vecini 
şi vecinătăţi în Transilvania, Colecţia de antropologie, Ed. Paideia, 2002, p. 127. 

3 Mihăilescu, V., op. cit., p. 127. 

4 Mihăilescu, V., op. cit., p. 127. 

dintre mine şi ei, ce relaţii am stabilit, sunt întrebări care merită o analiză 
separată. În mod cert, eram exclusă a priori dintre ei, dar tolerată şi, la o 
adică, de ce nu, acceptată. Aveam alt statut, dar poate că, până la urmă, 
orice se poate negocia. 


2. ORIGINEA „PROBLEMEI MOLDOVENEȘTI“ 


Copiii sunt botezați în Moldova de impiegatul de mişcare. 
Le trage una la fund şi le spune: „Tu te duci în Valea Jiului, 
tu la Braşov, tu la Constanta... A 


În studiile de antropologie a mineritului, migraţia constituie una dintre 
temele privilegiate, chiar una dintre „obsesiile“ cercetătorilor?. A spune că 
descoperirea cărbunelui a antrenat importante deplasări de populaţie în 
zonele cu pricina a devenit un loc comun. A studia pattern-urile de mobi- 
litate, variaţia fluxurilor de migraţie a forţei de muncă constituie, indiferent 
de ponderea ce i se acordă, unul dintre capitolele implicite ale oricărui 
demers de analiză a problemelor sociale ale zonelor miniere. A cobori la 
nivelul microsocial pentru a descoperi procesele de integrare sau segregare 
socială, precum şi larga paletă a fenomenelor de aculturaţie, defineşte un 
interes întâlnit frecvent, în ultimii ani, la cercetătorii dedicați studiului acestor 
regiuni. În ciuda acestei atenţii acordate migraţiei în zonele miniere, 
asemenea analize privind Valea Jiului şi, în special, legătura Văii cu Moldova, 
nu există şi ar fi greu de reconstituită. 


! Repertoriul de glume referitoare la răspândirea moldovenilor în toată ţara 
este foarte bogat. Tot în Vale am auzit-o pe următoarea: „Unde sunteți, oştenii mei? “$, 
întreabă Ştefan cel Mare. „La Braşov, Măria ta!“ iar în Călăraşi unuia dintre cartiere 
i se spune La doi moldoveni. 

? Ricardo Godoy (,„Mining: Anthropological Perspectives“, în Annual Re- 
view of Anthropology, 1985, 14:199-217) consideră că, spre deosebire de alte teme, 
„cauzele, consecințele şi semnificația migraţiei în regiunile miniere au fost analizate 
ad nauseam, şi este puţin probabil că alte cercetări pe acest subiect vor aduce vreo 
noutate conceptuală, în afară, poate, de alte studii de caz inutile“ (p. 211). 

3 Pe baza anuarelor demografice şi statistice nu am putut realiza o radiografie 
a migraţiei în Vale în funcţie de locul de origine. 

Valea Jiului a cunoscut o creştere semnificativă a populației! înce- 
pând cu anii '50 (vezi Anexa 1 de la sfârşitul capitolului). Dacă, la sfârşitul 
anilor '40, doar 56.000 de persoane se aflau în Valea Jiului, în 1960 cifra 
aproape că se dublase. La începutul anilor '70 ea se apropia vertiginos de 
150.000, pentru ca în anii '90 să atingă valoarea de 170.000. Politica 
comunistă de industrializare forţată, statutul ideologic al minerilor — 
consideraţi „avangarda proletariatului“ —, beneficiile materiale şi simbolice 
acordate lor în regimul comunist explică popularea intensivă a Văii. Acest 
proces diferă însă, atât prin ritm, cât şi prin motivații (pentru a anticipa puţin), 
în funcţie de anumite perioade. Dinamica personalului angajat în industria 
minieră este relevantă din acest punct de vedere (vezi Anexa 2 de la sfârşitul 
capitolului). În condiţiile în care, la începutul anilor "50, numărul angajaţilor 
nu atingea nici 20.000, acesta se măreşte în câţiva ani, menţinându-se cu 
mici fluctuații în jurul valorii de 25.000, până în 1977 — anul marii greve a 
minerilor, atunci când Ceauşescu a fost obligat să meargă la Lupeni, ca să 
negocieze direct revendicările minerilor. În anii care au urmat până la căderea 
regimului comunist, s-a încărcat în mod excesiv schema de personal din 
minerit, după cum susţin şi directorii minelor, astfel că, în 1990, cifra 
angajaţilor aproape că se dublase în comparaţie cu 1977, ajungând la 49.000. 

Dacă, până în 1977, creşterea populaţiei Văii şi a numărului de angajaţi 
în minerit se înscrie într-o logică oarecum normală a dezvoltării industriale 
a regiunii, amploarea pe care o ia migraţia în anii '80 are alte carateristici şi 
alte semnificaţii. Una dintre diferenţele majore constă în demararea, la 
sfârşitul anilor *70 şi începutul anilor 80, a unei politici statale de aducere 
a forţei de muncă în Valea Jiului. Aceasta este perioada în care au început 
marile „acțiuni“: acţiunea 3000, 5000, 7000 etc., prin care erau aduşi oameni 
— din ce în ce mai mulţi — din toate zonele ţării şi, în special, din Moldova, 
după cum susţin foşti recrutori. Nu se poate afirma cu certitudine care este 
numărul lor şi la ce cote se ridică migraţia pe care au determinat-o. Ele 
combinau detaşările forţate ale muncitorilor de la diferite întreprinderi cu 
recrutările de personal organizate de fiecare mină, prin delegaţi special 
trimişi în fiecare judeţ al ţării — de regulă, la Forţele de muncă din localităţile 
avute în vedere —, a căror obligaţie era cea de a atrage oamenii în Vale. 
Acţiunile însoțeau, totodată, ordinele de realizare a stagiului militar la mină 


1 Trebuie menţionat faptul că toate datele statistice privind dinamica populaţiei 
Văii includ atât mişcarea migratorie, cât şi pe cea naturală. 


72 MARIA GRECU 


şi inițiativele individuale bazate pe beneficiile economice din Valea Jiului. 
Un decret din anii '80, spun funcționarii de la serviciul Personal al minelor 
Lonea şi Petrila, prevedea chiar eliberarea de stagiul militar în condițiile 
angajării pentru cinci ani în minerit. 

Aceste „acțiuni“ s-au întipărit adânc în memoria colectivă, repre- 
zentând, alături de migraţia fondatoare de la sfârşitul secolului al XIX-lea 
şi începutul secolului al XX-lea, unul dintre evenimentele des menționate 
în istoriograme (a se vedea „Un spațiu şi un timp“ din primul capitol). În 
general, ele sunt asociate cu venirea moldovenilor, discursul dominant 
sugerând că anii '80 au determinat o populare intensivă a Văii cu moldoveni. 
Răspunsul dat la o probă de limbă pentru cuvântul „moldovean“ ilustrează 
bine această percepţie: „Au cam împânzit aicea zona asta. Erau acțiunile 
astea, 5000, 7000 de angajați într-un an. Se duceau oameni după ei şi-i 
aduceau. Şi de unde? Din Moldova; pentru că acolo erau patru-cinci la 
părinţi, posibilităţi economice nu erau prea multe, iar aicea se tot punea 
accent pe cărbune. Încă mai erau uzine şi fabrici care consumau şi aveau 
nevoie de energie. Şi, cum veneau aici, le dădea case la internat şi după un 
an de zile apartament, şi se stabileau, normal, nu? Eu zic că 70% din 
populația Petroşaniului e din Moldova. Dintre cei veniţi. Acuma, sunt şi 
localnicii... Cam jumătate sunt moldoveni“. În ciuda reprezentărilor exis- 
tente, imaginea unei „invazii“ a moldovenilor nu este la fel de bine susţinută 
prin cifrel. În anul 2000, cei născuţi în Moldova reprezentau doar 17,1% 
din populaţia Văii Jiului, faţă de 49,4% născuţi în Vale sau în restul judeţului 
Hunedoara, 12,8% veniţi din Transilvania, 11% din Oltenia şi 9,7% din restul 
ţării (vezi Anexa 4 de la sfârşitul capitolului). Cum se explică însă această 
imagine, şi de ce are ea conotaţii negative? Şi, în fond, prin ce se deosebesc 
deplasările de populaţie din Moldova de cele din alte zone ale ţării? 

Datele statistice arată că Moldova a fost, de-a lungul timpului, regiunea 
al cărei sold migratoriu a avut mereu valori negative (care înregistrează, 
totuşi, variaţii de la un judeţ la altul”). Fideli unei abordări demografice şi 


1 Nu e de la sine înţeles că am putut afla uşor numărul de moldoveni din Vale. 
Nici Poliţia din Petroşani şi nici Primăria nu deţin date referitoare la structura 
populaţiei Văii Jiului în funcţie de locul de origine, pentru a le obţine fiind necesar 
un drum la Deva. 

2? Singurul care face excepţie este judeţul Galaţi. Celelalte au avut mereu un 
sold migratoriu negativ, Vaslui şi Botoşani fiind printre judeţele ţării caracterizate 

modelelor push-pull din sociologia migraţiei, unii cercetători discută 
problema migraţiei moldovenilor la nivelul variabilelor socio-economice 
şi demografice care traduc oportunităţi şi constrângeri structurale specifice 
zonelor de plecare şi sosire. Din această perspectivă, s-ar putea spune că 
fundamentul unei probleme moldoveneşti rezidă într-un „model cultural 
regional“, caracterizat de o natalitate puternică şi o dezvoltare economică 
slabă. Moldova a reprezentat astfel, şi reprezintă încă, spre deosebire de 
celelalte regiuni istorice?, o zonă cu o maximă „putere de respingere 
rezidenţială“, fapt manifestat prin ceea ce Trebici şi Hristache (1986) au 
numit „moldovenizarea“* ţării. 

Acest fenomen numit generic „moldovenizare“ înregistrează, probabil, 
de la caz la caz, o serie de particularităţi. În contextul socio-economic şi 
politic al anilor '70 şi "80, e aproape firesc ca Moldova să fi constituit 
regiunea predilectă a recrutărilor de personal şi a detaşărilor forţate spre 
Valea Jiului. Dar care sunt caracteristicile populaţiei care a migrat în Vale? 
Ce fel de oameni au venit? De ce au venit? Au ei aceleaşi comportamente 
sociale? La prima vedere, se poate constata că distribuţia moldovenilor din 
Valea Jiului nu este uniformă pe toate cele opt judeţe, Vaslui, Botoşani, laşi 
şi Bacău fiind cele care au furnizat un număr mai mare de migranţi (vezi 
Anexa 4 de la sfârşitul capitolului). Veniţi preponderent din mediul rural şi 
motivaţi, cum ar fi de aşteptat, de avantajele economice din minerit, ei nu 
au învestit, în mod obligatoriu, cu acelaşi sens migraţia în Vale, nu au avut 
la bază o aceeaşi situaţie socială şi nu şi-au construit proiecte de viitor 
identice. Şi, nu în ultimul rând, nu toţi au rămas. 

Valea a reprezentat un important spaţiu de tranzit, de care numai 
fluctuațiile uriaşe ale personalului din minerit, de care vorbesc recrutorii, şi 
reprezentările negative asupra „invaziei“ şi efectelor ei pot, într-o anumită 


de o presiune demografică foarte ridicată (cf. Trebici, V. şi Hristache, I., Demografia 
teritorială a României, Ed. Academiei, Bucureşti, 1986). 

! În sensul pe care-l dă Dumitru Sandu conceptului, definind regiunile istorice 
ca spaţii culturale de maximă omogenitate (Sandu, D., Spațiul social al tranziţiei, 
Ed. Polirom, laşi, 1999). 

> Muntenia, Moldova şi Oltenia sunt regiunile istorice care au înregistrat înainte 
de 1990, şi care înregistrau chiar şi la mijlocul anilor '90, o balanţă migratorie 
negativă (numărul plecărilor era mai mare decât numărul sosirilor). Moldova este 
însă regiunea cu capacitatea maximă de respingere (cf. Sandu, D., op. cit.). 

5 Autorii desemnează prin acest termen deplasările masive de populaţie din 
Moldova spre alte zone ale ţării. 

măsură, să dea seama. În anii '80, mărturisesc foşti recrutori, existau luni 
când se făceau două sute de angajări şi tot atâtea lichidări, fapt ce-i obliga 
pe cei care se ocupau cu atragerea forţei de muncă să aducă şi mai mulţi 
oameni şi să creeze condiţii prielnice pentru sedentarizarea lor (adesea în 
detrimentul celor care erau de-ai locului, după cum afirmă aceştia). Iar acest 
du-te-vino a avut un caracter în mod esenţial perturbator. 

Imaginea unei dezordini sociale provocate de valurile de migraţie şi a 
unei distrugeri a valorilor minereşti, în cele din urmă — în măsura în care o 
cultură minerească defineşte anumite modele de conduită în viaţa 
profesională şi socială, influențând, totodată, şi sfera privată, relaţiile dintre 
sexe, modurile de petrecere a timpului liber etc. —, sunt adânc întipărite în 
memoria locuitorilor Văii. „Se fura din cămine când venea câte un val şi 
plecau alții. Furau din dulapuri, lucrurile, hainele colegului, pantofii... Îi 
mai găsea poliția, dacă nu, cumpăra altele. Aşa era. N-aveai ce să faci“ 
(V.G.). „Până atunci nu văzusem femei în cârciumă — spune o femeie din 
Petrila. Beau până nu mai puteau şi dup-aia țipau unele la altele de le 
auzea toată lumea. E o ruşine...“ Majoritatea localnicilor! cu care am stat 
de vorbă asociază perceperea unei degradări a Văii cu venirea moldovenilor: 
„Moldovenii au stricat Valea! Au venit aicea mulți cu acțiunile ălea. [...] 
Nişte sălbatici, necivilizaţi, domnule. Distrugeau tot. Bătăi, scandaluri... 
Se îmbătau şi spărgeau geamurile de la blocuri...“ (M., Petroşani). 

Venirea, aparent masivă, a moldovenilor şi, în general, intensificarea 
migraţiei în Vale trebuie interpretate într-un context socio-politic particu- 
lar. Amploarea pe care a avut-o migraţia după 1977 şi până în 1990? ascunde, 
sub pretextul creşterii productivităţii muncii, alte mize. Ipoteza formulată 
de Vintilă Mihăilescu (2001) este că raţiunile acestui fenomen sunt mai 
mult politice decât economice — mai ales că, în acei ani, mineritul devenise, 
spun unii analişti, nerentabil —, efectul urmărit fiind cel de a slăbi 
solidaritatea şi conştiinţa de sine a minerilor. Aşa se explică şi măsurile 


! Folosesc cuvântul „localnic“ ca termen generic pentru cei care se consideră 
de-ai locului. Printre ei se află şi ardeleni, şi olteni, chiar şi câţiva moldoveni care 
„au uitat“ de unde (şi când) au venit. În capitolul „La umbra minei. Populaţia 
autohtonă din Valea Jiului“, termenul îi desemnează pe „momârlani“. 

? Migraţia în Valea Jiului şi angajările în minerit au continuat şi în prima 
jumătate a anilor *90. În această perioadă s-a renunţat la strategiile de recrutare a 
forţei de muncă, migraţia, de amploare mult mai mică, şi contracarată, se presupune, 
de un flux de mişcare inversă, bazându-se numai pe iniţiative individuale. 

luate în ultimul deceniu al regimului comunist, de protecţie împotriva 
angajării indivizilor potenţial „periculoşi“, după cum mărturisesc foşti şi 
actuali funcţionari de la serviciile Personal ale minelor Lonea, Petrila şi 
Livezeni!. Ce se urmărea astfel era ca evenimente de genul grevei din 1977 
să nu se mai repete, lucru ce se putea asigura prin dezbinarea şi, în acelaşi 
timp, controlarea comunităţii minereşti. Fluctuaţiile personalului din minerit 
sunt fireşti, pentru că nu se adaptează toţi muncii în subteran. A le amplifica 
înseamnă însă altceva. 

În urma valurilor de migraţie s-a născut o vorbă mereu spusă cu 
mândrie: Valea îşi selectează oamenii! Căci numai „cei care aveau tăria de 
caracter şi chiar aveau dorința să muncească rămâneau“, explică cei 
stabiliţi în Vale. Şi printre ei se află şi moldoveni. 


3. „PERUCILE“ — O CATEGORIE STIGMATIZATĂ 


Moldoveanul este pentru noi aşa o chestie, 
aşa cum suntem noi pentru momârlani, barabele, 
aşa sunt moldovenii pentru barabe? 
(probă de limbă, miner moldovean, 33 de ani) 


În imaginarul colectiv al Văii, unul dintre semnele distinctive ale 
moldovenilor, marcator, totodată, al unei inferiorităţi, constă în accentul 
ăla stricat, în pocita aia de vorbă. În acest sens, într-un număr important 
de probe de limbă, moldovenii apar caracterizați ca fiind cei cu limba lată, 
care vorbesc stricat, şi nu de puţine ori, în interviuri, am constatat că 
pierderea accentului poate funcţiona ca un „dezidentificator“ (Goffman, 
1975), atâta timp cât recunoaşterea acestui marcator pare să fie însoţită de 
un sentiment al ruşinii: „Domnişoară, la dumneavostră se simte că sunteţi 
din Bucureşti. Eu, dacă nu aţi şti nimic de mine, de unde aţi zice că sunt? 
Pot să spun fără probleme că sunt din Ardeal. Mi-am pierdut repede accentul 


! Printre aceste măsuri se înscriau cercetarea atentă a dosarelor angajaţilor, 
înfiinţarea unor laboratoare ale Securităţii care monitorizau viaţa socio-politică a 
Văii, şi infiltrarea unor informatori în interiorul minelor. 

2 Pentru înţelesul termenilor „momârlani“ şi „barabe“, vezi capitolul „La umbra 
minei“. 

de moldovean“. Conştiinţa acestei diferenţe de ordin lingvistic îi conduce 
chiar, pe unii dintre cei veniţi din Moldova, spre diverse raţionalizări (care 
se încadrează, s-ar putea spune, în retorica „orientalismului metonimic“!, 
potrivit căruia Moldova, prin aşezarea ei la est, ar fi regiunea defavorizată 
a geografiei simbolice a spaţiului românesc): „Probabil din dialect a apărut 
ideea asta, că sunt mai proşti, că cică nu articulează bine cuvintele. [...] 
Probabil că ei au fost mai încuiaţi, că peste ei au trecut şi... tătari şi turci. 
Ei n-au avut timp să înveţe şi au fost marginalizați. Moldova a fost pe 
partea cu ruşii, nu spre Occident...“ (M., miner șef de schimb). 

Potrivit heteroidentificărilor, moldovenii formează prostimea, gințile, 
paria Văii Jiului. Ei sunt văzuţi ca nespălaţi, primitivi, care fac grămezi de 
copii. Totodată sunt consideraţi săraci, veniţi cu actele în buzunar şi cu ce 
aveau pe ei, n-au ce mânca acasă şi mănâncă mult la cantină”. Sărăcia, se 
pare, este un atribut inerent moldovenilor, imagine care este însă preluată, 
după cât am putut să-mi dau seama, dintr-un discurs stigmatizant domi- 
nant, construit la adresa disponibilizaţilor şi ţiganilor — două categorii sociale 
profund discreditate şi care, deseori, se suprapun. Un mic fragment dintr-un 
interviu este relevant în acest sens: 


I.: Dacă veniţi la noi la mină, la cantină, o să vedeţi numai copii de 
moldoveni, cerşind de mâncare. 
S.: Sunt mulți copii de disponibilizaţi. Şi-au băgat Ordonanţa şi 
acum nu mai au din ce trăi. De ţigani, mulți... nu numai moldoveni. 
IL.: Tot aia e. 
(I. — miner, născut în Lupeni; S. — miner, venit dintr-un sat 
de lângă Târgu-Jiu) 


! S. Antohi (Civitas imaginalis. Istorie şi utopie în cultura română, Ed. Polirom, 
Iaşi, 1999) preia conceptul de „orientalism“, aşa cum este el definit de E. Said, 
specificând că există un proces cosubstanţial acestuia, şi anume o regionalizare a 
stigmatului potrivit axelor de construcţie a orientalismului. În acest sens, el afirmă 
că „orientalismul este metonimic: el se reproduce şi în interiorul continentului 
european, şi în interiorul unui stat federal, şi în graniţele unui stat naţional etc.“ 
(p. 304). 

2? În Rovinari se spune că moldovenii au confundat turnurile termocentralei cu 
o cantină. 

Repertoriul simbolic al heteroimaginilor moldovenilor din Vale nu este 
însă pe deplin coerent. Din toate interviurile realizate cu mineri reiese că 
moldovenii reprezintă, într-o anumită măsură, baza mineritului, muncind 
cu precădere la frontal, în inima minei, acolo unde se scoate cărbunele. Ei 
sunt consideraţi oameni harnici, muncitori, conştiincioşi, răbdători, robuşti, 
care mănâncă lucrul. Dar dacă statutul de muncitor în subteran este valorizat 
pozitiv în reprezentările asupra mineritului, datorită efortului şi pericolelor 
pe care le presupune, nu este scutit de interpretări ironice când e vorba de 
moldoveni. În plus, în probele de limbă realizate cu non-moldoveni, aceste 
atribute pozitive nu apar. 

Având în vedere specificul mineritului, conotaţiile devalorizatoare ale 
muncii prestate de moldoveni (şi ale muncii în subteran, implicit) par 
paradoxale. Eram într-o cârciumă şi stăteam de vorbă cu doi mineri de la 
Lupeni despre ce înseamnă lucrul la mină, despre cât de greu e şi ce calităţi 
reclamă acest tip de muncă, când ei m-au întrebat zâmbind: „Ştiţi de ce s-a 
stricat treaba în minerit?“. Pusă într-o mare încurcătură, pentru că nu aveam 
pregătit un răspuns care să nu-i jignească în vreun fel, am schiţat cu timiditate 
un „nu“ din cap. „Pentru că ne-au plecat combinele“, mi-au zis, de data aceasta 
râzând de-a binelea. Stânjenită vizibil de faptul că nu pricepeam la ce fac 
referinţă, s-au grăbit să-mi explice tot printr-o glumă: „Da de ce se ară în 
Moldova cu tractoarele? Pentru că au plecat boii în Valea Jiului“. Am 
înţeles astfel că moldovenii sunt consideraţi harnici, dar proşti, căpoşi, bătuți 
în cap, buni de muncă, cu alte cuvinte, căci, aşa cum spune o altă glumă: 
Dacă n-ai bani să-ţi iei un tractor, ia-ti un moldovean pe lângă casă. 

Această „explicaţie“ (pe care o găseam, la început, contradictorie) am 
primit-o tot de la cei doi mineri, atunci când i-am întrebat dacă era adevărat 
că moldovenii fac munca cea mai grea în mină: „Aşa se spune, că în subteran 
găseşti numai craterele şi moldovenii. Înţelegeţi? Craţerele şi moldovenii. 
Important e să munceşti cu cap, nu aşa, oricum, ca o maşină. Noi ne numim 
din categoria ailaltă, nu minerii, ci din cei care văd lateral. Moldovenii au 
o viziune mai strâmtă... Da’ în subteran nu-i de joacă! Noi glumim când îti 
spune: «Hai să luăm lemnul ăsta mare!» — «Hai, nu fii moldovean! », sau 
îți zice brigadierul: «Trebuie să săpăm o groapă» — «Las” că punem doi 
moldoveni». Da’ la nevoie toţi suntem uniţi şi n-ai voie să faci nici cea mai 
mică greşeală...“ (1.). Asumarea acestei devalorizări a muncii în abataj şi 
identificarea cu un statut inferior este exprimată şi în câteva probe de limbă 
realizate cu moldoveni: „Moldoveanul e cel mai fraier muncitor din Valea 

Jiului, adică cel mai docil. Adică, în ce sens: face tot ce i se spune, fără să 


cc 


crâcnească“ (disponibilizat, 40 de ani), sau „Moldoveanul dă la lopată... 
că altceva nu mai ştie să facă“ (miner, 35 de ani). 

În imaginarul colectiv al Văii sunt invocate o serie de semne ale 
„moldovenităţii“ ce ţin de registre multiple, stereotipuri pe baza cărora 
indivizii operează categorizări superficiale pe criteriul originii. De altfel, 
judecăţile negative la adresa „momârlanilor“, „moroşenilor“ sau oltenilor 
nu lipsesc nici ele, cei din urmă, de exemplu, fiind apreciaţi drept fofilatori, 
care vântură apa pe galerie şi care au gâtul lung pentru că se uită peste 
Parâng să vadă dacă mai sunt locuri în Valea Jiului — cum spune o glumă 
locală. Spre deosebire de celelalte categorii definite pe criteriul originii, în 
cazul moldovenilor conturarea unui stigmat pare a fi întărită de anumite 
expresii recurente din interviuri şi din probele de limbă, care atrag atenţia 
asupra existenţei unei zone protejate a vorbirii sociale: „Moldoveanul e un 
om venit din Moldova. Tot om e şi el“, sau „Moldovenii sunt vinituri. Au 
venit mulţi aicea... Eh, tot români Sunt şi ei“. 

Aşa cum precizează câţiva localnici, există şi „un sens rău, şi un sens 
bun al cuvântului“, „un sens serios şi un sens mai la batjocură, care e o 
denumire care a apărut acuma, după popularea Văii cu moldoveni“. Dar 
„tot oameni sunt şi ei“, zic toţi, în final. Cei veniţi din Moldova, la rândul 
lor, ţin să spună că „la noi aici, în Vale, sunt oameni de toate rasele, proveniti. 
Fiecare are naţia lui, cum e născut“, întărind cu afirmaţii de genul: „Să 
ştiţi că noi nu facem diferenţă. E tot român, ca şi noi“. Ca să primesc într-o 
zi, într-un moment în care nu mă mai aşteptam să aflu ceva nou prin probele 
de limbă, un răspuns, pe cât de scurt, pe atât de interesant: „E nația mea. 
N-am ce să schimb“. 

La prima vedere, în limbajul local a fi moldovean reprezintă „diferenţa 
ruşinoasă“, în termenii lui Goffman (idem), desemnând o categorie şi, im- 
plicit, o identitate socială discreditate. Conştiinţa unor reprezentări nega- 
tive care apasă asupra celor veniţi din Moldova o determină pe S. — soţia 
unui disponibilizat cu care am făcut un interviu — să spună că „moldoveanul 
e ceva, aşa, urât, că aşa suntem noi văzuţi, mai altfel, de parcă am avea 
coarne, sau trei picioare“. Un anumit sentiment de ruşine poate să explice 
şi reacţia neaşteptată de apărare a unui angajat la mină care, în momentul în 
care a fost arătat cu degetul de către colegii săi, ca răspuns la întrebarea 
„Lucrează moldoveni aici“, a zis: „Nu mai sunt moldovean, că m-am operat 
de mult de asta!“. Totuşi, cel puţin o întrebare rămâne: cum se explică sau 
ce se ascunde, în fond, în spatele acestei etichetări negative a moldovenilor? 

De la o glumă locală le vine şi porecla de sârme, cei din Vale spunând 
că, atunci când au venit moldovenii, erau atât de mulţi, încât nu mai încăpeau 
în vagoane, şi, „cum stăteau ei aşa pe trenuri, strigau din față până la 
ultimul: «Sârmă!», să nu dea cu capu” de firele electrice“. Mai mult însă, 
aşa cum am spus mai sus, localnicii dau o notă peiorativă migraţiei 
moldovenilor în Vale, amintind de „trenurile foamei“ ale anilor '80 de pe 
ruta laşi-Timişoara, cu care veneau numai săraci, analfabeți şi toate leprele 
țării!. Ipoteza pe care am formulat-o la început se referă chiar la importanţa 
acestei migrații şi, în special, a contextului socio-economic şi politic în 
care ea s-a desfăşurat, pentru înţelegerea discursului asupra moldovenilor, 
a mizelor pe care le comportă categorizările operate în interiorul colectivităţii 
minereşti. 

„Efectul de «ultim val»“ (Mihăilescu, 2000) este elementul care joacă 
un rol important în explicarea reprezentărilor negative asupra moldovenilor. 
Asociată în imaginarul colectiv dezordinii sociale, decăderii morale şi, într-o 
măsură deloc neglijabilă, distrugerii coloniilor minereşti — valorizate ca 
forme tradiţionale minereşti de locuire —, venirea acestora este indisociabil 
legată de o degradare simbolică a comunităţii Văii: „Pe atunci [anii '60-"70], 
când ieşeai pe stradă dădeai noroc cu toată lumea. [...] Dup-aia a venit 
Ceauşescu să dezvolte Valea, a construit blocurile ăstea care le vedeți în 
toată Petrila... Asta în locul coloniilor. Înainte se trăia în colonii, cum e 
cea de la Lonea, dacă aţi văzut-o — curate, îngrijite. Blocurile ăstea îs 
toate locuite numai de ţigani şi moldoveni. Ar fi fost şi ele frumoase dacă 
nu le distrugeau. [...] Bine, mai stau şi localnici în ele, că n-au avut ce 
face...“ (M.C.). Şi, poate mai mult decât bărbaţii, femeile venite din Moldova 
atrag, aprecieri negative: „Când le vezi stând toată ziua pe bancă, bârfind... 
mă întreb ce s-a întâmplat cu... Nu era aşa — spune I.V., pensionar, născut 
şi crescut în Vale, fiu de miner, şi care îşi exprimă acum nostalgia faţă de 
perioada anilor '60, când încă se mai respecta, după părerea lui, un stil de 
viaţă, anumite valori care ţin de minerit. Să fi văzut, domnişoară... 
unguroaicele nu stăteau o clipă locului. Şi când le vedeai pe bancă ele 


1 O glumă pe care am auzit-o atât în Valea Jiului, cât şi la Rovinari, şi care este 
relevantă din acest punct de vedere, este următoarea: De ce miroase Moldova ca o 
floare? — Pentru că au plecat buruienile. Moldovenii însă, la rândul lor, reconvertesc, 
într-un fel, statutul de „invadatori“ într-un rol de „eroi civilizatori“ în raport cu 
populaţia băştinaşă: Dacă n-ar fi venit moldovenii aici, momârlanii erau şi acum în 
copaci. 


80 MARIA GRECU 


făceau ceva, croşetau, nu ca moldovencele ăstea... puturoase... trebuie s-o 
spun, care nici masa n-o mai pun când le vin bărbaţii de la şut...“. 

De unde şi afirmarea unei protecţii simbolice împotriva moldovenilor 
— în calitate de ultimi veniţi —, care sunt, astfel, transformați în „străini“ şi 
plasați, în consecinţă, la periferie. Discursurile localnicilor lasă să se 
înţeleagă că o coabitare cu moldovenii pare imposibilă sau, cel puţin, 
refuzată. Eticheta de MŢT — Moldoveni-Tigani-Tântţari —, pusă unei zone a 
Petroşaniului, nu face decât să întărească ideea unei segregări spaţiale 
simbolice!, exprimată şi de câţiva locuitori din Petrila, pentru care cartierul 
8 Martie reprezintă o groapă de gunoi, de a cărei imagine în special locatarii 
blocurilor sunt responsabili: „Se construiau zeci de blocuri într-un an. Cum 
au fost făcute... vă daţi seama. Da’ nici să schimbi apartamentul după ce 
locuiai în el câteva luni; îl distrugeau, cum am văzut eu cu ochii mei, de nu 
mai avea nici uşi, pereții murdari cum nu vă imaginaţi... Nu ştiu ce făceau. 
Necivilizaţi, veniți din fundul Moldovei, unde n-aveau nimic, ce să ştie?“ 
(G., miner la Petrila). 

Astfel, moldovenii reprezintă perucile, adică cei „care ne stau pe cap“, 
spun localnicii. Ei sunt cei care au „invadat“ Valea, cei care au „poluat-o 
simbolic“, prezenţa indezirabilă şi stigmatizată de la nivelul comunităţii 
minereşti. O explicaţie complementară a acestui fenomen vine însă şi dinspre 
conceptul propus de Goffman (1975), de „stratificare a stigmatului“, în 
măsura în care, în contextul actual, imaginea minerilor ca „elită“ a clasei 
muncitoreşti — puternic susţinută propagandistic în regimul comunist — a 
suferit grave deteriorări. În buna logică a delegării responsabilităţii pentru 
anumite acte percepute ca negative, o colectivitate discreditată îşi 
construieşte un „ţap ispăşitor“. Iar moldovenii constituie primele „uscături“ 
ale minerilor, căci, aşa cum spune o vorbă românească (pe care am auzit-o 
mult prea mult în Vale), pădure fără uscături nu există. De aceea, nici 
sfatul pe care l-am primit de câteva ori pe teren nu avea cum să fie altul: 
„Nu-ti pierde timpul cu moldovenii. N-au nimic interesant să-ţi spună“. 

În acest moment, o întrebare îmi revine în minte: cine sunt aceşti 
moldoveni rău-văzuţi în Vale? Stigmatul este o construcţie colectivă ce are 
ca obiect un actor colectiv, idealizat. A identifica totuşi, cu precizie, 
trăsăturile sociale ale acestei categorii discreditate, ar presupune o nuanţare 


1 Nu ştiu încă dacă, în mod real, locuitorii acestui cartier sunt majoritar din 
Moldova. 

binevenită a „problemei moldoveneşti“. Numai printr-o cercetare aprofun- 
dată asupra migraţiei în Valea Jiului şi, de ce nu, chiar desfăşurată în locurile 
de origine ale moldovenilor veniţi la mină, s-ar putea realiza acest lucru. 
Totodată, o asemenea analiză m-ar putea ajuta să înţeleg mai bine cum de 
am fost sfătuită de cineva născut şi crescut în Petroşani, care are o părere 
foarte proastă despre moldoveni, să vorbesc cu un pensionar, „miner 
autentic“ — după spusele lui —, care, întâmplător, era moldovean. Surprinsă 
de acest fapt, l-am întrebat încă o dată dacă mă trimitea la cineva venit din 
Moldova. Răspunsul m-a uimit: „Da, dar nu contează“. E adevărat că 
toleranța creşte o dată cu familiaritatea, cu apropierea de un individ potenţial 
stigmatizat. În cazul de faţă, însă, este vorba nu atât de o toleranţă, cât de o 
includere a persoanei respective în categoria minerilor adevărați. 
Pensionarul în cauză nu era la fel ca toţi ceilalţi moldoveni, şi aceasta nu 
datorită unor atribute intrinseci lui (deşi, în genere, sunt percepute ca atare). 
Contextul şi comportamentele sociale constituie variabilele explicative. 


4. TRANSFER DE APARTENENȚĂ. 
MINERI ȘI DISPONIBILIZAŢI MOLDOVENI 


Dar sunt fel şi fel de moldoveni... Am întâlnit moldoveni 
care au devenit oameni de pe urma mineritului. 
(probă de limbă, miner moldovean, 33 de ani) 


„Cum de ce am venit în Valea Jiului? Pentru bani, pentru ce altceva? 
— mi-a răspuns, puţin surprins de întrebarea mea naivă, un miner moldovean. 
E şi muncă, dar măcar ştii care-i treaba, ştii pentru ce tragi, pentru bani! 
Aşa era înainte, de asta am venit. Ne-am gândit că ar fi un viitor...“ (C.S.). 
Motivația economică explică migraţia moldovenilor şi, în general, popularea 
Văii Jiului. Condiţie fundamentală a mobilităţii geografice şi a rămânerii în 
Vale — în măsura în care a existat o migraţie mai mult sau mai puţin forţată —, 
această motivaţie nu defineşte însă un simplu calcul individual de tip cost- 
beneficiu şi nu învesteşte, în mod obligatoriu, cu acelaşi sens experienţele 
de viaţă şi de muncă ale moldovenilor. „Viitorul“ nu are mereu aceleaşi 
semnificaţii. Dar ce înseamnă el, la ce se referă şi cum se realizează? Este 
el orientat spre comunitatea minerească, sau nu? Dincolo de componenta 
economică, „realizarea unui viitor“ presupune construirea unor relaţii sociale 

cu diferite instanţe de interacţiune, care alcătuiesc mijloace de asigurare a 
unei apartenenţe, oricare ar fi (dar e foarte important de ştiut care este) 
grupul de referinţă. Căci, pentru a face apel încă o dată la ideea propusă de 
Vintilă Mihăilescu, ce se urmăreşte, în ultimă instanţă, este „asigurarea 
apartenenţei şi controlul excluderii“|. 

Intenţia iniţială a tuturor moldovenilor cu care am stat de vorbă a fost 
de a lucra la mină pentru o perioadă relativ scurtă de timp, după care, cu 
banii câştigaţi, să se întoarcă la locul de origine sau să-şi încerce norocul în 
altă parte. Discrepanţa dintre dorinţa iniţială şi rămânerea lor în Valea Jiului 
este explicată de unii printr-o expresie pe care am auzit-o foarte des în 
interviuri: „Valea ne-a corupt“. Discursul lor lasă să se înţeleagă că nu a 
fost vorba de o alegere raţională: „Am venit cu ideea ca să stau până-n 
armată, ca să câştig nişte bani. Banii ăştia...! M-au luat pe sus, nu mi-am 
dat seama ce se întâmplă...“ (P.I.), sau: „Tot am fost plecat acasă, în 
concediu, mă refer; îmi spuneam: «Mă întorc înapoi să mai lucru încă 
două luni, atât». Mă mustra ideea asta a banilor; se câştiga bine. Şi uite 
aşa, două luni, două luni, şi au trecut cincisprezece ani...“ (N.C.). Alţii îşi 
explică prezenţa printr-un proiect mai mult sau mai puţin bine definit, de a 
câştiga şi economisi bani pentru a-i investi, mai târziu, în locul de origine: 
„Am venit în "91. Am lucrat şase luni, am plecat în armată, după care 
m-am întors şi mi-am continuat marea afacere. — Marea afacere? — Ei, da, 
n-a ieşit cum vroiam eu; n-am strâns atâția bani încât să plec de aici, nu 
mi-am terminat nici casa, şi stau aici şi lucrez, că nu am ce face. Deocamdată 
trebuie să mai ţin de Valea asta. Unde să mă duc?“ (|.), sau, cum spune un 
ajutor de miner de la Lonea, venit în '94 în Vale: „Banii, ce altceva [să mă 
atragă]? Bine, că nu mi-a plăcut... că puteam să merg şi-n alte părți. Sunt 
tânăr. Dar nu mi-a plăcut să umblu aşa, azi aicea, mâine dincolo. Asta a 
fost. Am rămas. Dar şi aşa nu se ştie dacă rămân definitiv. M-am căsătorit, 
dup-aia a venit un copil, şi am zis să mai Stau să-mi fac o situaţie. Nu se 
ştie dacă rămân definitiv sau nu. — Dar unde aţi vrea să plecaţi? — Păi casa 
mi-o construiesc indiferent, să fie acolo. Îmi fac o casă la țară, că nu se ştie 
ce-o să fie cu mineritul aici“ (F.). 

Nu întâmplător axa care deosebeşte şi structurează cele două discursuri 
este una temporală, şi anume: înainte de 1990/după 1990. Masa amorfă de 
moldoveni se diferenţiază, astfel, pe criteriul momentului venirii în Vale, 


1 Mihăilescu, V., „Vecinătate şi socialitate“, în Mihăilescu, V. (coord.), Vecini 
şi vecinătăţi în Transilvania, Colecţia de antropologie, Ed. Paideia, 2002, p. 128. 

ce corespunde, în mare, unor contexte socio-economice particulare. A vorbi, 
prin urmare, de moldoveni în general, a devenit pentru mine, din start, o 
eroare, fiind de presupus şi de verificat, aşadar, dacă cei veniţi în perioada 
comunistă şi cei care au migrat după '90 au avut comportamente şi strategii 
sociale diferite în raport cu integrarea în comunitatea minerească. 

Pentru cei veniţi înainte de '90, una dintre dimensiunile importante în 
acest sens (şi pierdute, într-o anumită măsură, de cei care au migrat după '90) 
rezidă în avantajele economice ce se constituiau într-o politică a sedenta- 
rizării promovate în Valea Jiului. Remuneraţia minerilor, mult superioară 
faţă de cea a altor categorii de muncitori şi, în general, a altor categorii 
sociale, şi alte beneficii materiale reprezentau punctele forte ale Văii în 
perioada comunistă: „Se găseau mult mai multe lucruri, alimentar vorbind, 
şi totul era mai dezvoltat, mai aprovizionat ca-n alte părți, şi ca-n Bucureşti, 
că am lucrat şi acolo un an. Aici aveai de toate şi aveai bani cu ce lua. 
Pâinea o luai pe cartelă, carnea la fel, nici nu puteam să consumăm tot ce 
primeam...“ (P.C.). Facilităţile în materie de locuire nu erau de neglijat: 
„Locuinţă îți dădea imediat cum veneai — mi-a zis un miner moldovean 
care se află de şaptesprezece ani în Vale. Eu când am venit am lucrat o lună 
de zile şi am stat la cămin. După o lună, la prima plată m-am dus acasă şi 
mi-am adus femeia. M-am băgat într-un apartament şi, când a trebuit să-l 
zugrăvesc, am făcut cerere pentru alt apartament. Asta e al treilea, şi am 
refuzat vreo trei apartamente că nu-mi plăceau. Dacă nu venea Revoluţia, 
mă mutam şi din ăsta. [...] Aici, nimeni n-a venit de bunăvoie; a venit din 
cauza locuinţei. Locuinţele era la discreție... Puteai să-ţi cumperi şi mobilă... 
Găseai tot ce vroiai...“ (S.C.). 

Mai mult de atât, pe acest aşa-zis „tărâm al făgăduinţei“ — imagine pe 
care cei veniţi o supraevaluează acum, pe fondul crizei economice —, nu 
numai că primeai diferite recompense materiale, ci puteai chiar să-ţi 
revendici nişte drepturi, în virtutea statutului de miner, sugerează un 
moldovean venit prima oară în 1978 pentru a lucra doi ani la mină, şi care 
a revenit apoi în Vale, după trei ani de întrerupere a muncii: „Când ne-am 
mutat în apartamentul ăsta, aveam trei copii şi unul pe drum. Blocul unde 
am fost repartizaţi s-a dat în folosință abia în '93, şi ce puteam face? Nu 
era loc pentru toți într-o garsonieră. Aşa că am intrat aici cu japca, cum ar 
veni. Era mai scurt cablul pentru TV de la etajul 4 până sus pe bloc, şi am 
preferat etajul 4. Am obținut dup-aia repartiție“ (C.P.). Acest drept îl 
determină şi în ziua de azi, chiar ca disponibilizat, să nu-şi pună problema 

că poate fi dat afară din casă din cauza datoriilor pe care le are: „Nici nu mă 
gândesc. Să încerce numa’, că le fac un scandal...“ (C.P.). E de reţinut 
astfel că mecanismele economice care favorizau rămânerea în Vale erau 
dublate de stimuli simbolici. Propaganda comunistă a contribuit la emergenţa 
unor reprezentări asupra minerilor şi, în particular, asupra celor din Valea 
Jiului, de „detaşament de frunte“ al clasei muncitoreşti, „valoarea“ lor fiind 
asemănată, aşa cum mult mai plastic se exprimă un şef de sector moldovean 
de la Petrila, venit în '82 să lucreze la mină, celei pe care o reprezintă 
pentru fotbal Real Madrid: „Valea Jiului era un mit. [...] Eu provin dintr-o 
zonă minieră, dar Valea Jiului era mai de răsunet. E ca şi pentru un fotbalist: 
nici un fotbalist nu joacă la echipa locală când ar putea să joace pentru 
Real Madrid, nu?“. 

Angajarea la mină nu punea probleme în acea vreme. După '90 şi în 
special după '94 au apărut dificultăţile, şi nu numai în privinţa angajării, ci 
şi a locuinţelor, când „trebuia să ai relaţii“ ca să le obţii. Dar şi atunci, ca şi 
după aceea (indiferent de perioadă, în definitiv), a rezista la munca din 
subteran nu era uşor. Toţi mărturisesc că, la sfârşitul primei zile de lucru, 
singurul lor gând era să plece cât mai repede din Vale. Şi totuşi nu au făcut-o. 
Aptitudinile personale de a suporta şi îndrăgi, în cele din urmă, o muncă 
dură, reprezintă un motiv deloc neglijabil al rămânerii în Vale. Cu toată 
pertinenţa lui, însă, el nu este şi suficient. Adaptarea — care pentru unii a 
durat o lună, pentru alţii un an — nu se referă doar la lucrul în subteran, ci şi 
la o integrare socială, în măsura în care mina constituie un nucleu de 
socializare în jurul căruia gravitează relaţiile interumane de la suprafaţă. 

În ce măsură însă influenţează stigmatul raporturile sociale ale 
moldovenilor cu ceilalţi, atât la locul de muncă, cât şi în viaţa socială din 
afară? Este el asumat şi transformat într-o apartenenţă pozitivă sau, 
dimpotrivă, este negat şi voalat sub o serie de strategii de evitare pentru a 
accede la un alt statut şi la o altă identitate, în speţă cel/cea de miner? 
Conduce el spre o identificare colectivă a moldovenilor, spre recunoaşterea 
şi mobilizarea lor într-o apartenenţă comună, sau împiedică formarea unei 
comunităţi de origine? Şi, nu în ultimul rând, există diferenţe, în această 
privinţă, între cei veniţi înainte de '90 şi cei veniţi după? 

În primul rând, statisticile din anul 1999 privind distribuţia personalului 
din două întreprinderi miniere — Lonea şi Petrila — arată că moldovenii 
s-au integrat în ce-i mai mineresc cu putinţă, şi anume subteranul: 96,2%, 
respectiv 97,9% din moldovenii angajaţi la cele două mine lucrează în 
subteran, şi aceasta în condiţiile în care procentele sunt semnificativ mai 

mici în rândul celor născuţi în Hunedoara, Oltenia şi restul Transilvaniei 
(vezi Anexa 6 de la sfârşitul capitolului). Totodată, ei alcătuiesc, se pare, şi 
o prezenţă importantă în sindicatele minereşti, aflându-se, în prezent (fără 
a şti, însă, şi de când), atât la conducerea sindicatelor, cât şi în componenţa 
consiliilor sindicale ale minelor Petrila şi Vulcan!. Constituie aceste date o 
demonstraţie lipsită de echivoc a integrării totale a moldovenilor în 
comunitatea profesională? Să dau un răspuns pozitiv ar însemna să mă 
hazardez, întrucât ele pot explica, la fel de bine, şi contrariul, cu atât mai 
mult cu cât, la anumite niveluri ale ierarhiei organizaționale, în particular 
în administraţia superioară, moldovenii lipsesc?. După cum s-a putut observa 
şi în Franţas, cei care au lucrat cu precădere în subteran au fost maghrebinii, 
categorie socială, de altfel, profund stigmatizată şi marginalizată. Ei au fost 
aduşi special la mină pentru a face munca cea mai dură, blocându-li-se 
astfel şansa promovării sociale, în avantajul altor grupuri locale. Tot acest 
fenomen descrie o problematică deosebit de complexă, în care discriminarea, 
efectul de generaţie referitor la schimbarea atitudinii faţă de muncă şi luptele 
de putere între diferite comunităţi şi grupuri locale nu sunt decât câteva 
componente. 

Revenind însă la moldoveni, se poate spune că, în sfera activităţii, 
câştigarea unei competenţe profesionale le-a facilitat celor care au migrat 
în Vale înainte de '90 integrarea la locul de muncă şi a reprezentat pentru ei 
un mecanism de evitare a stigmatului: „M-am adaptat. Aici oamenii mergeau 
grămadă, ieşeau de la mină, mergeau la o bere. Eu fiind nou angajat, toți... 
Cum am venit eu din Moldova, eu vorbeam moldoveneşte. Toţi te aruncau. 
Plus de asta, până ai învăţat meserie. După ce ai învățat meserie, ai prins 
taurul de coarne. O început toţi să te aprecieze. Şi aşa o fost. Trebuia să 
înghiţi. Îţi spunea brigadierul: «Tu, de mâine, dacă nu vii tuns la lucru, tu 
la mine nu mai ai ce căuta!» Şi trebuia să te tunzi. Şi eu am nimerit la o 
brigadă bună, unde se câştiga bani, şi, ca să nu-l supăr, făceam tot ce 


! Nereuşind să obţin situaţia pentru mina Lonea, am apelat la o cunoştinţă de 
la Vulcan pentru a mă asigura, cât de cât, că Petrila nu reprezintă o excepţie. 

2 Trebuie precizat că mina Lonea este considerată „mină momârlănească“, la 
conducere aflându-se în special momârlani. În conducerea minei Petrila sunt, de 
asemenea, câţiva momârlani. 

3 Cegarra, M., Carpentier, C., „Cultures croisées“, comunicare prezentată la 
Conferința internațională de antropologie a bazinului minier, 23-26 mai 2000, 
Bethune, Franța. 

spunea“ (S.C., şef de schimb, Petrila). Sau, cum spune un actual brigadier 
de la Lonea: „Exact cam cum te ia ca pe un boboc la facultate, cu glume, 
cu una-alta. Eu am ţinut la glumă, am fost mai spiritual, am ştiut să aleg 
din toate astea. Ș-apoi n-am fost aşa ca să ţin strict de Moldova, sau de 
Muntenia. În Valea Jiului trebuia să-l faci prieten şi pe dracu!“ (PL.). 

Conştiinţa stigmatului creează o zonă protejată a vorbirii sociale, pe 
care nu întotdeauna am reuşit s-o fac vizibilă (şi e chiar firesc) printr-o 
întrebare directă de genul: „Se fac diferenţe la mină între ardeleni, moroşeni, 
moldoveni sau olteni?“. Întrebarea proiectivă „După experienţa dumnea- 
voastră, pe cine aţi prefera să aveţi ca ortac: un ardelean, un moldovean sau 
un oltean?“ a funcţionat în unele cazuri, răspunsul pe care l-am obţinut de 
la un fost brigadier de la mina Petrila fiind ilustrativ în acest sens: „Asta 
încerc să vă spun: nu naţia contează. În mină nu se fac diferenţe din astea. 
Din mină nu ştii niciodată dacă mai ieşi viu... Acolo jos n-ai voie să intri în 
divergențe, că depinde viata ta de asta. La suprafată... normal că există 
diferenţe... Oameni şi oameni... Dar, nu ştiu cum să vă explic, aicea în 
Valea Jiului nu trebuia să-ţi pui întrebarea la care nație aparții. Eu îs venit 
din Moldova, dar nu le-am spus asta minerilor mei. Se mai făceau glume, 
cu munca, cu astea, mai ales în condiţiile ălea... Nu mă supăram. Dar dacă 
se lua cineva de un moldovean, numai pentru că era moldovean, îi spuneam 
Că şi eu sunt tot de acolo, şi se făcea tăcere. Dar şi pe moldovean îl puneam 
la punct: «Ce, bă, eşti la tine acasă? Ce cauţi, mă, taman din Moldova în 
Valea Jiului? Stai în banca ta!» (B.). 

În discursurile celor veniţi după '90 (care sunt şi mai tineri!), reprezen- 
tarea de sine ca identitate socială discreditată este mai puţin pregnantă. Acti- 
vitatea la mină pare, din acest punct de vedere, oarecum decontextualizată, 
interpretată mai mult ca muncă în sine (dar şi ca valoare socială), şi nu în 
termeni de relaţie ce trebuie câştigată: „Eu nu fac diferențe între naţii. Am 
venit să muncesc, şi asta fac. Nu comentez şi-mi văd de treabă, să prind boul 
de coarne... Asta-i o vorbă care am auzit-o şi eu de la ăi mai bătrâni“ (P.), sau: 
„Nu contează locul, depinde de atitudinea fiecăruia. Dacă munceşti şi-ţi vezi 
de treabă... asta trebuie să faci. Dacă nu, de ce-ai mai venit în Valea Jiului? 
Dacă nu-ţi place munca, n-ai decât să pleci“ (F.). O relaţie trebuie cucerită 
însă chiar şi în această situaţie, şi anume relaţia de muncă, ce este asigurată 
prin interiorizarea valorilor şi normelor specifice mineritului. 

Experienţa unei identități stigmatizate nu poate fi redusă la tensiunea 
dintre conştiinţa stigmatului şi dorinţa evitării lui. Ea este însoţită de un 
întreg proces de socializare, de construire a legăturilor sociale orientate 
spre o apartenenţă de referinţă. Astfel, atât la nivelul minei, cât şi în viaţa 
extraprofesională, am căutat să văd în ce măsură oportunităţile legate de 
originea comună au fost transformate şi valorificate ca resurse individuale 
şi/sau comunitare. 

Pentru cei veniţi înainte de '90, prezenţa cooriginarilor pare să fie 
eludată din propriul spaţiu social, unii spunându-mi că nici nu ştiu unde 
lucrează consătenii lor, deşi ar fi auzit, totuşi, că sunt câţiva prin Vale: „Ar 
fi, am auzit că sunt. Nu ştiu ce fac, da nici nu mă interesează. Consăteanul 
te urăşte“ (N.C.). Alţii mi-au zis că legăturile lor cu consătenii au început 
să se erodeze la puţin timp după venirea în Vale: „Când am venit, am venit 
patru de la noi din sat. Doi am stat la cămin în aceeaşi cameră. [...] Am 
făcut instructajul împreună şi dup-aia am intrat în mină, doi pe un schimb, 
ăştilalți pe altul. [...] După o lună, ne-am împărțit care încotro. Ne mai 
găseam pe stradă, mai ieşeam la o bere, dar, treptat, s-au rupt relațiile. 
Aicea fiecare îşi face prieteni dintre colegii de muncă, îți faci alt neam... 
depinde de fiecare ce urmăreşte“ (P.1.). Expresia recurentă din interviuri 
„Mai bine te înţelegi cu un străin“ indică o ruptură voluntară cu cei care 
sunt predefiniţi „apropiaţi“ — rude şi cooriginari: „Eu am trei surori de-a 
lui taică-miu aici. N-am treabă cu ele. Am doi vecini, vecini de la mine din 
sat. N-am treabă cu ei. — De ce? — Păi nu ăştia te ajută la nevoie. Mai 
degrabă, ăştia te lasă să putrezeşti, că aşa e aici, mai bine te înţelegi cu un 
străin. Rudele nu-ţi sunt rude, sunt duşmani. Ruda cea mai bună ţi-e 
ortacu’...“ (S.C.). Şi, nu în cele din urmă, o regrupare spaţială, de vecinătate, 
pe criteriul originii comune, nu există nici în intenţie, nici în fapt, din câte 
mi-au spus cei intervievaţi. 

Vizibilitatea acestei instanţe supraindividuale este mult mai mare în 
cazul moldovenilor veniţi după '90, pentru care originea comună a fost 
mobilizată oarecum într-o reţea de diseminare a informaţiilor despre Vale 
şi minerit şi utilizată, totodată, în calitate de resursă socială ce le-a înlesnit 
angajarea la mină: „Fostul brigadier, acum la pensie, e de la noi din sat. 
Se auzea că se face angajări la mină. Noi cam ştiam ce se întâmplă aici la 
mină... şi am terminat şcoala profesională şi am venit în Valea Jiului. 
Pe atunci era greu cu angajările, dar brigadierul se avea bine cu directorul... 
Şi prin intermediul lui m-am angajat. Mulţi consăteni tot aşa au venit. Ne-am 

angajat, am fost pe acelaşi schimb, şi am început să lucrăm...“ (|., Petrila). 
O situaţie mai deosebită am întâlnit-o la Lonea, unde, se pare, pentru o 
perioadă, în jur de patruzeci de bărbaţi din aceeaşi comună au fost angajaţi 
la mină, mulţi în aceeaşi brigadă: „Păi da, ne ajuta la angajare, ne mai 
ajuta cu bani. Ne-a luat pe rând, fiecare cum venea, se ducea, se interesa. 
A ajuns brigada aproape şaizeci la sută cu consăteni de-ai lui. Erau trei 
brigadieri din sat când am venit noi, şi l-am ales pe ăsta, că era mai 
cunoscut. Eram aproape vecini, vreo şase case de la noi. Aştilalţi erau din 
alte sate, tot din comună. — Şi acum brigada e neschimbată? — Nu, n-am 
rămas aşa. A fost perioada aia de un an, după care s-au mai împărțit, s-au 
mai dus, au mai venit alții din alte părți, alții au plecat cu Ordonanta... 
Acuma mai sunt vreo zece-cinşpe, nu mai ştiu exact“ (F., Lonea). 

Dar se poate vorbi aici de o veritabilă regrupare voluntară pe criteriul 
originii, care ar constitui astfel un argument în favoarea formării unei 
comunităţi de moldoveni? Pentru a da un răspuns pozitiv ar trebui ca relaţiile 
bazate pe originea comună să primeze în contextul profesional şi/sau să 
formeze la suprafaţă un suport al schimburilor sociale, recompunându-se, 
în acest fel, într-o unitate funcţională. În mină însă nu se fac favoritisme, 
competenţa în muncă reprezentând motorul fundamental al dinamicii 
relaţiilor de muncă!. Fără ea poţi să te angajezi, dar nu poţi să rezişti prea 
mult timp. Mutarea de la o brigadă la alta ţine, într-un anumit grad, de 
voinţa individului, motiv pentru care am încercat, la un moment dat, să-i 
provoc să-şi imagineze o situaţie de genul: „Unde aţi prefera să lucraţi: la o 
brigadă formată din consătenii dumneavoastră sau la o brigadă unde se dă 
mult cărbune?“ Logica pe baza căreia funcţionează munca în subteran este 
însă atât de evidentă, încât întrebarea mea s-a dovedit de-a dreptul rizibilă, 
căci, în ultimă instanţă, munca însăşi se traduce prin productivitate şi prin 
remuneraţia asociată acesteia: „Unde se câştigă mai bine vreau. Nu-i nor- 
mal? Eu de ce lucru în fundu” pământului? Pentru bani! Asta vrea fiecare, 
nu-i normal?“ (.). 

Oportunităţile legate de originea comună nu sunt valorificate la 
suprafaţă prin consolidarea unui sistem de reciprocitate autonom sau 
suprapus celui mineresc? . În acest context, prezenţa cooriginarilor nu devine 


1 A se vedea capitolul „În căutarea minerilor «adevăraţi» “. 
2 Pentru „relaţiile de ortăcie“, a se vedea capitolul „În căutarea minerilor 
«adevăraţi». 

un mijloc al circulaţiei de „avantaje“ rurale şi urbane între Vale şi locul de 
origine, distanţa geografică reprezentând argumentul invocat al neviabilităţii 
economice a acestor schimburi: „Înainte, când eram necăsătoriți, ne mai 
ajutam. Mai aduceai o găină, un pui pentru altul... Dar acum, având o 
familie, nu-ţi mai permiţi. Nu-mi convine nici mie şi nici nu mai am 
posibilitatea. E distanţă multă şi trebuie să-ţi vezi de tine şi de familie“ (.). 
Relaţiile de reciprocitate între moldovenii originari din acelaşi sat, atâtea 
câte există, sunt subordonate formelor de întrajutorare ce emerg din grupul 
de muncă. Munca la mină structurează relaţiile sociale, extinzând legăturile 
formate în grupurile de muncă în afara activităţii profesionale, diminuând, 
totodată, importanţa relaţiilor de sociabilitate ţesute în jurul originii comune. 

Astfel, asigurarea, de principiu, de către moldoveni, a non-excluderii 
lor din comunitatea minerească, presupune subordonarea unei părţi impor- 
tante, dar variabile, a relaţiilor lor contextului profesional. Mina reprezintă 
cea mai importantă, dacă nu singura, în cele mai multe cazuri, resursă 
economică şi, implicit, principala resursă socială pe care, cel puţin, nu trebuie 
să o piardă. Şi, pentru aceasta, trebuie să investească în noul statut de miner, 
care va fi trăit şi afirmat cu atât mai intens cu cât îşi doresc apartenenţa la 
comunitatea profesională; apartenenţă care nu se realizează decât individual, 
pe criteriul muncii, şi care, sub titlu de ipoteză, poate fi ameninţată de o 
eventuală (re)compunere a unei comunităţi de origine. În teorie, şi chiar şi 
în fapt, în alte zone ale ţării!, constituirea unei comunităţi de cooriginari, de 
moldoveni, în particular, ar reprezenta un sprijin, o resursă socială utilă 
într-o situaţie de identitate în criză, cum este cea a unei identități stigmatizate. 
Şi totuşi acest lucru nu se întâmplă în Vale, unde comunitatea profesională 
este mult prea puternică. 

Există însă diferenţe în identificarea cu statutul de miner şi grade ale 
căutării apartenenţei la comunitatea minerească. Răspunsurile la întrebarea 
„Ce înseamnă pentru dumneavoastră să fiţi miner?“ pot fi grupate în câteva 
categorii. Pentru cei veniţi înainte de '90, statutul de miner reprezintă 
fie „o tradiţie în familie“ (L.P., şef de schimb), fie o provocare personală: 
„d câştiga un pariu cu viața“ (C.V., şef de sector) sau „o meserie frumoasă, 
care te solicită, care-ţi dă curaj“ (|.V., brigadier), sau, pentru alţii, doar o 
„meserie“ (dar poate că nu chiar ca oricare alta). În genere, răspunsurile 


! În Braşov — îmi povestea B. — are loc această regrupare pe criteriul originii, 
care este transformată într-un adevărat suport al schimburilor sociale. 

moldovenilor care au migrat în Vale după '90 pot fi rezumate prin sintagma 
„locul meu de muncă“. Acest loc de muncă este văzut de unii drept o „afa- 
cere“, care defineşte o anumită atitudine exploatatoare faţă de munca la 
mină, interesul urmărit, indiferent dacă se materializează sau nu, fiind cel 
de a economisi banii pentru a-i investi în locul de origine sau în altă parte, 
oricum, nu în Vale. Toate interpretările de mai sus conţin anumite orientări 
sociale preferenţiale, căci, aşa cum spun ei, „depinde ce urmăreşte fiecare“. 

În acest sens, relaţiile de rudenie spirituală se constituie într-o grilă de 
lectură importantă. Relaţie socială direcţionată, prin excelenţă, spre o 
apartenenţă de referinţă, alegerea naşilor de cununie sau de botez reflectă, 
în contextul dezrădăcinării pe care îl trăiesc moldovenii în Vale, ataşamentul 
afectiv faţă de un anumit grup şi interesul în construirea sau menţinerea 
unei legături cu acesta. Explicaţia pe care am primit-o mereu poate fi 
rezumată prin afirmaţia lui I.: „Depinde de scopul fiecăruia“. Pentru el, 
„naşul meu de cununie e de la mine de loc. Suntem prieteni vechi şi şi-a 
dorit foarte mult să-mi fie naş. În schimb, naşul băietului este aici în Petrila, 
el mi-a fost brigadier. Dumnezeu ştie dacă o să vrea să vină cu noi la 
Moldova sau nu. Aşa că... Aşa se caută, să fie tot mai aproape“. Unii 
mi-au spus că: „În general, de aici îţi făceai neamuri, şi din dorinţa de a 
avea rude apropiate. Dar acuma depinde, ce obligaţii mai aveai. Eu a 
trebuit să merg la țară să botez“ (P.L.). Dacă în aceste două tipuri de situaţii 
se păstrează o relaţie, mai mult sau mai puţin puternică, cu locul de origine, 
în alte cazuri se poate vorbi, după toate aparențele, de o ruptură radicală şi 
definitivă cu Moldova, „viitorul“ indivizilor fiind orientat, în mod voluntar, 
spre comunitatea profesională: „Îţi faci neam aici pentru că nu ai aici. 
Dacă vrei să stai aici, îți faci o altă viaţă, cum ar veni. Nu te mai interesează 
de unde ai plecat. Dacă nu te reglezi aşa să fie treaba bună, te separi şi-ţi 
faci alt neam. Eu l-am botezat pe băiatul ortacului meu, şi copiii mei au şi 
ei naşi dintre colegi de-ai mei. Până acuma e bine“ (S.C.). Toate aceste 
relaţii de rudenie spirituală nu sunt subordonate însă criteriului originii 
comune. Există astfel de legături între câţiva moldoveni, dar, în general, 
explicaţia pe care mulţi o dau evitării înrudirii cu consăteni este următoarea: 
„Mai bine te înţelegi cu un străin. Consăteanul te urăşte. Aşa e omul, dacă 
vede pe cineva că se ridică mai sus decât el, prinde aşa, o ură“. 

În condiţiile declinului economic al Văii Jiului şi ale restructurării 
masive a industriei miniere, problema rămânerii în Vale sau a părăsirii ei se 

pune în mod acut. Criza actuală reclamă reevaluări ale strategiilor de viaţă, 
ale traseelor profesionale şi ale proiectelor de mobilitate, activând şi 
potenţând diferenţele care au stat la baza conturării lor. Aşa cum preciza şi 
Thomas Faist (1995), mobilitatea geografică nu implică, în mod obligatoriu, 
o ruptură totală de locul de origine, presupunerea unei variaţii a intensității 
raportului cu locul de provenienţă fiind mult mai adecvată realităţii. 

Variând de la întreruperea continuității legăturii cu rudele rămase în 
Moldova la reveniri bianuale, relaţiile moldovenilor cu locul de origine 
traduc o diversitate de proiecte şi stiluri de viaţă, de perspective de „viitor“. 
Pentru mulţi dintre cei veniţi înainte de '90, distanţa geografică, programul 
strict de muncă, bunăstarea şi satisfacția materială posibilă în anii '80 
constituie justificări ale rupturii relaţiei cu locul de provenienţă: „La început 
îi vizitam o dată la doi ani, dar trenul era scump şi am renunțat. Oricum nu 
mai avea nici un rost. — În ce sens nu mai avea nici un rost? — Domnişoară, 
aveai tot ce-ţi trebuia aici!“ (L.V.). Conştiinţa statutului privilegiat al 
minerului în regimul comunist şi utilizarea acestei reprezentări în interac- 
țiunea socială au creat animozităţi între cele două părţi şi au condus la 
destrămarea relaţiei cu satul din ambele direcţii. O asemenea imagine 
funcţionează chiar şi în ziua de azi: „Iaică-miu şi vecinii din sat îmi zice: 
«Du-te dracu”, tu câştigi acolo la mină o căruţă de bani! Ce ştii tu de 
problemele noastre?» I-am arătat atunci cât am plata. Să nu vă vină să 
credeţi, m-a acuzat că nu mai lucrez la mină. «Cum, nu vezi ce scrie aicea 
sus, pe chitanță? » «Miner»! — «Ce, nu există mineri şi afară?» Unde dracu’ 
afară, ce-s miner şi lucru-n copaci?! Uite-aşa, toată lumea crede că minerii 
se întorc de la muncă cu cărucioare pline de bani. Şi se mai şi supără pe 
tine pe chestia asta“ (N.C.). 

Cu toate acestea, alţii au urmărit să menţină legătura. În unele cazuri, 
ea este exprimată sub forma unui ataşament exclusiv — spun ei — senti- 
mental, care nu este lipsit însă de o componentă normativă, a îndeplinirii 
unor obligaţii familiale: „Legăturile de sânge mă mai țin legat cu cei de 
acasă. Nu prea am loc acolo, cred, adică nu mă simt acasă acolo, mă simt 
aici. Aici mi-am făcut o familie şi aici vreau să mor. — Şi nu mai mergeţi 
deloc în Moldova? — Ah, ba da, la diferite ocazii, la o nuntă, la un botez. 
Mai merg şi copiii în vacanțe...“ (P.L.). 

Formele bazate pe interes şi schimburi economice rural-urban sunt 
cele de ajutor în gospodărie şi la munca câmpului, de ajutor material, 
financiar sau cu produse de consum, prin care cele două părţi urmăresc 


92 MARIA GRECU 


satisfacerea diverselor nevoi prin utilizarea oportunităţilor specifice. „Pe noi 
ne ajută mult părinţii. Socrul şi soacra... El a lucrat la C.F.R., e pensionar 
şi ne ajută mult. O dată la două-trei luni vine şi ne aduce alimente: făină, 
smântână, brânză... [...] Şi noi mergem cel puţin de două ori pe an. E pământ 
mult, care trebuie muncit. [...] Le ducem şi noi ce putem: salopete, cizme, 
ăstea sunt foarte bine venite“ (P..), sau: „Când mergem, ducem şi noi tot 
felul, că nu te poți duce cu mâna goală, îți scoate ochii dup-aia, că cică eşti 
zgârcit. — Şi, efectiv, cum vă ajutaţi cu rudele de acolo, şi ele cum vă ajută 
pe dumneavoastră? — Mai trimiţi bani dacă au nevoie şi-ţi spun; noi 
încercăm să-i ajutăm la un seceriş sau la un semănat, toamna... Dar e mai 
greu cu concediile, nu întotdeauna se potrivesc. Şi, când te întorci la lucru, 
încerci să vii cu o găină, cu un porc, cu ce se poate“ (V.). Interviurile relevă 
însă că presiunea normelor, şi nu interesul economic explică legătura cu 
locul de origine, schimburile în muncă şi în natură nefiind decât o formă 
adiacentă a relaţiilor bazate pe obligaţii sociale: „De sărbători, la o nuntă... 
Am două surori, şi amândouă s-au măritat. A trebuit să merg. Am avut şi 
înmormântări... Am avut parte de multe necazuri... Am făcut ce-am făcut, 
m-am împrumutat de bani de unde am putut, şi m-am dus de fiecare dată. 
Ce să fac? Trebuia să mă duc“ (C.V.). Chiar şi construcţia casei în satul de 
baştină nu defineşte un proiect strict individual, realizarea lui depinzând de 
relaţiile cu rudele de acolo. 

Conformarea la normă, şi nu urmărirea interesului economic asigură 
tăria acestei legături, transformând relaţia cu locul de origine într-o potenţială 
resursă de care sedentarizarea în Valea Jiului sau, dimpotrivă, eventuala 
mobilitate geografică poate să depindă foarte mult. Reîntoarcerea în 
Moldova presupune, cel puţin, o continuitate a legăturii cu rudele rămase 
acolo. Rămânerea în Vale reclamă o bună gestionare a relaţiilor sociale din 
interiorul comunităţii minereşti. Dacă, în cazul moldovenilor mineri, am 
văzut ce înseamnă acest lucru, întrebarea care se pune este: ce se întâmplă 
cu disponibilizaţii? 

A fi disponibilizat nu e ceva banal, aş putea spune, cu riscul de a deveni 
puţin patetică. Pentru a încheia capitolul de faţă, voi căuta să arăt pe scurt, 
prin intermediul disponibilizaţilor şi al atitudinii faţă de ei, cât de centrală 
este valoarea muncii, şi cum pierderea statutului de miner atrage după sine 
distrugerea reţelelor de sociabilitate structurate în jurul minei şi excluderea 
brutală din comunitatea profesională. 

Judecata socială se face, inevitabil, în termeni esenţialişti. Astfel, în 
reprezentările colective, disponibilizatul este un non-miner, „un om care-a 
lăsat mina“, „un om care şi-a băgat Ordonanta şi care acum nu ştie încotro 
s-o mai ia“, cum reiese din probele de limbă realizate cu mineri. De altfel, 
asumarea unui statut devalorizat apare şi în răspunsurile pe care le dau 
disponibilizaţii la probele de limbă: „N-are rost să mai... Ce să spun? Om 
fără lucru şi fără bani, fără nimic. Ala-i disponibilizat. Nu mai are nimic“, 
sau, într-o manieră mult mai dură: „un ne-om“, pentru că a pierdut o valoare 
socială esenţială, şi anume munca. 

La nivelul percepţiei sociale, fenomenul disponibilizării este asociat 
cu o perioadă de criză, de haos şi tulburări. Iar disponibilizaţii trezesc un 
sentiment de insecuritate, prezenţa lor constituind o perpetuă ameninţare 
potenţială: „Acum ţi-e şi frică să mai ieşi pe stradă, că nu ştii niciodată 
când o să se hotărască vreunu ' să-ţi dea în cap. Că omu’ trebuie să mănânce 
ca să trăiască. Instinctul de conservare“ (PL.). Mai mult, însă, identificarea 
între disponibilizaţi şi moldoveni este aproape totală. În câteva dintre probele 
de limbă se dă o explicaţie pe cât de scurtă, pe atât de bogată în semnificaţii: 
„Disponibilizat? Moldovean“*; „Mai mulți au fost moldoveni care şi-au băgat 
Ordonanţa. Cei la care nu le-a plăcut munca. Ce se gândeau ei? Că ia banii 
ăia şi-şi fac o afacere. Sau poate că se gândeau că o să se întoarcă dup-aia 
la mină? Păi ce om poate gândi aşa?“, spune un alt miner într-o probă de 
limbă, idee recurentă, de altfel, în tot setul de definiţii date cuvântului 
„disponibilizat“, şi pe care am auzit-o totodată, în diverse formulări, în 
interviurile mele cu mineri moldoveni. „Da, mulți sunt moldoveni“ — mi-a 
zis S.C. Revendicându-şi „privilegiul autenticităţii“, el, ca şi mulţi alții, 
consideră că: „A rămas numa’ spuma, spuma mineritului. Toţi ăştia care 
au plecat şi s-au lăcomit, ce-au făcut? Numai lepre, oameni care nu le-a 
plăcut munca, lacomi şi proşti. Sunt din ăia care văd numai aşa, în faţă... 
Trebuie să vezi şi-n lateral!“. 

Sancţiunea minerilor este foarte aspră. Socotindu-i responsabili pentru 
actul lor, disponibilizaţii devin astfel vinovaţi pentru situaţia actuală a Văii 
Jiului: „Au făcut o greşeală enormă. Ei ne-au stricat nouă iaurtul şi 
smântâna. Că, dacă ei nu pleca, forțat nu scotea pe nimeni. Domne’, trebuia 
ei să-şi vadă de treabă. Poate că de plecat, plecau, dar altfel se negocia. 
Dacă vedea că nu are clienţi la Ordonanţă, nu mărea prețul? Şi nu era mai 
bine? Acum, trebuie să suportăm“ (N.C.). Percepută de mineri ca o posibilă 
soluţie pentru tineri şi confruntaţi cu ea în însăşi sfera familiei extinse sau 

în cercul de prieteni, disponibilizarea îşi păstrează conotaţiile negative, care 
trimit spre construcţia unei categorii sociale discreditate şi a stigmatului de 
disponibilizat. Din punctul lor de vedere, disponibilizaţii au încălcat o normă 
socială implicită, fapt ce atrage după sine o ruptură radicală între ei: „Ar fi 
inconştient directorul ăla care ar reangaja disponibilizaţi. Nu i-ar mai primi 
minerii! După ce au luat milioanele alea, nouă, doişpe, şaispe, le-au cheltuit, 
au stat bine mersi în şomaj, şi acum să vină înapoi?! fti râde în nas efectiv. 
Pe atunci spuneau că numai proştii mai rămân la mină. Umblau cu sacoşele 
încărcate de alimente, cu tot ce n-au avut niciodată. «Bine, măi, noi suntem 
mai proşti, dar rămânem!» Şi uite acum! N-am dus-o mai bine decât ei, 
dar măcar am avut un loc de muncă şi încă-l mai avem“ (C.V.), sau: „Păi 
cum, ei au stat bine mersi acasă, pe când noi am ţinut de mină, ca să ţie şi 
să meargă în continuare. Aaa... bine, să ne deie şi nouă cât le-a dat lor, şi 
mai vedem“ (C.S.). 

Chiar şi participarea disponibilizaţilor la „mineriada“ din ianuarie 1999 
a fost rău văzută de către mineri: „Noi [disponibilizaţii] vroiam să-i susţinem. 
Eram mulți. Să tot fi fost vreo şaizeci la sută. Ei au venit cu maşini speciale 
pentru ei. Noi am venit cum am putut. [...] Dar ne priveau cu ură, ca şi cum 
am fi venit ca să furăm. Ce să furăm? Noi eram acolo pentru ei, pentru 
drepturile lor, căci viaţa noastră depinde de viitorul mineritului. Se duc ei 
în jos, ne ducem şi noi. Nu vă spun că eram cu foşti colegi de muncă, 
stăteau laolaltă, vorbeau şi beau bere. Unu” nu mi-a zis: «Hai, mă Mitică, 
vino lângă noi!». Dar nici nu întorceau capul spre mine“ (P.). 

Întrebarea proiectivă „Credeţi că sindicatul minerilor ar trebui să se 
ocupe de disponibilizaţi?“ este foarte relevantă, indicând măsura margina- 
lizării sociale a disponibilizaţilor: „Dar ce treabă are sindicatul minerilor 
cu ei? — Ca foşti mineri! — Acum ziceţi bine — foşti mineri! Sindicatul ar 
trebui să ajute pe minerii care muncesc şi dup-aia să vadă dacă poate să 
dea şi la proşti. Ce dacă au fost mineri? Eşti miner cât eşti miner; când 
nu-ţi mai place munca... gata!“ (C.V.). În plan instituţional marginalizarea 
este vizibilă. Asociaţiei disponibilizaţilor, care număra în 1999, ce-i drept, 
doar două mii de membri, i s-au alocat la început două camere din clădirea 
sindicatului, pentru ca după un an şi jumătate să fie exilată, pentru o peri- 
oadă scurtă de timp, într-o încăpere a Primăriei Petroşani!. Eşecul 


! În vara anului 2000 am aflat că nu-şi mai avea sediul nici la Primărie, şi, 
până în ziua de azi, nu ştiu cu certitudine unde şi dacă mai funcţionează. 

instituţional-politic se datorează însă şi luptelor de interese din interiorul 
Asociaţiei, majoritatea disponibilizaţilor cu care am vorbit şi care ştiau de 
existenţa ei (câţiva n-au auzit de asta) declarând că şi-au pierdut repede, 
pentru acest motiv, încrederea în vocaţia şi puterea ei de acţiune. 

Ruptura dintre mineri şi disponibilizaţi este totală. La nivelul conducerii 
minelor, disponibilizarea a reprezentat, s-ar putea spune, o acţiune de 
„epurare profesională şi socială“: „Toate cererile de disponibilizare au fost 
aprobate? — Nu. Directorul minei şi toți şefii ăştia mai mari au organizat 
un consiliu de evaluare a cererilor de disponibilizare. Şi care era meseriaş 
bun, fie că era lăcătuș, fie că era şef de brigadă, sau că avea altă funcție, 
dar era muncitor bun, nu-i aprobau cererea şi nu se lăsau până nu-l convin- 
geau că nu e bine să se disponibilizeze“ (fragment dintr-o discuţie purtată 
cu şeful biroului Personal al uneia dintre mine). Şi, implicit, cei care erau 
indezirabili erau lăsaţi să plece. În aceste condiţii, se mai poate spune că a 
fost vorba de o disponibilizare pur voluntară? O privire aruncată asupra 
unor date statistice aduce un sentiment de îndoială în acest sens. 

Restructurarea mineritului nu a influenţat în mod uniform colectivitatea 
profesională. Din statisticile privind structura personalului disponibilizat 
în 1997, din două întreprinderi miniere — Lonea şi Petrila —, în funcţie de 
locul de naştere, reiese că moldovenii s-au disponibilizat într-o măsură 
semnificativ mai mare decât celelalte categorii operate pe criteriul originii, 
mai mult de jumătate din moldovenii care lucrau la cele două mine luând 
atunci Ordonanţa (vezi Anexa 7 de la sfârşitul capitolului). A constituit 
disponibilizarea, pentru conducerea minelor, un mijloc de a se descotorosi 
de o prezenţă incomodă, refuzată şi stigmatizată? Răspunsul nu-l cunosc. 
Oricum ar fi, ea nu poate fi interpretată numai din această perspectivă, 
întrucât şi indivizii au avut, în ultimă instanţă, un rol în luarea deciziei. 

Încercând să identific motivele pentru care moldovenii au cerut 
disponibilizarea, m-am lovit de o falsă problemă. Motivaţiile iniţiale sunt 
greu de descifrat (dacă nu sunt chiar anulate) în spatele raţionalizărilor 
prezente. În evaluările retrospective, important este modul de definire a 
situaţiei, faptul că se simt înşelaţi. Următorul fragment de interviu este 
ilustrativ în acest sens: „Nu a mai trebuit să merg la şut, şi un timp a fost 
bine. După un timp am simţit nevoia să merg din nou, şi nu mai aveam 
unde... abia atunci mi-am dat seama ce s-a întâmplat, abia atunci am 
realizat că într-adevăr am făcut o greşeală. Adică, nu neapărat o... poate 
nu, Să zic, o greşeală, am ales un drum prost; am ales, poate, nu un drum 

prost... nu ştiu cum să mă explic eu mai bine... nu era momentul pentru 
ceea ce am făcut, nu aveam nici o alternativă din care s-au promis, nu 
aveam o altă variantă de luat în faţă. Păi aşa se face? Din timpul activității 
trebuia să-i recalifice pe oamenii care vroiau să plece, nu aşa, ne-a dat 
bani şi...? Fă altceva! Banii ăia i-am băgat în casă, pe materiale, mâncare, 
îmbrăcăminte la copii, una-alta, şi gata! Păi asta n-a fost păcăleală? Ne-au 
înşelat, ăsta-i adevărul!“ (C.P.) (subl. n.). 

Conştiinţa unui statut devalorizat, atât pe plan economic, cât şi social 
şi simbolic, este exprimată de majoritatea moldovenilor disponibilizaţi cu 
care am făcut interviuri: „Eşti neutru acum, un om în afara... Eşti ca fără 
familie“ (P.), sau: „Îs pur şi simplu izolat. Serios, pe cuvânt! Nu mai ai... 
Eşti... Parcă ai fi un ciumat pentru faptul că ţi-ai băgat disponibilizarea!“ 
(C.P.). „E o ruşine să fii disponibilizat — mărturiseşte S., fost şef de schimb 
la Petrila. Parcă-mi scrie în frunte că sunt disponibilizat, parcă aş avea trei 
picioare, că sunt mai altfel decât restul lumii.“ Excepţie fac, pe de-o parte, 
cei care s-au disponibilizat şi au intrat după un an sau doi în pensie, 
reconvertindu-şi automat statutul într-unul pozitiv, şi, pe de altă parte, 
„disponibilizaţii de succes“, care au investit şi îşi asumă un statut alternativ 
pozitiv, obţinut fie prin angajarea într-un alt loc de muncă, relativ bine 
remunerat, fie prin succesul financiar al muncilor sezoniere din Ungaria 
sau Serbia. Restul alcătuiesc categoria generic stigmatizată de „disponibi- 
lizaţi“. Ei sunt asemeni lui S., care, după doi ani de la primul interviu, m-a 
întrebat nedumerit: „Ce, eu mai sunt disponibilizat? Am fost un an, doi. Acum 
sunt pe veci disponibilizat? Şi la radio, şi la televizor se vorbeşte numai de 
disponibilizaţi. Ala n-are un nume şi el, numai meseria contează?“. 

Relaţiile lor sociale au fost profund alterate prin pierderea statutului 
de miner, fie ele de vecinătate, fie de muncă. Destrămarea legăturilor cu 
foştii colegi de muncă era clară încă de când am ajuns prima oară în Vale şi 
l-am auzit pe P. povestind o întâmplare: „Eram la Petroşani, aşteptam în 
fata Primăriei, cu liste, cu acte... Şi întreabă cineva acolo: «Dacă ați vrea 
să mergeţi înapoi să lucraţi?» — «Putem merge, doamnă, dar nu cred că 
vom putea, că ne dă în cap cu topoarele!» — «Da "păi cine?» — «Minerii!» 
— «Cum, colegii...» — «Da, colegii noştri». Dar era, după cum aveam să 
aflu după aproape un an, şi definitivă. „Ştiaţi că eu am murit după ce mi-am 
băgat Ordonanța? — m-a întrebat, în timpul interviului, C.P. Da, aşa se 
pare. Colegii nu mă mai vedeau pe stradă, nu tu «noroc!», nu tu «ce faci? ». 

M-am întâlnit într-o zi cu fostul meu ortac, care, de ruşine că nu a mai 
trecut pe la mine, mi-a zis: «Auzisem că ai murit». Da, am murit... 

În acest context şi în condiţiile în care infrastructura economică îi 
dezavantajează, prin puţinele oportunităţi de muncă şi prin tendinţa 
patronilor de a exploata această situaţie, strategiile lor sunt unele de 
„descurcare“, marcate profund de instabilitate. Rămânerea în Vale nu 
reprezenta însă, pentru ei, o soluţie dezirabilă. Ea a devenit însă singura 
soluţie. Toți moldovenii disponibilizaţi pe care i-am cunoscut au încercat, 
sau cel puţin şi-au propus, imediat după Ordonanţă, să se întoarcă la locul 
de origine!. Prezenţa lor în Vale demonstrează că această încercare nu a 
fost viabilă, atât din punct de vedere economic, cât şi social. Problema 
casei şi a pământului a fost una centrală: „Eu, dacă am venit... din Moldova 
aici, am frați acolo care n-o plecat de acolo; păi, cum pot eu să mă mai duc 
acuma, când s-o dat pământul înapoi, cum pot să mă duc eu să-i iau 
pământul lui frate-miu? Pe când ăla o stat acolo şi o avut grijă de casa de 
la maică-mea şi de pământ! Ce tupeu am eu să mă duc acum?“ (P.). 
Neinvestirea în relaţia cu rudele din Moldova a condus la ruptura acesteia 
şi la pierderea resurselor asociate ei: „Mi s-a reproşat că ani de zile n-am 
dat nici un semn de viaţă, că nici măcar nu m-am dus să-i văd. Au dreptate 
şi ei, dar aşa a fost. Noi am dus-o bine înainte; acum e mai rău. Înţeleg că 
s-au chinuit acolo, au ținut o casă, au lucrat pământul... [...] Mai închideai 
un ochi, mai plecai capul, eh, te umileai... puţin... până mă puneam pe 
picioare... Asta am făcut. Dar, după ce s-au terminat banii de pe Ordonantă, 
a trebuit să mă întorc... M-au expulzat“ (S.). Ruşinea de a fi disponibilizat 
destramă legătura cu locul de origine, ruşine care e tradusă de cei de acolo 
prin valoarea socială a muncii: „Auzi, mă, să pună taică-său câinii pe el, 
nu alta! Cică i-a zis: «Neam de neamul tău a lucrat în acelaşi loc. Trebuia 
să stai în mină până directorul punea lacătul la uşa minei», îi rezuma un 
miner colegei mele de echipă povestea unui disponibilizat. 

Excluşi din comunitatea minerească, moldovenii disponibilizaţi rămaşi 
în Vale se găsesc într-o situaţie disperată. În condiţiile în care nu regăsesc 
solidaritatea bazată pe relaţii de rudenie şi nu acced la un statut social pozitiv, 
alternativ celui de disponibilizat, situaţia lor se radicalizează tot mai mult. 
De aceea, poate, îi găsim şi în primele rânduri ale „mineriadelor“. 


1 În iulie 1999, Asociaţia de disponibilizaţi avea în evidenţă aproximativ 
600 de disponibilizaţi care erau plecaţi în locurile de provenienţă. 

Locul de drept al moldovenilor nu era în Valea Jiului, consideram şi 
eu la început. Consemnul iniţial pe care l-am stabilit la fiecare interviu a 
mascat mult timp, de altfel, o asemenea presupoziţie. Încercând să motivez 
în faţa lor (şi mie, implicit) interesul pentru moldovenii din Vale, deschideam 
toate interviurile cu următoarea afirmaţie: „Sunteţi născut în altă zonă a 
ţării. Aş vrea să-mi povestiţi despre viaţa dumneavoastră în Valea Jiului, o 
viaţă trăită departe de locul în care v-aţi născut“. Interlocutorii mei au fost 
amabili şi mi-au povestit, mi-au explicat, s-au justificat, obligându-mă, 
treptat, să înţeleg că stăteam de vorbă cu indivizi particulari, şi nu cu un 
moldovean generic. 

Mult timp am considerat moldovenii din Vale o provocare de a aborda 
ceva de neînțeles, ceva care, în principiu, aşa cum am mai spus, n-ar trebui 
să existe, care face discordanţă cu o anumită reprezentare larg împărtăşită 
la nivelul simțului comun, a colectivităţii minereşti ca o totalitate, nedife- 
renţiată în interior, lipsită de clivaje economice, sociale şi culturale. Omoge- 
nitatea este însă un fapt ideal. Mereu există diferenţe, şi e firesc ca ele să se 
manifeste. Şi cercetările care ar vrea să dea seama de complexitatea 
organizării sociale a unei comunităţi minereşti trebuie să descopere cum 
sunt ele mobilizate în interacţiunile sociale. Iar interpretarea lor trebuie să 
se distanţeze de o perspectivă normativă care le-ar transforma în devieri de 
la un tip de comportament şi identitate standard, avantajul fiind cel de a 
reuşi, astfel, să priveşti realitatea socială aşa cum e ea. 

Absența unui discurs ştiinţific asupra moldovenilor din Valea Jiului 
este, din acest punct de vedere, semnificativă. De altfel, se poate regăsi o 
asemenea lacună şi în studiile sociologice asupra muncitorilor francezi, 
care ocultează, potrivit lui Gérard Noiriel, rolul jucat de migraţia străinilor 
în constituirea şi în definirea caracteristicilor comunităţilor muncitoreşti 
franceze: „Imigranții sunt văzuţi drept o componentă exterioară a adevăratei 
clase muncitoreşti. [...] De unde şi tendinţa — reflectată în nenumărate 
cercetări sociologice — de a exclude, de la bun început, muncitorii imigranţi 


*cc] 


din anchetele asupra mobilităţii sociale sau asupra culturii muncitoreşti“!. 


l Noiriel, G., „Babèl ouvrier“, în Azémar, G.-P. (coord.), Ouvriers, ouvrières. 
Un continent morcelé et silencieux, Ed. Autrement nr. 126, 1992, p. 85. 

Convingerea care va însufleţi de acum încolo întregul meu demers de 
cercetare (pentru că mă interesează în continuare acest subiect), împrumutată 
tot de la G. Noiriel, este că migraţia moldovenilor reprezintă o „caracteristică 
structurală fundamentală“ a organizării sociale a comunităţii minereşti a 
Văii Jiului (în sensul larg al termenului), o componentă esenţială în definirea 
specificităţii lumii Văii. 

Anexa 1 
Evoluţia populaţiei din Valea Jiului (1910-2000) 

Notă: Datele au fost preluate din mai multe surse: Poliţia Judeţeană 
Deva; Anuarele Demografice ale României, 1974 şi 1996; Anuarul Statistic al 
Judeţului Hunedoara, 1971; Anuarul Statistic al Republicii Socialiste România, 
1981; V. Alexandrescu, teză de doctorat, 1995 

Anexa 2 
Evoluţia numărului de angajaţi în industria minieră 
din Valea Jiului între anii 1951 şi 1999 

Anexa 3 
Evoluţia numărului populaţiei în oraşele Văii Jiului (1910-2000) 


PETRO- | ANINOASA | LUPENI | PETRILA | URICANI | VULCAN | TOTAL 
ŞANI VALEA 
JIULUI 
51910 14473 3401 8742 9271 2008 8342 46273 
51930 15405 5318 15093 10496 3582 17635 67529 
61941 17803 2836 13862 10555 1408 8075 54539 
81948 17803 4236 13862 10555 1958 8075 56489 
61956 23052 6830 21188 19955 5587 14859 91471 
41960 26379 8549 27800 25427 6061 20187 114403 
41965 32227 8740 33011 28303 7284 23834 133399 
41966 35187 6751 29340 29796 6193 21979 129246 
41967 35644 6633 29633 25142 6293 22587 125932 
41968 38328 6564 29817 26092 7812 23856 132469 
41969 39082 6402 30027 27037 7777 25055 135380 
41970 39354 6276 30339 28135 7905 26202 138211 
41971 40065 6339 30498 28869 8117 27111 140999 
21973 41139 - 30164 28495 8388 21979 130165 
51977 40663 4983 28280 25173 7353 28664 135116 
51980 43883 - 28413 25354 7844 30535 136029 
31992 52390 5552 32853 29302 12835 34524 167456 
31995 53110 6120 33043 30504 12927 35994 171698 
12000 52033 5607 33032 29403 11938 35860 167873 


Notă: Datele au fost preluate din mai multe surse: Poliţia Judeţeană Deva; 
Anuarele demografice ale României, 21974 şi 31996; “Anuarul Statistic al Jude- 
tului Hunedoara, 1971; SAnuarul Statistic al Republicii Socialiste România, 1981; 
€V. Alexandrescu, teză de doctorat, 1995 

103 


Structura populapbiei Văii Jiului după judebul de na“tere (1 ianuarie 2000) 


JUDEŢ ŞANI PETRILA | LUPENI |VULCAN 
STRĂINI 220 60 102 84 
AB 1201 788 508 787 
AR 236 98 84 119 
AG 258 82 128 184 

B 306 132 157 264 
BC 873 615 585 1477 


321 

Anexa 5 
Distribuţia personalului (% din efectivul total al minei) din două întreprinderi 
miniere — Lonea şi Petrila — în funcţie de locul de origine (2000) 


Sursa: Centrele de calcul ale celor două mine 


Anexa 6 
Distribuţia personalului din întreprinderile miniere Lonea şi Petrila 
în funcţie de locul de origine şi nivelul locului de muncă (în % relative) 


(2000) 
NIVEL SUBTERAN SUPRAFAŢĂ 
LOC DE ORIGINE 
LONEA PETRILA | LONEA PETRILA 

HUNEDOARA 78,8 80,3 21;2 19,7 
MOLDOVA 96,2 97,9 3,8 2,1 
OLTENIA 13,3 76,6 24,7 23,4 
TRANSILVANIA 81,6 85,0 18,4 15,0 
MUNTENIA ȘI DOBROGEA 80,1 80,2 19,9 19,8 


Sursa: Centrele de calcul ale celor două mine 

Anexa 7 
Structura personalului disponibilizat de la două mine 
— Lonea şi Petrila — în funcţie de locul de origine (2000) 


Sursa: Serviciul Personal de la minele Lonea şi Petrila 
*Notă: Sunt calculate procentele relative. Se citeşte: „52,4% din moldovenii 
care lucrau la mina Lonea s-au disponibilizat“. 


MINE | LONEA PETRILA 
LOC DE ORIGINE 

MOMÂRLANI 14% 12% 

JUD. HUNEDOARA | 33,5% 35,6% 
JUD. GORJ 41% 37% 
[MOLDOVA | 524% | 53% | 


La umbra minei 


— Populaţia autohtonă din Valea Jiului — 


M-am născut în Valea Jiului, sunt momârlan, lucru la mină, mă duc 
la oi. Şi, când o fi să ies la pensie, ce ştiu eu ce o să mai fac? Văd de 
gospodărie. 

(P.Ş., Maleia) 


Înainte de a veni aici, Valea Jiului era pentru mine o „ţară a minerilor“, 
industrializată, urbanizată. Pe fondul unei astfel de imagini au apărut 
descoperirile primelor zile de teren: ţărani cu o denumire de-a dreptul 
„exotică“ (momârlani) şi cu o ocupaţie, creşterea animalelor, care „nu se 
potrivea“, nu îşi avea locul în „Vale“. O vizită la o exploatare minieră avea 
să adauge un alt element surprinzător: momârlanii lucrau şi la mină, şi 
aveau şi gospodării în satele din apropierea minei. L-am cunoscut atunci pe 
P.L., un momârlan din Cimpa, electrician, ghid al grupului nostru (din turnul 
de la mină mi-a arătat casa pe care şi-o construia singur în satul de lângă 
mină, aproape de curtea acesteia; o gospodărie mică, doar pentru necesită- 
tile familiei sale). Şi am discutat cu doi „mineri“, momârlani, după cum 
aveam să aflu mai târziu, despre localnicii şi viniturile din Valea Jiului. 
Locul unde am purtat acea discuţie — la umbra unei clădiri — a devenit 
pentru mine întruparea metaforică a poziționării autohtonilor faţă de mină: 
„la umbra minei“. 


Modul în care populaţia autohtonă din Valea Jiului se raportează la 
minerit se datorează şi, în acelaşi timp, face parte din „specificitatea“ 
culturală a acestei categorii sociale locale. Folosind un concept propus de 
Creed (1985), numesc „domesticire“ a minei procesul de relaţionare cu 
industria. 

1. IDENTIFICAREA AUTOHTONILOR 


„S-a dus odată un momârlan cu brânză la Bucureşti. A luat un car- 
ton pe care a scris «brânză de momârlan» şi şi-a pus marfa pe o masă. Şi 
o doamnă de acolo a întrebat: «Ce animal e ăsta, momârlan?» 

(notă de teren, iulie 1999) 


Etnonimul „momârlan“ este folosit pentru a desemna populaţia 
autohtonă din Valea Jiului, aflată aici înainte de deschiderea minelor şi de 
sosirea forţei de muncă atrase/aduse din alte zone de către noua industrie. 

Există mai multe posibilităţi de a explica etimologia sa, însă cea mai 
frecventă este că ar fi o adaptare locală a unui cuvânt unguresc — maratvanyi —, 
tradus! prin „rămăşiţă“, „resturi“, dar şi prin „urmaşi“. Conform unei alte 
explicaţii, cuvântul a apărut prin combinarea a doi termeni: „momâr“, 
însemnând munte, şi „lan“, însemnând câmpie. Sau „«momo» în italiană 
înseamnă munte şi de aici «momarlano», adică oameni de la munte“ (I.N., 
Uricani). Sau „momârlani vine de la denumirea de «momo» din grecește, 
care înseamnă băştinaşi, şi de la «rlani», care e de la daci şi înseamnă tot 
băştinaşi“ (C.P., Jieţ). 

Pe măsură ce aceste date se strângeau?, momârlanii începeau să devină 
„vizibili“ pentru mine în peisajul înconjurător. Case în spatele blocurilor 
sau sate clar definite spaţial; grădini lângă şosea sau colibe şi clăi de fân pe 
deal; o femeie cu vacile întâlnită în curtea unei şcoli din Petroşani („îi duce 
lapte directoarei, aşa că o lasă să-şi pască vitele“, mi se explicase) sau un 
bătrân cu oile risipite pe drumul din Jieţ; clopul sau straița” văzute prin 
oraşe; morminte în curţile din Iscroni; un anumit accent în vorbire, anumite 
subiecte de conversaţie; nume de cătune/sate unde locuiesc momârlani: 
Cimpa, Jieţ, Maleia, Câmpul lui Neag — toate acestea erau pentru mine 
semne ale unei „prezenţe“ pe care o descopeream treptat. Dintre diacriticele 


1 Apud Baron, M., Cărbune şi societate în Valea Jiului. Perioada interbelică, 
Ed. Universitas, Petroşani, 1998, p. 41. 

2 Cuvântul „momârlan“ a fost inclus în probele de limbă folosite în timpul 
terenului colectiv din vara anului 1999 ca instrumente de explorare a realităţii 
înconjurătoare. 

3 Clop este denumirea locală pentru o pălărie bărbătească mică, rotundă şi destul 
de înaltă; straiţa este denumirea locală pentru o traistă dintr-o stofă în carouri ţesută 
în casă. 

socio-culturale prin care sunt identificaţi (autoidentificări şi heteroiden- 
tificări) autohtonii astăzi în „Vale“, primele pe care le-am învăţat au fost: 
localnic („născuţi şi crescuţi aici, din moşi-strămoşi“), ţăran („deci în rest 
îs țărani, la noi îs momârlani“), gospodărie, pământ, crescător de animale, 
cioban. Cu timpul am înţeles că există repere pentru o privire exterioară, 
dar că există şi altele pe care „apropierea“ ţi le poate da. Heteroidentificările 
îi plasează pe momârlani la periferie în spaţiul fizic al Văii Jiului: în casele 
de la marginea oraşelor, în casele de pe dealuri şi munţi. Autoidentificările 
nuanţează însă această situare: „noi suntem peste tot, şi la blocuri, şi la 
case, pentru că mulți momârlani s-au mutat, d-ăştia mai tineri. Care nu 
le-o mai plăcut la căşi, care or fost mulți copii şi n-or avut pământ să-şi 
facă căşi...* (C.C., Cimpa). 


„Eu ştiu că momârlanii stau la casă. Despre dumneavoastră, care 
staţi la bloc, cum ştiu că sunteţi momârlan? 

N.B.: Dar nu scrie pe căşile lor! Nici ăla, că stă la casă, că îi 
momârlan... Că putea să vie să şi-o cumpere... din altă parte şi să stea... 

G.G.: De exemplu, dumneavoastră staţi în Cimpa. Mâine mergeţi 
la Petroşani şi vă întreabă: «Unde locuiţi? » — «În Cimpa.» — «A, mo- 
mârlan.» Primul cuvânt ăsta-i. Deci, aşa o rămas! Deci, dacă te duci în 
oraşe şi te întreabă de unde eşti şi zici că eşti din Cimpa, atunci eşti 
momârlan, indiferent dacă eşti sau nu eşti. Dacă eşti moldovean, stai 
în Cimpa, cum sunt în colonie, şi te duci în alt oraş: «Unde locuieşti? » 
— «Păi, în Cimpa, Valea Jiului.» — «Momârlan.» Şi aşa merg ei, pe prin- 
cipiul ăsta.“ 


Am testat „puterea“ unor elemente de identificare folosind o situaţie 
ipotetică: presupunând că eu mă căsătoresc cu un momârlan şi că îmi cumpăr 
pământ, întrebam dacă voi fi considerată momârlancă (pentru a evita 
eventualele distorsiuni, schimbam ordinea datelor). Nici proprietatea, nici 
căsătoria cu un localnic nu sunt suficiente pentru ca cineva să fie numit 
astfel de către ceilalți momârlani. Doar cei care nu fac parte din „comunitatea 
de intercunoaştere““, la rândul lor străini, pot spune despre o persoană venită, 
judecând după semnele exterioare, că este localnic. 


„Oamenii, familiile care sunt în apropiere, zice că eşti din altă parte. 
Da’ când, o dată ce ai venit de te-ai ocupat, adică de exemplu ai luat 

Hartă mentală a Văii Jiului. Autor: D.R.- N. (Cimpa) 

pământ, ai vite atunci... că fiecare când vine vede, domne!, vede acolo o 
gospodărie, vede, poate, o vacă, o oaie, vede în curte. Şi de unde să...? 
Zice: «Asta-i momârlan!» Că, dacă ar fi din altă parte, ar fi la bloc, n-ar 
avea teren, curte, animale“ (G.A., Răscoala). 

„Care ştie că aţi venit aicea, o să vă spună după de unde aţi venit. La 
noi... e o moldoveancă venită de mult aicea. Da? nu i se spune! Când o 
vede îi spun tot moldoveancă. Pentru că noi aicea ne cunoaştem care suntem, 
ne cunoaştem toți!!!“ (C.C., Cimpa). 


2. SPECIFICITATEA AUTOHTONILOR 


La mijlocul secolului al XIX-lea, prin deschiderea primelor exploatări 
de cărbune, începea un intens proces de industrializare şi colonizare a Văii 
Jiului. Pentru populaţia autohtonă, acest moment are semnificaţia unui 
eveniment inaugural de grad secund!, marcând „instalarea“ unei noi 
realităţi, industriale, şi întâlnirea cu Celălalt. 

Un grup social dobândeşte o identitate definindu-se ca diferit de alte 
grupuri şi construind frontiere între el şi celelalte. Această „axiomă“ (Cohen, 
1992) a antropologiei a fost formulată în studiul etnicităţii de către F. Barth. 
În introducerea la Grupuri etnice şi frontiere. Organizarea socială a diferen- 
tei culturale (1969), autorul a deplasat centrul de investigaţie asupra 
frontierelor etnice şi a păstrării acestora, mai degrabă decât asupra constitu- 
tiei interne şi a istoriei grupurilor considerate separat. Accentul a căzut 
astfel asupra relaţiei, Barth argumentând că identitatea etnică nu există în 
afara interacțiunii cu alteritatea. Exigenţele interacțiunilor sociale deter- 
sunt semnalate cultural prin orice fel de diacritice pe care aleg să le 
recunoască oamenii din grupurile aflate în interacţiune. Însă, indiferent de 
transgresarea frontierelor lor, grupurile îşi menţin identitatea. „Diferenţierea 


1 „Evenimentele fondatoare sunt constitutive pentru memoria colectivă şi, prin 
aceasta, pentru însăşi identitatea comunităţii“ (P. Ricoeur, Eseuri de hermeneutică, 
Ed. Humanitas, 1995). 

categoriilor etnice nu depinde de o absenţă de mobilitate, de contact sau de 
informaţie, ci implică procese sociale de excludere şi includere prin care 
categorii discrete se menţin, în ciuda schimbărilor de participare şi 
apartenenţă de-a lungul istoriilor individuale“ (Barth, 1969). Sunt procese 
continue de reînnoire a codificărilor culturale. După apariţia acestui argu- 
ment, s-a sugerat că toate identitățile sociale, colective sau individuale, 
sunt construite în felul acesta: „to play the vis-ă-vis“ (Boon, apud Jenkins, 
2000, p. 12). 

În lumea minerească ce se construia în jurul lor, reacţia localnicilor a 
fost de autoexcludere: incluşi prin forţa împrejurărilor, s-au vrut excluşi. 
Pentru aceasta, se vor diferenţia la nivel discursiv, dar mai ales prin punerea 
în scenă a unor practici identitare. 


2.1. Construirea specificităţii 


Etnonimul „momârlan“ a apărut ca urmare a întâlnirii cu coloniştii 
veniţi să lucreze la mină. „Cuvântul «momârlan» vine de undeva din 
ungureşte... că şi aici e starea foarte-foarte încurcată! Atâta timp cât ei au 
fost băştinaşi, n-au fost nimeni, erau pur şi simplu săteni. După aceea, 
când au venit din afară, li s-a spus «momârlani»“ (L., Lupeni). 

Iar localnicii i-au numit „barabe“ pe cei care soseau în Valea Jiului. Şi 
în cazul acestui etnonim există mai multe posibilităţi de a explica etimologia: 
adaptare locală a cuvântului german Bahn Arbeiter, adică muncitor feroviar; 
numele unui inginer, Walter Baraber, folosit pentru a-i desemna pe cei care 
lucrau la gaterul acestuia; „„mâncător de barabule“ (cartofi), cu sens peiorativ, 
pentru a se referi la un om sărac. Elementele opuse folosite pentru definirea 
lor dau seama de raporturile dintre grupuri: băştinaş versus venetic, casă 
versus bloc, sat versus colonie/oraş, ţăran versus orăşean, bogat versus sărac. 

Viaţa socială a localnicilor s-a desfăşurat separat de cea a noilor veniţi, 
în spaţii distincte — cătunul şi colonia!, cârciuma momârlanilor şi cârciuma 
minerilor, horele/nedeile şi balurile pentru mineri etc. Căsătoriile exogame 


! Una dintre primele exploatări de suprafaţă s-a deschis în vecinătatea satului 
Cimpa. Pentru mineri s-a construit aici o colonie. Nici în zilele noastre nu este 
considerată parte a satului, deşi sunt şi momârlani care locuiesc aici (fie sunt căsătorii 
mixte, fie nu au avut pământ/bani să-şi construiască o casă). 

(între un/o localnic(ă) şi un/o străin(ă)) au fost criticate de comunitate: „Cu 
barabele? Nu! Cum să-şi lase un momârlan fata după barabă? Că baraba 
n-are nimic...“ (G.R., Cimpa). „Era un râs chestia aia, ştii că... la momârlan 
trebe unguroaică, sau, cum s-ar zice, baraboaică. Că aia nu putea să lucre 
la animale, nu ştie!... Aia care s-a însurat cu... pleacă, nu stau. lar acuma 
fiecare o ia pe care o place, nu se mai bagă părinţii“ (I.D., Birăoni). 


„Ce înseamnă «barabă»? 

A... barabă suntem ceilalți, opusul momârlanilor, deci cei care trăim la 
blocuri; chiar dacă suntem născuţi aicea. Născuţi, crescuţi aici, noi tot barabe 
Suntem, pentru că noi vedem cu alţi ochi, să zicem, viața lor. Deci momârlanu-i 
momârlan şi baraba-i barabă. Noi avem un pic de confort stând la bloc, că ai 
o baie, când ei nu au.“ 


„Cine sunt barabele? 

[râsete] A.D.: Cei care stau la bloc, deci nu... au gospodărie, ca 
noi. Viniţi din toate... 

C.D.: Ca să deosebească. 

I.D.: N-au nici animale. Le zicem barabe. 

G.D.: Mai demult, la bătrâni... momârlanii... le-o zis ungurii 
momârlani. Zicea că-i rămăşiţe din daci. Şi care lucra la mină, nu avea 
nimic... [...] Că nu era mai demult blocuri. Avea la colonii din astea, ca 
căsuţele... Şi ăia care sta la coloniile alea le zicea barabe, adică nu are 
nimic absolut! Numa’ mere la servici şi vine acasă. Alea sunt barabe. 

I.D.: Trebuia să pună un nume şi momârlanii la barabe! 

G.D.: În rest, se împăcau unii cu alţii. Nu erau... Tot oameni! Mai 
îşi zicea în glumă: «Mă tu, barabă!» — «Mă tu, momârlane!»“ 


Date extrase din cercetări realizate în zonă întăresc/confirmă ceea ce 
s-a păstrat în memoria colectivă. În satul Merişor, potrivit unui studiu 
publicat de Vintilescu în 19371, românii nu se căsătoreau cu străinii stabiliţi 
aici în perioada construirii căii ferate. „Relaţiile dintre minoritari şi Români 
sunt cu totul reduse. [...] E important de notat că legături de căsătorie între 
Români şi minoritari nu se contractează. Un Italian se căsătoreşte cu o 


1 Vintilescu, I., „„Merişor, un sat de «momârlani» de pe pragul porţii sud-estice 


“ce 


a Ţării Hațegului“, în Sociologie românească, II, 11-12, 1937, p. 502-507. 


114 MAGDALENA CRĂCIUN 


Unguroaică dar cu o Româncă nu. Explicaţia stă în diferenţa izbitoare între 
ocupațiile şi felul lor de viaţă“ (p. 506). Într-un alt studiu, asupra satului 
Câmpul lui Neag], s-a urmărit determinarea numărului de căsătorii exogame 
între anii 1861 şi 1962. 


Imigraţii matrimoniale înregistrate la Sfatul popular 
şi în parohia Câmpul lui Neag în intervalul 1861-1962 


Folosind date din registrul de căsătorii de la parohia Cimpa, am calculat 
procentul căsătoriilor endogame din zonă (satele Cimpa, Răscoala, Tirici) 
între anii 1970 şi 1999. 


Procentul de căsătorii endogame înregistrate la parohia Cimpa 


Dorinţa de diferenţiere nu a determinat segregarea, localnicii stabilind 
relaţii cu coloniştii. Vânzarea produselor din gospodărie putea fi un prilej 


1 „Structura antropologică, privită comparativ, a satelor Nucşoara şi Câmpul 
lui Neag“, sub redacţia acad. Ş. Milcu şi prof. H. Dumitrescu. Ed. Academiei 
R.S. România, Bucureşti, 1966. Autorii precizează că „trebuie ţinut seama de faptul 
că dispunem de o evidenţă numai a căsătoriilor înregistrate în sat şi care deseori nu 
specifică locul de origine al viitorilor soți“ (p. 30). 

2 Am considerat căsătorie endogamă cea în care partenerii erau născuţi în Cimpa, 
Răscoala, Tirici sau alte sate de momârlani. Cazurile în care erau trecute localităţi ca 
Lonea, Petrila nu le-am luat în calcul, neştiind despre ce tip de căsătorie este vorba. 

de întâlnire. Lăptăresele şi abonaţii lor sunt personaje-cheie în orice relatare 
a contactelor dintre momârlani şi barabe!. La fel şi bărbaţii (în special 
bătrânii) care erau implicaţi în diferite activităţi în cadrul întreprinderii 
miniere, fără să fi fost însă angajaţi permanenţi (transportau cărbune cu 
căruțele, îngrijeau caii cu care se lucra în mină etc). Ironizările reciproce 
erau frecvente: „Momârlan cu bâta în mână, N-a mâncat de-o săptămână... 
Mută bâta în aia mână, Şi mai rabdă-o săptămână“. Relaţiile puteau fi şi 
dificile, în memoria colectivă păstrându-se episoade ale unor întâlniri 
transformate în certuri şi „rezolvate“ cu ajutorul forţei. Relatarea lor este 
însoţită de avertismente pentru viitoarele întâlniri („Noi de multe ori ne 
ducem după bureti, afine. Nu e bine să le calci pământul“). Faima de 
„bătăuşi “ a momârlanilor este legată nu doar de relaţiile lor cu barabele, ci 
şi de cele din interiorul satului sau dintre sate. „(I.P.) Şi la nedei... un sat o 
organiza şi veneau, erau invitaţi şi din alte sate... (A.I.) Da! Şi se aşteptau 
cu bâtele unii pe alții... Ce te uiţi, mă, aşa? Crezi că n-a mai auzit domnişoara 
de cum se trosnea momârlanii! Şi acu”, domnişoară...“ 

Obiceiurile au fost reînvestite ca practici identitare. Un exemplu este 
cel al nedeii: din sărbătoare obişnuită a comunităţilor pastorale?, a devenit 
practică identitară, celebrare a frontierei sociale şi a identităţii grupului. 
„Numai momârlanii îşi fac nedeie în Valea Jiului! Şi n-a lipsit nedeia de 
aicea de când îi lumea. “ Era o ocazie de reîntregire a comunităţii (la nivelul 
grupului, spune ceva despre relaţiile sale cu altele; la nivelul individului, 
vorbeşte despre relaţiile lui cu grupul său şi cu lumea aşa cum e mediată de 
apartenenţa la grup; ambele niveluri construiesc şi permit individului să 
experimenteze frontiera socială). Punerea în scenă a diferenţei a fost înscrisă 
şi în desfăşurarea sărbătorii: dimineaţa, după slujbă, se oferea pomană celor 
veniţi (la început erau săracii satului; cu timpul au venit săracii oraşelor, 
dintre barabe); după-amiază se reuneau familiile şi începea petrecerea 


1 Un abonat este o persoană care cumpără lapte dintr-o anumită gospodărie, pe 
baza unei înţelegeri asupra preţului şi a perioadei în care se face plata. Unele 
abonamente s-au păstrat de la o generaţie la alta de producători/cumpărători. C. din 
Petroşani mi-a povestit că, în familia ei, de patru generaţii deja, se cumpără lapte de 
la o familie din Maleia. 

2 Apolzan, Lucia, Carpaţii — tezaur de istorie. Perenitatea aşezărilor risipite 
pe înălțimi, Ed. Ştiinţifică şi Enciclopedică, Bucureşti, 1987, p. 153-157. 

momârlanilor. „Orăşenii vin şi ei la nedeie. Pomana, cum s-ar zice, cam ei 
o mănâncă. Care-s mai săraci“ (G.R., Cimpa). „„Se duce oricine la pomană. 
Nu întreabă că: « vezi că ăla e barabă, hai să nu-l lăsăm să intre!» Nu, nu 
se face diferenţiere. Majoritatea momârlanilor la pomană nu prea se duce. 
Ei face acolo pregătirile şi pe urmă vin țigani, cine se duce să mănânce. Şi 
după asta, cum se pune pe la unu, pe la doişpe şi jumătate se pune pomana... 
după aia se vine, de la trei încolo... vin toți cu familiile. Şi să te ţii, până în 
seară târziu!“ (N.T., Răscoala). Obiceiul de a înmormânta membrii familiei 
în grădina casei, obicei legat de locuirea în sat risipit!, a fost considerat o 
vremea dacilor“ (A.M., Răscoala). Poate fi invocat pentru a marca diferenţa. 
5 Înainte la noi aicea, în momârlănimea respectivă nu s-o pomenit că trebuie 
neapărat să se ducă la... Numai barabele ducea în cimitir. Deci cimitirul la 
noi aicea o făcut numai pentru străini, adică pentru ăla care nu are casă, 
n-are masă, n-are grădină, n-are nimic... Da’ aici se înmormânta oamenii la 
el, în grădina lui. Deci, legat de glie“ (G.R., Cimpa). 

În viaţa de zi cu zi, prin îmbrăcăminte momârlanii puteau fi distinşi de 
nou-veniţi. „Se vedea diferența... pentru că acu’ vreo cincizeci de ani, când 
eram eu copil, momârlanii îşi purtau portul lor. Acum au început să renunțe, 
numai la sărbători îl folosesc. Atunci existau şi pe drum, acum mai rar... în 
costumele lor populare femeile duceau laptele la oamenii din oraş. lar ăialalți 
umblau în culori mai închise, în haine civile“ (V., Lupeni). La nuntă, norma 
comunitară cerea ca mirele, mireasa şi naşii să poarte hainele tradiţionale?, 
evenimentul putând fi interpretat ca reprezentare ceremonială a identităţii. 
Portul a fost transformat în marcator identitar, fiind astăzi vehiculat atât în 
spaţiul privat (în toate casele sunt fotografii cu membrii familiei îmbrăcaţi 
astfel; dulapurile sunt deschise uneori pentru a arăta vizitatorului „adevăratele 
haine momârlăneşti“), cât şi în spaţiul public (este îmbrăcăminte festivă; 
anumite piese vestimentare sunt purtate în mod obişnuit). 

Prin confruntarea cu o realitate industrială în care minerul era figura 
centrală, ocupaţia de bază a localnicilor — creşterea animalelor — s-a 


1 Ghinoiu, I., Lumea de aici, lumea de dincolo, Ed. Fundaţiei Culturale Române, 
Bucureşti, 1999, p. 87-88. 

2 În casele în care intram puteam să-mi dau seama dacă este vorba de o căsătorie 
endogamă sau exogamă după fotografiile de la nuntă expuse pe pereţi. 

transformat în practică identitară. „Aşa e la momârlani. Dacă nu le are, îi... 
dezvelit, gol“ (P.L., Cimpa). Iar ca ideal-tip cultural („momârlanul- 
momârlan “, „momârlan adevărat“) a fost desemnat ciobanul. Gospodăria 
a fost considerată resursă suficientă pentru a le asigura existenţa. Căci, în 
comparaţie cu cel venit, un „sărăntoc“ pe care nevoia îl gonise din locul de 
baştină şi care primea totul de la întreprinderea minieră, localnicul „avea 
avere“ — casă, pământ, animale. „Sunt multi care stau aicea şi zic că sunt 
momârlani şi n-au nici un animal. N-au vaci, nimic. Ei zic că-s momârlani, 
dar mai mult vorba că sunt momârlani“ (D., Birăoni). 


„I.P.: Se muncea. În funcţie şi de timp, trebuiau lucrările de 
primăvară de la timp făcute, pe urmă începea fânul, trebuia să meargă 
la munte să vadă de vite, să-şi ia brânza după oi şi... Mă rog, era nişte 
treburi fixe de care trebuia să se ocupe la timp, altfel pierdea pentru un 
an de zile, dacă nu se făceau toate în timpul lor. Şi pe urmă din aia trăia. 
[...] Şi trebuiau multe. Că trebuia să-şi planifice. Zicea: s-ar putea să 
aibe ăla nuntă sau să moară ăla bătrân. 

Aşa se întâmpla înainte de a începe să lucreze la mină? 

ILP.: Da, înainte de a lucra la mină. Nu se putea apela la alimentări 
Sau ăştea, şi nici nu putea, că era alimentele de la cei de la mină, era alte 
raţii şi ei trebuia să se descurce singuri. [...] Pe urmă ieşea, cum îi 
primăvara, la nedeile de Paşti, fiecare îşi îmbrăca copiii şi feciorii 
frumos... Era o mândrie, era o tradiţie. [...] Acu” spunem cum era. Era 
pomană în fiecare sat. Cei din satele celelalte erau oaspeți dincoace. Și, 
pe urmă, fiecare sat îşi făcea hora lor acolo. Şi o fată, dacă o lua un 
fecior, aia era ca şi măritată. Trebuia să se ducă în cursul verii sau când 
avea nunta planificată, venea după el în satul ăstalalt, o lua şi... 

Dar, de când povestiţi dumneavoastră toate lucrurile astea, aici erau 
şi alţii, veniţi din alte părţi să lucreze la mină? 

I.P.: Erau, dar nu, nu intrau... 

A.I.: Ăştia nu prea intrau aşa. N-aveau cum. Atâta era viaţa lor de 
planificată în timp că nici nu se putea gândi să lipsească un băiat de 
acasă. Ala care mergea, ăla nu mai era bun de nimica. Dacă stătea o 
jumate de zi la serviciu, păi acasă era scos din dispozitiv, nu mai putea 
conta pe el. [...] Minele... or venit ungurii la noi, ei or deschis. Pe timpul 
Austro-Ungariei. 

I.P.: Şi apelau la momârlani să care cărbunele cu căruța până la 
Baru Mare, că până acolo era calea ferată. Şi unii făceau cărăuşie. Acolo 
era de obicei ăl bătrân. Dar feciorii săi ţineau gospodăria mai departe. 

A.I.: Şi ungurii ăştia nu ştiu pe cine au angajat ei, că momârlani 
oricum n-au prins atunci. Unguri, probabil. 

I.P.: Au adus colonişti.“ 


Autohtonii nu s-au implicat în activităţile miniere în perioada de început 
a exploatării cărbunelui în Valea Jiului. „Au venit aici italieni, polonezi, 
slovaci... aduşi de imperiu. Şi ăştia au lucrat. Ăştia au dat cărbune. 
Momârlanii nu prea au dat cărbune. [...] Că era, pentru ei, era aşa, o 
ruşine cumva, să fie momârlan angajat la mină. [...] Dacă cineva între 
momârlani s-ar fi dus să se angajeze să lucreze la mină... ăialalți în sat îl 
râdea. Zicea că-i sărăntoc. Aşa se spune, că-i sărăntoc şi că din cauza aia 
trebuie să meargă să lucreze. Se considera bogaţi cei care aveau acolo 7, 
8, 10 vaci, 2 cai, 70, 80, 100 de oi“ (A.L., Maleia). Primii care s-au angajat 
au fost dintre localnicii săraci, atraşi de resursele pe care le oferea mina. În 
schimb au fost blamaţi de comunitate, numiţi „negreți“, „băieşi“ sau „slugi“. 
„De când m-am făcut barabă,! Nu mai sunt de nici o treabă.“ Au început 
să lucreze în timpul primului război mondial, pentru că cei angajaţi la mină 
nu mai erau trimişi pe frontul de luptă. Perioadele dificile care au urmat 
i-au determinat să privească mina ca pe „o altă vacă de muls“: o sursă de 
venituri suplimentare, care puteau fi adăugate celor obţinute din creşterea 
animalelor şi cultivarea pământului. Aşadar, s-au angajat treptat pentru a 
profita de oportunităţile oferite (bani, alimente, îmbrăcăminte, pensii etc.). 
„Cei care lucrau au beneficiat de mâncare, rație de haine, postavuri, stofă, 
nu-ştiu-ce... Părinţii mei mergeau cu căruța, o dată sau de două ori pe 
lună, când se dădea chenzina. Mergeau cu căruța, fiecare, la Lonea, unde 
era o alimentară arondată pentru zonele respective...“ (N.N., Cimpa). În 
număr din ce în ce mai mare s-au angajat în perioada comunistă (când 
proprietăţile s-au micşorat fie datorită extinderii exploatării cărbunelui şi a 
urbanizării, fie datorită împărţirii între moştenitori; când au trebuit să 
plătească „cote“ statului ca producători agricoli). 

Muzeul Mineritului din Petroşani. Într-o fotografie a unei mine de 
la sfârşitul secolului al XIX-lea, în prim plan, doi bărbaţi în haine albe, 
ţărăneşti, împing un vagonet. Probabil sunt momârlani. 

(notă de teren, iulie 1999) 


Însă raportarea momârlanilor la mină a fost transformată în practică 
identitară: „a lucra la mină“ a devenit sinonim cu „a lucra la sectoarele 
auxiliare ale minei“!. Şi aceasta pentru că gospodăria a determinat relaţia 
cu mina: pentru a se putea dedica muncii agricole, ei au „preferat“ (a se citi 
şi „Cumpărat“) posturile auxiliare, mai uşoare, fie la suprafaţă, fie în subteran. 
„Este un specific pentru că nu s-au... n-au intrat de la început la frontul de 
lucru. Front de lucru aici înseamnă locul de unde se extrage cărbune. Deci, 
au lucrat cumva la nişte activităţi auxiliare. [...] Şi chestia asta s-a păstrat 
până în zilele noastre. Şi acum majoritatea lucrează la activităţi auxiliare. 
Dar are şi asta o legătură, că ei nu lucrează direct la front. Acolo este 
munca cea mai dură, cea mai grea şi cea mai plătită. Dar ei în timpul liber 
lucrează mereu ceva... majoritatea se ocupă cu vitele, cam asta e activitatea 
principală!“ (D.N-R., Cimpa). 


„Atunci [în 1956] eram amândoi copii săraci. [...] Şi atunci am 
făcut şi noi casa. Tot ce am aiceaşa, şi porți, şi gard, şi tot ce există [...], 
e numai de furat. Toate fearele de acolo sunt numai de furat. Am furat şi 
porți, şi balamale, nu-i o problemă d-asta! Adică nu sunt de furat, sunt 
de luat! [...] Au avut noroc momârlanii cu mina; ne-am făcut, no, deci 
şi-o făcut fiecare căşi, alții bune, alții mai rele... Da” tare mult o ajutat 
mina! Or muncit şi la mină, or muncit şi la câmp...“ (G.R., Cimpa). 


* 

„Iicu o făcut casa, în 1957 cred că a terminat-o. Când o fost Jrati-mio 
în armată, tăticu” o vândut oile şi-o tencuit-o pe dinafară. Şi la doi, trei 
ani o crăpat! Au legat-o cu sârmă, cu funie ca să nu se dărâme pe ei, 


! Despre această poziţionare în cadrul întreprinderii miniere vorbesc şi rândurile 
următoare: „Populaţia băştinaşă o fac românii care se ocupă cu agricultura. [...] 
Între mineri rar afli câte unul, dar şi atunci nu în mine, cu toate că grosul muncitorilor 
îl fac tot românii veniţi aici din alte părţi. Românii de aici îi desconsideră pe mineri, 
batjocorindu-i «baraber» sau «barabă». În schimb, minerii îi batjocoresc pe băştinaşi 
cu «momârlani»“ (dr. Enea Ghiurchescu, apud Baron, M., op. cit., p. 43). 

şi pe urmă o găsit la mătuşă-mea pământ şi o făcut altă casă... Vreo 
cinci, şase s-or stricat, s-or dărâmat. Şi mai sunt în jos, dar alea nu s-o 
dărâmat... în jos, în centru unde o fost putu’ de mină. [...] Ei n-o stat în 
casă, că le-o dat colonie. Tăticu o zis că nu se mută nici mort! Şi acuma 
din casa aia n-au mai rămas decât treptele. O să mergem mâine, dacă 
vrei, să ţi le arăt“ (M.G., Cimpa). 


2.2. Declinarea specificităţii 


Astăzi, la un secol şi jumătate de la începerea exploatării cărbunelui în 
Valea Jiului, realitatea socială include populaţia autohtonă într-o zonă 
minieră. Însă, la nivelul discursului identitar, ei se vor excluşi/sunt excluşi 
dintr-o „cultură minerească“. 

Argumentarea acestei afirmaţii poate pleca chiar de la modul în care a 
fost „tradus“ interesul meu pentru momârlani de către cei pe care i-am 
întâlnit pe teren: 


a) 


b) 


ca interes pentru tradiţii, de către autohtoni, pentru că acestea 
demonstrează specificitatea lor (prin analogie, aş putea să o numesc 
o „mândrie etnică“) (numai momârlanii fac..., noi păstrăm..., spe- 
cific pentru momârlani este..., specifice momăârlanilor sunt...); 
ca interes pentru tradiţii, de către ceilalţi locuitori ai Văii Jiului, 
pentru că sunt singurele elemente importante ale unei populaţii 
care nu a participat la construirea „culturii minereşti“ („localnicii 
n-au participat la procesul de extracție“; „sunt oameni pe lângă 
care a trecut civilizația, nu s-au ridicat prea mult“). 


Sunt în autobuz. Pe bancheta din spatele meu, două tinere îşi 


reamintesc momentele importante ale unei nunţi: „Și mi-a plăcut că s-a 
dansat de toate: şi momârlăneşti, şi moldoveneşti, şi ca la Gorj...“ 


(notă de teren, august 2001) 


Momârlanii se definesc ca urmaşi ai dacilor: prin reînvestirea 
cuvântului maghiar maratvanyi, care stă la originea etnonimului, şi 
traducerea lui prin „urmaşi de daci“; prin invocarea vecinătăţii cetăţii dacice 
Sarmizegetusa; prin considerarea portului şi a tunsorii bărbaţilor ca fiind 
identice cu cele ale dacilor de pe Columna lui Traian etc. Ei sunt „băştinaşii “, 
proprietarii de drept ai pământului pe care s-au construit minele şi oraşele. 

„Momârlanii sunt şi se pretind şi acuma locatari, băştinaşi. Dacă îi zici la 
momârlan «Mă, du-te...» şi tu eşti barabă, zice: «Fii atent că eşti pe 
pământul meu, bagă de seamă!» “ (G.R., momârlan). „ Vezi, Doamne, că ei 
sunt momârlani, a lor e Valea şi-şi permit orice “ (C., moldovean). Legătura 
lor afectivă cu Valea Jiului este puternică, ea este „căminul“ pe care nu îl 
pot părăsi. Ocupaţia lor principală a rămas creşterea animalelor, ocupaţie 
din timpuri străvechi, transmisă din tată în fiu. Pentru ei, închiderea minelor 
are o altă semnificaţie!, putând determina reîntoarcerea la modul de viaţă 
anterior dezvoltării industriale. „Momărlanii îs... dacă se închid minele şi 
Valea Jiului, ei mai rămân aici. Ce să facă restul? Turism. Probabil o să 
facă. Dar cine face turism?“ (P., Petrila). Sunt păstrători ai obiceiurilor 
străvechi, ai „specificului tradițional“ (uneori chiar singurii din ţară care 
se mai fac pițărăi, frați de cruce...). „Deci, probabil nu sunt eu în măsură 
să spun, da” suntem urmaşi ai dacilor. Oamenii locului. Dat fiind şi zona 
asta oarecum mai ferită, zonă de depresiune, oamenii au rămas o perioadă 
îndelungată doar ei, momăârlanii. În secolul trecut, o dată cu apariția 
exploatărilor miniere, sigur, atuncea au venit mulţi. Dar important de reţinut 
e că s-au păstrat! Ei şi-au păstrat obiceiurile [...], le-or rămas şi până 
acuma, s-au perpetuat şi au rămas, nu s-au pierdut“ (D.R-N., Cimpa). 


300 de hunedoreni s-au declarat daci sau daco-romani. Rezultatele 
parţiale ale recensământului din judeţul Hunedoara relevă faptul că în 
două zone, Orăştie şi respectiv Petroşani, aproximativ trei sute de localnici 
nu s-au declarat români, ci romani sau daco-romani. O parte dintre aceştia 
au adoptat ca domiciliu numele vechi ale localităţilor, presupuse a fi de 
origine dacică: Britonia (pentru satul hunedorean Bratunia), Germisara 
(pentru oraşul Geoagiu), Sarmizegetusa (pentru Dealul Grădiştii), 
Singidava (pentru comuna Măgura) şi Tapae (pentru satul hunedorean 
Tapia). Locuitorii Orăştiei au fost influenţaţi în decizia lor de manifestările 
organizate în ultimul an de membrii Fundaţiei „Dacia Revival“, care 
cuprinde istorici şi teologi din diaspora românească [...]. La celălalt capăt 
al judeţului, momârlanii din Valea Jiului, care se consideră şi ei urmaşi ai 
dacilor şi sunt mândri de arhaismele pe care le folosesc în viaţa de zi cu 


1 În comparaţie cu ceilalţi (veniţi în Vale sau urmaşi ai coloniştilor), care nu îşi 
pot proiecta un viitor în care minele nu vor mai funcţiona. 

zi, au încercat chiar să se sustragă operaţiunii de recenzare. Mai mulţi 
recenzori s-au plâns că au fost nevoiţi să bată inutil, de mai multe ori, 
potecile de munte, pentru ca, o dată ajunşi la faţa locului, copiii să le 
spună că stăpânul gospodăriei este plecat în pădure să adune vreascuri. 
(sursa: adevărul.ro, prin amabilitatea colegei Otilia Petre) 


Momârlanii sunt consideraţi elemente ale patrimoniului Văii Jiului: în 
presa locală cuvântul „momârlan“ apare doar în articole „etnografice“ despre 
diferite obiceiuri; în web site-ul www.JiuValley.com sunt prezentaţi ca 
păstrători ai unor tradiţii străvechi: „Despre locul de origine al momârlanilor 
— ţăranii autohtoni — avem indicaţii mai vagi. Străbunii celor din Petrila 
se presupune că ar fi mărgineni de prin părţile Sibiului. Fiind o comunitate 
restrânsă, la începuturi preponderent pastorală, obiceiurile tradiționale 
s-au perpetuat în timp“ (din broşura editată cu ocazia aniversării a 505 ani 
de atestare documentară a oraşului Petrila, p. 18, „Etnografie“). 


Taverna „Momârlanul fericit“ — o clădire în stil rustic din Parâng, 
lângă cabana Rusu. În curte: un car, un butoi, buturugi ca mese şi scaune. 
În interior: expoziţie de autentic momârlănesc (românesc? — e şi un steag 
tricolor găurit). Barmaniţa mă asigură că toate obiectele sunt momâr- 
lănegşti, colecţionate de patron de-a lungul timpului. E o învălmăşeală de 
obiecte din lemn şi din metal, majoritatea unelte de gospodărie, şi blănuri 
de animale... 

(notă de teren, august 2000) 


Specificitatea populaţiei autohtone s-a construit în timp pentru a marca 
diferenţierea ei de lumea minerească. În interacţiunea cu industria şi cu 
Celălalt şi pentru această interacţiune, au selectat şi au întărit/reînvestit 
elemente culturale pre-existente sau au inventat altele. Identitatea actuală a 
momârlanilor este produsul interferenţei cu Mina. 

3. DOMESTICIREA MINEI 


Mult timp relaţia dintre agricultură şi industrie a fost analizată, după 
Creed (1985), prin prisma unui „industrial bias“: industria determină 
agricultura să se adapteze cerinţelor ei. Prin centrarea privirii la nivel local 
(în cazul său, un sat bulgăresc în perioada comunistă), autorul a sugerat o 
altă perspectivă de analiză a relaţiei dintre cele două. „În ciuda unei focalizări 
politice, economice şi ideologice la nivel macro asupra industriei în socia- 
lism, integrarea sistemului socialist la nivel local a pus industria şi alte 
activităţi non-agricole în poziţia unei ajustări servile faţă de agricultură. 
Aceasta a dus la ceea ce caracterizez drept o «domesticire a industriei». 
Acest proces are loc în „spaţiul social definit de gospodărie“, munca indus- 
trială fiind convertită în resurse agricole în şi pentru gospodărie. Datorită 
unei continue echivalări culturale între sat şi agricultură, industria a fost 
transformată într-o anexă a agriculturii (corolarul fiind astfel imposibilitatea 
reducerii domesticirii industriei la o ecuaţie strict economică). 


3.1. La mină 


Momârlani lucrează la toate minele din Valea Jiului. Majoritatea sunt 
angajaţi la sectoarele auxiliare, cele care deservesc producţia de cărbune. 
„Deci, cum s-ar zice, momârlanii nu prea lucrează în frontal, la front. Tot în 
subteran, da” frontu-i una, şi regia, alta. Galeriile principale. Exploatarea 
cărbunelui în afară. Ala din front îl puşcă, îl dă pe benzi cu braţele, şi după 
aia îl preluăm noi, şi după aia îl scoatem afară. Cam momârlanii lucră...“ 
(.D., Cimpa). La front lucrează mult mai puţini. Datele de la E.M. Petrila 
arată acelaşi lucru (în listele de personal nu sunt trecuţi ca momârlani, numărul 
lor fiind stabilit cu ajutorul unui localnic care îi identifică după nume). 


„Dumneavoastră când v-aţi angajat la mină? 

De la 17 ani. În mină de la 18, şi am avut o perioadă când am 
lucrat chiar aicea la staţie; 5 ani am întrerupt de subteran şi după aia 
am intrat iară. La mină, altceva ce să facem? 

Ce funcţie aveţi? 


! Creed, G., „Agriculture and the Domestication of Industry in Rural Bul- 
garia“, în American Ethnologist, vol. 22, no. 3, 1985, august, 527-548. 

Acuma lăcătuş. 

E adevărat ce se spune, că momârlanii lucrează mai mult la suprafaţă? 

Nu, cum să lucreze? Nu, au fost foarte mulţi momârlani care s-au 
pensionat acuma la 45 de ani, brigadier deci, cum îi zice, la front, în 
cărbune. Asta-i chestie de fiecare, ce şi-a ales [...]. Fiind localnici, de 
aicea, normal că ştiai unde-i mai bine sau nu-ştiu-ce... Şi-or angajat, că 
poate or avut părinţii care or lucrat, şi «eu nu-mi angajez copilu acolo». 
[...] Adevăru-i că mulți s-or, localnicii, s-or mai... cum să zic, s-or protejat. 
[...] Dar dacă mi se spune să mă duc acolo jos, că sunt şi salvator de 
mină [subl. n.]!, că-i foc, merg acolo... Păi acolo nu mai te întreabă 
nimeni că eşti momârlan sau... Salut!“ (L.B., Cimpa) 


Tabel cu numărul de momârlani angajaţi la E.M. Petrila (iulie 2001) 


În folclorul local, mina Lonea este cunoscută ca „mină momârlănească“ 
nu numai pentru că aici lucrează mulţi „băştinaşi“, ci mai ales pentru că 
funcţiile de conducere sunt ocupate în primul rând de momârlani. În martie 
2000, la E.M. Lonea erau angajaţi 385 momârlani dintr-un total de 1917 
angajaţi (20,1%). Minele la care sunt angajaţi mai mulţi momârlani ar fi 
Lonea, Aninoasa sau, după altcineva, Lonea, Livezeni, Valea de Brazi, 
Uricani (informaţii pe care nu le-am verificat însă statistic). 


„Nişte studenţi s-au întâlnit cu un momârlan prin Parâng. No, erau 
discuţii şi o întrebat: «Domne, la mină cine lucră?» Era pe timpul lui 


! „Salvatorii“ reprezintă o categorie specială de mineri, antrenați în cadrul 
„staţiei centrale de salvare minieră“ pentru acţiuni de salvare în cazul unor accidente 
de muncă. Prestigiul lor este recunoscut formal, ei primind lunar un spor de salariu, 
dar mai ales informal, fiind consideraţi „eroii subteranului“. 

Ceauşescu. Şi ăsta o răspuns frumos aşa: «Bă băiete, la mină lucră 
craterele şi moldovenii». — «Păi, şi localnicii?» — «Păi, localnicii lucră 
altceva.» (C.S., momârlan, Cimpa) 


x 


„Maria Grecu: E adevărat ce am auzit eu, că momârlanii fac munca 
cea mai grea în mină? 

Poate vreți să spuneți moldovenii! Momârlanii, de fapt localnicii, 
că poate se supără, pierd cel mai mult timpul în mină. Ei nu lucrează la 
front. Cred că ar fi ruşinos pentru ei să dea cărbune cu lăpticul, cu 
brânzica şi cu caşul lor. Moldoveanul e cel mai fraier muncitor din toată 
Valea Jiului.“ (P., moldovean, disponibilizat) 


Despre momârlanii care lucrează la mină se spune că sunt „puturoşi“, 
că „trag măâta de coadă“, că „pierd timpul“, că „vin la mină să se odih- 
nească“, că „îi găseşti mai mult pe afară“, „care e lăcătuș, care e electri- 
cian, care e la put, care e la buton“. Şi că au „cumpărat“ locurile de muncă 
cu produse din gospodărie. „Momârlan n-ai să găseşti la brigadă, la muncă 
grea. Aia întotdeauna: lăpticul, brânzica, una-alta, şi şi-o găsit un post 
«cald». Eu trebuie să mă duc la piață să cumpăr brânză, lapte. Ei, nu. Eh, 
muncesc şi ei, să nu credeţi că e uşor să păstrezi un loc «călduţ»... (râsete)“ 
(H.I., miner, interviu realizat de Maria Grecu). Astfel de „discuţii“ sunt 
frecvente, fie la mină, fie în altă parte. Despre ce zic ceilalţi am vorbit 
într-o zi cu un momârlan din Maleia, el însuşi angajat la mină. I-am propus 
ca subiect de conversaţie, la un moment dat, „„momârlanii şi mina“. A început 
să râdă, spunându-mi că poate să ghicească care va fi prima mea întrebare: 
„De ce lucrează momârlanii la mină? “. A fost rândul meu să ghicesc că se 
referea nu doar la motivațiile individuale ale momârlanilor, ci şi la o ima- 
gine generală despre ei: momârlanii nu au motive să lucreze la mină, ei au 
gospodărie, au din ce să trăiască. „Care lucră la mină zic: «e momârlan şi 
mai lucră şi la mină!» Discuţii. Dar el nu cere, munceşte. Şi eu sunt salariat 
ca şi ei, şi trebuie să întreţin şi eu familia. Eh, dar asta e la atitudinea lor! 
Zice: «A, momârlanul! Da’ ce, momârlanul lucră? » Noi avem... ştii, munci 
din astea, mai uşoare, ca să-ți permiţi să lucri şi acasă“ (P.Ş., Maleia). 


„Se spune că momârlanii lucrează ori la suprafaţă, ori la posturi 
mai uşoare. Dumneavoastră cum aţi ajuns să lucraţi la front? 

Într-adevăr că majoritatea... acuma, în ultimu” timp, n-o mai... că 
n-o mai avut încotro... Prima dată, într-adevăr că o perioadă, foarte 

mult, rar dintre momârlani care era de lucra la brigadă. Eu mă refer 
chiar la mine... că mulți dintre ei, că vedeam că unii râdea: «Bă, (că) te 
omori la brigadă». Treburi. Dar, într-adevăr, una... o trebuit pentru că 
am avut nevoie de bani. Când m-am liberat din armată, când am venit, 
m-am gândit că-mi trebuie o casă, îmi trebuie o familie, una, alta. M-am 
apucat de m-am băgat acolo. N-am mai plecat pentru că pe urmă, no, o 
apărut ba una, ba alta de făcut, treburi... M-am obişnuit acolo, n-am 
mai putut pleca. Pentru că chiar, în ultimul timp, dacă vroiam nu-mi mai 
dădea voie oamenii de acolo. Că, no, am apucat de am lucrat cu ei... 
Chiar în ultima perioadă [înainte de pensionare, n.n.] o format, eram poate 
mai buni ca o familie. Într-adevăr, ei, care cum or venit, or adus ba un 
frate, ba prieten, ba cumnat. Unul altuia... eram ca într-o familie cu ei.“ 


(G.A., Răscoala, fost şef de brigadă la mina Lonea, şef de stână) 


A fi angajat la mină înseamnă pentru autohtoni a avea o meserie. lar 
pentru că sunt în Valea Jiului şi industria dominantă este mineritul, atunci 
locurile de muncă accesibile sunt la o exploatare minieră. „Dar de ce s-au 
angajat momârlanii la mină? — Dar unde să se angajeze? Unde putea să se 
angajeze? Păi noi de aicea suntem! Deci suntem băştinaşi de aicea. Deci 
mina asta e făcută pe pământul momârlanilor. Şi aşa că... momărlanii aicea 
au trebuit să... Unde să se ducă? Unde să mă duc eu?“ (C., Petrila). A rămâne 
însă la nivelul unor calcule economice şi a spune că, pentru acei momârlani 
care lucrează astăzi, mina reprezintă doar o sursă de bani, înseamnă a 
propune o imagine incompletă. Pentru că mineritul este o industrie cu un 
caracter particular, care face ca toţi angajaţii săi să împărtăşească o cultură 
profesională, anumite norme şi valori ale muncii (a se vedea capitolul 
„În căutarea minerilor «adevăraţi»”). 


„Ce înseamnă pentru dumneavoastră să fiţi miner? 

Miner se moşteneşte din tată în fiu. Deci, aici am crescut... cam 
asta a fost. Mineritul. Şi asta e tradiţia. La mine şi bunicii mei, şi părinţii 
mei... şi tatăl meu tot aicea au lucrat, au muncit la mină. Şi aici lucrez şi 
eu, şi fraţii mei. Mai am încă doi fraţi care tot la mină lucrează. 

De ce v-aţi făcut miner? 

Deci, mi-a plăcut în primul rând şi nu prea era alternativă pe vremea 
când am terminat eu şcoala. Deci, asta era! Ce se pregăteau... şi cadre 
la unităţile care sunt acuma societăţi, care aparțineau de CNH, 

combinatul de atunci. Deserveau tot minele. Şi asta era Valea Jiului. În 
Valea Jiului nu se ştia decât cărbune. Nu era nimic [...] decât mina. 

Dar ce vă consideraţi mai mult: miner sau momârlan? 

Bine, în primul rând momârlan! Pentru că eu îs băştinaş. Deci, 
miner în al doilea rând. Prima dată sunt momârlan! Cu toate că stau la 
bloc, dar... părinţii mei stau la casă. Dar umblu la coasă, la săpat...“ 

(P., maistru, E.M. Petrila) 


Pentru a argumenta această afirmaţie (eu fiind mai mult interesată de 
relaţia mină-gospodărie, de poziţionarea lor „curioasă“, la prima vedere, în 
raport cu mina) folosesc detalii apărute în convorbirile cu ei: descrieri ale 
muncii în subteran cu accent pe riscul permanent, pe eficienţa necesară în 
muncă şi pe responsabilitatea fiecăruia; visele lor care se petreceau în mină; 
cuvântul „familie“ invocat de cei care lucrează la front pentru a descrie relaţiile 
lor cu ceilalți mineri; poveştile de la bunici despre cum se lucra în mină. Unii 
dintre ei sunt a treia sau a patra generaţie care lucrează la mină (fiind astfel 
posibilă ceea ce Roberts (1993) numeşte „socializare anticipativă“!). Unii 
dintre ingineri sunt momârlani (şefi de sectoare, şefi de producţie, directori. 
„Acolo în mină nu mai contează... cum suntem noi toţi de aicea, suntem şi 
salvatori. Acolo depinzi unul de altul, deci nu mai contează cine eşti. Acolo 
viața mea depinde de... O greşeală la unu” costă viaţa, poate, la toată brigada 
sau la toţi. Acolo nu te mai gândeşti la treaba aia... acolo nu e vorba că nu-l 
ajut că nu-i momârlan. Nu contează că eşti ungur, că eşti... Şi după ce iasă 
afară, momârlanii se duc cu ungurii sau cu... se duc «hai să mergem să 


1 „O cunoaştere despre industrie este embedded în reţele şi practici culturale, iar 
zonele miniere pot fi gândite ca regiuni industriale în care există într-un grad înalt 
ceea ce Roberts (1993) a numit «anticipatory socialization»“ — Strangleman, T., „Net- 
works, Place and Identities in Post-Industrial Mining Communities“, în Interna- 
tional Journal of Urban and Regional Research, vol. 25, 2, 2001, p. 253-267. 

> La începutul anului 2000, când sunt realizate multe dintre interviuri, director 
al CNH-ului era un momârlan. Următorul citat este dintr-un interviu realizat cu 
tatăl său, fost inginer la E.M. Lonea: „Minele la ora actuală, din Valea Jiului, 
aproape că îs conduse în cel mai înalt grad de momăârlani. Copiii lor i-or trimis de 
asemenea la institut, s-or făcut ingineri, subingineri, şi la ora actuală toate minele 
se poate spune că sunt conduse de momârlani. Preşedintele companiei e tot 
momârlan. El o pus în toate părțile momârlani — directori, ingineri-şefi. Mai de 
mult se considera că momârlanii era ceva... a cincea roată la căruță“ (1. B., Cimpa). 

bem ceva». Beu şi după aia fiecare se retrage spre casă cu probleme, cu 
toate...“ (.B., Cimpa). 

Însă autohtonii sunt muncitori industriali parţial implicaţi în minerit, 
esenţialul resurselor şi valorilor lor găsindu-se în altă parte. Ei „nu lucrează 
greu în inima cărbunelui“, „nu chiar execută lucrările minereşti “, iar la 
mină „pierd timpul“. „Dacă vii de la Răscoala sau Tirici, nu pierzi numai 
şase ore, pierzi cel puţin zece [...]. Când vii de la şut, începe treaba în 
gospodărie, ba una, ba alta“ (G.A., Răscoala). Şi nu se definesc ca „ortaci“! 
(am intervievat un grup de momârlani din acelaşi sat care lucrau la front în 
acelaşi schimb; erau, unii pentru alţii, colegi sau vecini). 

Din această perspectivă, disponibilizarea nu a avut pentru momârlani 
aceeaşi semnificaţie: a însemnat posibilitatea pierderii unei surse de bani. 
Datele de la mina Lonea arată că localnicii s-au disponibilizat? în numărul 
cel mai mic în comparaţie cu alte categorii de locuitori ai Văii Jiului (categorii 
decupate după locul de origine). Această situaţie pare a fi valabilă şi în 
cazul altor mine — informaţie neverificată statistic, dar confirmată de 
imaginarul social. 

Cifrele disponibilizării la E.M. Lonea arată astfel: 33,5% din cei născuţi 
în judeţul Hunedoara, 41% din cei născuţi în judeţul Gorj, 52,4% din cei 
născuţi în Moldova (procentele sunt calculate prin raportarea numărului de 
disponibilizaţi din fiecare dintre categoriile stabilite la numărul total de 
angajaţi din aceeaşi categorie înainte de disponibilizare). 18% dintre 


! O singură dată am auzit folosindu-se cuvântul „ortac“, când mi s-a povestit 
despre înmormântarea unui tânăr miner din Răscoala: „Toată brigada a venit. Toţi 
ortacii lui l-au petrecut pe ultimul drum“. 

? Printre autohtonii disponibilizaţi au existat strategii diferite. Unii erau atunci 
în prag de pensionare şi au folosit „disponibilizarea“ ca pe o strategie de a obţine 
venituri suplimentare (dacă un angajat mai avea nouă luni până la data ieşirii la 
pensie, atunci putea primi salariile compensatoare şi pensia după ce se termina 
această perioadă). Cazul lor este folosit pentru a construi o imagine pozitivă asupra 
raportării generale a localnicilor la „disponibilizare“: sunt fie primii, fie singurii 
menţionaţi. Despre ceilalţi se spune că „au dat greş“: unii dintre ei au investit banii 
în gospodărie, au cumpărat animale, dar astfel de „micro-ferme“ nu au avut succesul 
scontat, dată fiind puterea redusă de cumpărare a celorlalţi locuitori ai Văii Jiului, 
afectaţi de restructurare; alţii „şi-au luat câte un hârb de maşină, n-au investit banii 
în nimica, şi acuma îi ţin părinții. 

momârlanii angajaţi s-au disponibilizat (84 de momârlani dintr-un total de 
469 angajaţi; cifrele sunt obţinute din listele nominale, cu ajutorul unui 
localnic care îmi spunea cine este momârlan din acea listă). 


Tabel cu numărul momârlanilor disponibilizaţi la E.M. Lonea 


Şi aceasta pentru că mina oferă o stabilitate financiară pe care nu sunt 
dispuşi să o piardă. „Momăârlanii au gândit foarte bine. Deci, cu toate că ei 


poate că pe undeva erau-mai îndreptățiți să bage Ordonanta... Nu! Nu-i 
obliga nimeni să TN d Dhagiesgartu bagi? », «Vrei sau nu vrei 


să iei Ordonanta?» Deci asta.ern vambmăilanilți momârlani n-au băgat-o. 
. Misponibihzati Sa i o bägat 8 

f SET = IT, e aproape Serviciul de casă» Deci, o băgat- 
Denm a 705 e eci, o băgat-o tot poate 


ordonanța 29165 trebuța. Cu loalit că el mai avea, mai avea| ceva pe lângă casă, fată 


Disponibili et- Nto băgat Ordonanta. Şi o rămas ({.B., Cimpa). „Eu de ce să 
ordonanta Gpdgușponibilizez? ElPlunt de ațci, din Valea Jiului. Eu unde să plec? El 


Disponibilizag fiswooibilizat. Hägg Pleacă la Moldova sau pleacă la Târgu-Jiu, sau 


pleacă la... acolo de unde e venit el în Valea Jiului“ (P.Ş., Maleia). 

Gospodăria oferă populaţiei autohtone o siguranţă materială şi socială 
— „cei de la bloc n-au pământ, ei trăiesc cu ziua“ (C.T., Răscoala) —, mai 
ales în perioada dificilă pe care o traversează Valea Jiului. Dacă în lumea 
modernă creată de industrializare părea „rămasă în urmă“, acum s-a dovedit 
potrivită pentru cerinţele prezentului şi ale viitorului probabil. 


„Dumneavoastră aveţi pământ? 

Noi n-avem pământ. Lucrăm, îi ajutăm pe socri. Şi ne dă ei... 

[...] La mină unde aţi lucrat? 

Am lucrat şi la front, şi la întreţinere [...]. Prima dată am fost vago- 
netar, după aia am făcut şcoala de miner. Am lucrat ajutor de miner, am 

mai avansat la miner. Şi o venit Ordonanţa şi ne-o păcălit ăştia că se fac 
într-un an şi ceva locuri de muncă. Şi care a crezut la ei o luat Ordonanţa. 
Şi acuma au rămas şomeri, fără loc de muncă, fără nimic. Aicea nu se 
găseşte de lucru! Numai promisiuni şi minciuni. 

[...] Ce aţi făcut cu banii de la mină? 

Am făcut cu un cumnat de-al meu nişte grajduri de porci până în 
1999, când au dublat dobitocii ăştia dolarul. Nu i-am mai putut ține, o 
trebuit să lichidăm. [...] Mie nu mi-o părut rău. Că m-am disponibilizat. 
Al dracu să fie! Ce am semnat cu mâna mea e bun semnat! Dar îmi pare 
rău că n-a mai mers ferma de porci. Începuse bine... [...] Noi încă aicea 
tot mai trăim, că avem noroc cu socrii, îți mai dă un litru de lapte, îți dă 
cartofi. Ai ceva! Că sunt care mor de foame! Vai de capul lor! Că şi-au 
vândut oamenii, săracii, şi parchet, şi tot de prin casă, să aibă ce trăi de 
azi pe mâine. Că dacă ar fi să mergeţi la Petrila şi să le luaţi interviuri şi 
dacă ar fi să ajungă... da’ n-are cum să ajungă... Uite! La nemernicii 
ăştia. Că şi-au bătut joc! 

[...] Mai păstraţi legătura cu cei cu care aţi lucrat? 

Da, cum să nu! Că doar în fiecare zi mă întâlnesc cu prieteni, cu 
colegi, cu foşti colegi. Care n-au plecat. 

[...] Acum aţi mai încercat să faceţi ceva? 

Păi, ce să mai fac? Că nu mai avem ce face. Unde te duci, nu 
angajează. Pentru că nu sunt locuri de muncă aicea. [...] Oricum, Valea 
Jiului mai bine dă-o dracului! S-o şteargă de pe hartă! Că eu am spus: 
dacă nu-mi dă loc de muncă nici săptămâna asta, mă duc şi le zic la 
poliție: «Bă, pe mine să mă scoateţi din evidenţa populației. Pe mine să 
mă consideraţi că nu-s!» 

(C., Cimpa) 


3.2. În gospodărie 


Trecerea de la spaţiul minei la cel al gospodăriei, de la un tip de muncă 
la altul, nu este doar firească, aşa cum se întâmplă zilnic pentru cei care 
lucrează la mină. Este şi „necesară“ atunci când este vorba de momârlani. 
Comentariul lui P., maistru la mina Petrila, făcut după ce vorbisem cu câţiva 
momârlani angajaţi aici despre mină, ilustrează această idee: „Deci v-aţi lămu- 
rit cum e cu mina! Era bine dacă discutaţi şi cu ceva momârlani mai în 
vârstă. Care să fi ieşit la pensie. Şi să fi mers pe munţi. Să-i fi văzut acuma la 
fân. Să mergeţi la o colibă, să-i vedeți vara cu vacile, cu oile, cum fac 
clăile de fân la pădure...“. 

Gospodăriile individuale din Valea Jiului deţin în medie 4,95 hectare 
de teren agricol, diferenţe fiind semnalate în Bănița, Lupeni, Uricani, unde 
mărimea medie este de 8 hectare, şi Aninoasa şi Vulcan, unde este de 3 hec- 
tarel. O componentă a gospodăriei este „coliba“ sau „conacul“, aflat „la 
pădure“, acolo unde familia respectivă deţine pământ (terenuri cultivate cu 
legume sau cereale — „holda“ —, păşuni şi fânețe). Cei mai mulţi cresc 
vaci, spunând că sunt mai uşor de întreţinut. Sunt puţine familii care ţin oi, 
iar numărul animalelor s-a micşorat cu timpul. În partea de est a Văii Jiului 
(Cimpa, Răscoala, Lonea), unde s-a desfăşurat cea mai mare parte a terenului 
meu, suprafeţele de pământ deţinute sunt mai mici, la fel şi numărul de 
animale. Cei mai mulţi cresc vaci, iar puţine familii au şi oi. „Aici, la noi, 
nu prea au animale... Aici sunt mai săraci. Sunt în părţile... aicea în 
Petroşani în jos, cum e Livezeni, acolo ţin animale mai multe. Şi pe Maleia 
şi pe Jiet. S-au axat pe vaci, că stau aproape de oraş, de blocuri. Au oameni 
la care le duc lapte, le convine, țin animale. Tin şase-şapte vaci cu lapte 
şi-l vând, că iese bani. [...] La noi, nu ştiu să aibă cineva trei vaci cu lapte“ 
(P.G., Cimpa). 


Am fost astăzi într-un cătun de lângă Petroşani, de lângă cartierul 
Aeroport-Coastă. Am stat o vreme într-o curte, de vorbă cu un bătrân. În 
timp ce el povestea, m-am trezit gândindu-mă că de acolo nu se vede nici 
o mină, nici o urmă de cărbune. Doar dealuri verzi, împodobite cu clăi de 
fân. 

(notă de teren, 2000) 


Pentru a putea combina munca la mină cu munca în gospodărie, diferite 
strategii au fost puse la punct. În primul rând, posturile ocupate la mină 
sunt mai „uşoare“. „Noi avem munci d-astea mai uşoare, nu ca pe... la 
lopată... Care sunt pe Diesel, ca mine, împing benzile, car materiale... Mai 
uşoare, ca să-ţi permiţi! Când vii acasă... la noi nu e să zici că lucri şase 
ore la mină, brut, să vii acasă să te culci, să dormi liniştit. La noi munca, 
ca un robot. Lucru mai uşor, ca să poată să meargă şi la gospodărie. Că de 
exemplu, cum e la mine... am fost schimbul unu, vin la doişpe şi jumate. Te 
duci la fân. Diseară vii la zece, la unşpe, rupt de obosit. Mâine din nou la 
muncă“ (P.Ş., E.M. Livezeni). Programul de şase ore la mină poate fi mai 


! Sursa: „Studiul pentru dezvoltarea regională a zonei miniere din Valea Jiului, 
judeţul Hunedoara, România“, Program PHARE, 1998, p. 78. 

convenabil (mai ales pentru cei care locuiesc în apropierea minelor) decât 
un alt loc de muncă. În plus, mina asigură un venit lunar sigur — „la mină 
eşti asigurat, ai speranță “. „Omul, dacă mai are şi o gospodărie, e multumit 
să aibă un loc de muncă, să ia mai puţin, să lucreze mai uşor. Şi ţine şi 
gospodărie, ţine şi animale...“ (L.A., Lăcătuş, E.M. Lonea). 

Soţiile celor angajaţi la mină sunt casnice. Munca se poate desfăşura 
şi în familie extinsă, fie că toţi membrii locuiesc în aceeaşi casă, fie că sunt 
case separate. „Fără ajutor, familia se descurcă, dar fără oi... Sau să aibă, 
cum S-ar zice, slugă la casă. Deci, plătiţi. Dar sunt puţini care... Se lipseşte 
omu” de vite, dacă nu eşti, cum suntem noi, nu eşti cel puţin patru persoane 
sau să ai doi bătrâni care să nu fie angajaţi, să poată să stea la vite la 
pădure“ (.D., Birăoni). 


Vorbim despre cosaşii maramureşeni. Întreb de când obişnuiesc 
localnicii să-i angajeze vara pentru cositul fânului. „Acu? cincizeci de 
ani, momârlanii erau liberi. Nu lucra la mine şi se ocupa ei singuri...“ 

(notă de teren, august 2001) 


În timpul verii sunt angajaţi cosaşi maramureşeni! pentru strângerea 
fânului. La nivel de comunitate, există o modalitate de întrajutorare — 
„claca“ —, prin care gospodăriile individuale intră într-un sistem de 
interdependenţă. Acesta se realizează pe criterii de vecinătate şi rudenie şi 
presupune unirea mai multor indivizi pentru a asigura muncile mai grele 
dintr-o gospodărie, bazându-se pe reciprocitatea ajutorului. Apar totodată 
reţele de schimburi de diferite produse între gospodării, creându-se o 
„solidaritate prin valorificare““.? 

Concediile şi „foile de boală“ (concedii medicale) sunt necesare pentru 
a se putea supune exigenţelor muncii agricole. „Păi, cum te ai cu şefu”! La 
urmă, mai țin cont că momârlanii, noi, mai mult vara putem face lucrul. 
[...] Când se gată concediul, mergem la doamna doctoriţă: «Sărut-mâna!» 


şi-i explicăm care e situaţia. [...] Când te duci la ea, îi explici ce te doare. 


1 „De ce angajaţi cosaşi din Maramureş şi nu angajaţi oameni de aici, din 
Vale? — Pentru că aştia ştiu să lucreze, ăştia de aicea sunt pierde-vară. Aştia nu-s 
capabili să țină o coasă, să facă... La ce să le plătesc? Aştia nu-s capabili, n-o 
văzut o coasă de când l-o făcut mă-sa, ce poate să facă? “ (1.B., Coastă, Petroşani). 

? Mihăilescu, Vintilă, Socio hai-hui. O altă sociologie a tranziţiei, Ed. Paideia, 
2000, p. 86. 

Când eşti bolnav, eşti bolnav... Aşa te întreabă: «Ce ai?» Şi spui care e 
problema: «Am nevoie că mă duc în munte sau mă duc la ţară». Îi dai 
dreptul şi te serveşte“ (G.B., Răscoala). 

Se poate produce atât pentru consum propriu, cât şi pentru vânzare, în 
funcţie de suprafaţa de teren aflată în proprietate, de numărul de membri, 
de apropierea/depărtarea de oraşe, de implicarea/neimplicarea unor membri 
ai săi în activităţi industriale. Modalitatea cea mai frecventă de valorificare 
a laptelui este printr-un sistem de „abonaţi“, paralel cu piaţa, pus la punct 
de-a lungul timpului. Într-un fel, este primul mod de integrare a gospodăriei 
în sfera de influenţă economică a minei. Şi alte produse din gospodărie 
sunt vândute în felul acesta, nu pe piaţă, ci direct cunoştinţelor. În cazul 
celor care lucrează, producţia e destinată în primul rând autoconsumului. 


„Din Parâng venim cu lapte aici la piaţă. Şi cu marfă, cu ce avem, 
cu brânză, cu smântână. Şi eu am abonaţi aici şi vin aici după lapte. [...] 

Cam cât produceţi? 

Eu aduc 100 de kilograme la două zile, că îs 11 vaci cu lapte. Am 
16 vaci cu toate, dar de lapte îs numai 11. Şi am doi cai. [...] Bărbatu-meu 
n-o lucrat la mină. Noi numa’ din gospodărie am trăit toată viata. [...] 
Venim de 20 de ani la piată. 

S-a schimbat prezenţa momârlanilor în piaţă? 

Ştii ceva? Or mai scăzut numărul de animale la mulţi, că mulţi 
le-or vândut. Că tineretul lucră la mină şi nu mai ţin aşa multe. Care or 
avut, poate, 4-5 vaci, mai are una sau poate nu mai are nici una. La noi 
e muncă zi-lumină. Deci nu 6 ore sau 8 ore, ca la mină. Îi muncă non-stop. 
Şi vara îți trebuie 20 de milioane să faci fânul. Şi nu la toți le convine. 

Dumneavoastră cât pământ aveţi? 

Eu cu bărbatul meu avem 17 hectare. El are 10 al lui şi eu 7 al meu, 
de la părinţi. Dar e pe dealuri, îi teren de proastă calitate. Nu-i aici, că 
aici, unde-s blocurile, o fost terenul momărlanilor; dar pe vremea 
comuniştilor s-o luat şi la noi nu l-o mai dat, că doar nu era să dărâme 
blocul să ne dea nouă înapoi ce ne-o luat. Noi aicea om avut arabilul. 
Da’ deodată ce l-o luat, l-o luat şi gata. [...] 

Şi e rentabil? 

Păi dacă cu asta te-ai pomenit şi cu asta trăieşti, sigur că-i rentabil. 
Dacă munceşti, ai ce-ţi trebuie“ (L.B., Coastă, Petroşani). 

(interviu realizat de Cristina Coroş şi Filippo Zerilli) 

Problemele gospodăriilor sunt determinate de suprafeţele mici de 
pământ şi de climă (nu se pot cultiva decât anumite plante, altele trebuind 
cumpărate), de numărul mic de animale pe care îl pot avea (pentru că nu 
pot să investească în îngrijirea lor doar banii obţinuţi din vânzări). Lâna şi 
pieile de oi sunt prea puţin căutate în zonă sau sunt vândute la un preţ mic. 
Nu există un centru de colectare a laptelui şi nici un abator. Puterea de 
cumpărare a orăşenilor a scăzut foarte mult. „Eu am un frate, are 28 de ani 
şi-i prost ca noaptea. El munceşte la mină şi cumpără porumb, cumpără 
otavă, cumpără făină să dea la oi, să ţină oi. Când ia banii de la mină, 
două milioane, cumpără otavă. Că o claie de otavă e două milioane, 
porumbu-i scump, dă un milion şi ceva pe lună. lar banii îi bagă la oi. Și 
profit de unde? Păi brânza n-are la cine s-o vândă, laptele nu, lâna e ieftină. 
— Păi, şi atunci, de ce mai creşte oi? — Că aşa e momârlanul făcut, ca să... 
Tradiţia. Plăcerea de a ţine animale. Mie nu mi-s aşa dragi animalele. Dar 
le place lor, mă! Ei zice: «Bă, dacă n-am oi, nu-s om!» E tradiţie. E şi el, şi 
Socru-mio, conştient că îi în pierdere. «Bă, lasă-mă în pace!» I-am făcut 
socoteli: «Bă, cumperi asta, plăteşti atâta». Am tras linia. «No, cât ai 
profit?» — «Bă, lasă-mă în pace cu caietul tău, că nu-mi place.» ÎI supără 
adevărul. Şi nu... n-au venit“ (C., Cimpa). Astfel încât din banii obţinuţi 
de la mină se întreţin familiile şi se plătesc diferitele cheltuieli ale 
gospodăriei: mâncare pentru animale, taxe de păşunat, cosaşii etc. 


Munca la mină este transformată în resurse în şi pentru gospodărie. 
Localnicul este un muncitor industrial parţial angajat, pentru care valoarea 
muncii se defineşte prin raportarea la un model cultural în care gospodăria 
ocupă un loc central. El este în primul rând momârlan, şi apoi „miner“. Pe 
scurt, este un miner periferic. 

În schimb, creşterea animalelor este o practică definitorie pentru 
momârlani (ca practică ocupaţională, are şi o dimensiune simbolică ce 
condensează sentimentul continuității cu tradiţia). 

Tabloul practicilor sociale de relaţionare cu întreprinderea minieră 
schiţat anterior arată că gospodăria este resursa care le permite localnicilor 
să interacţioneze astfel cu mina şi, totodată, este un produs al acestei 
interacțiuni. 

4. CONCLUZIE 


Ceea ce astăzi este considerată „specificitate“ a populaţiei autohtone 
este o construcţie culturală apărută în şi pentru interacţiunea cu industria şi 
Celălalt din momentul începerii exploatării cărbunelui în Valea Jiului. Pentru 
a se diferenţia în realitatea industrială înconjurătoare, localnicii au selectat 
şi au reînvestit elementele culturale disponibile sau au inventat altele. 

Gospodăria a fost şi ea transformată: din „spaţiu de origine“ a devenit 
„spaţiu de conversie“. Plecând de la şi îndreptându-se spre ea s-au ţesut 
pattern-uri de activitate în jurul industriei, astfel încât aceasta a fost „adusă“ 
în interiorul vieţii cotidiene a localnicilor. Mina a fost domesticită, 
transformată în anexă a gospodăriei. 

Modul de raportare la mină face parte din repertoriul de reprezentări şi 
practici puse în scenă pentru a marca prezenţa localnicilor în spaţiul social 
al Văii Jiului. Şi, în acelaşi timp, se datorează construcţiei culturale elabo- 
rate pentru a se diferenţia într-o lume industrială (construcţie în care se 
echivalează a fi momârlan cu a munci în gospodărie/a creşte animale). 

